Messi dhiumun Spanish league ge haibathu kudavaane: Modric | Mihaaru\nމެސީ ދިއުމުން ސްޕެނިޝް ލީގުގެ ހައިބަތު ކުޑަވާނެ: މޮޑްރިޗް\nބާސެލޯނާއާ މެދު ހިތްހަމަނުޖެހި މެސީ އަންނަނީ ކްލަބް ދޫކޮށްލަން މަސައްކަތްކުރަމުންނެވެ. އޭނާ ގުޅޭނެ ކަމަށް ބެލެވެނީ ޕްރިމިއާ ލީގުގެ މެންޗެސްޓާ ސިޓީއާ އެވެ. ސްޕެނިޝް ލީގުގައި މެސީއާ ދެން ވިދާލި ކްރިސްޓިއާނޯ ރޮނާލްޑޯ ވެސް އެ ލީގު ދޫކޮށްލާފައިވަނިކޮށް މެސީ ދިއުން ވެގެންދާނީ ލީގުގެ މަގުބޫލުކަން ކުޑަވާނެ ކަމަކަށެވެ.\n"އެކަން ވެއްޖެ ނަމަ ވެގެންދާނީ ސްޕެނިޝް ލީގުގެ ހައިބަތު ކުޑަވުން ކަމަށް. އެކަމަކު އަހަރެމެން ޖެހޭ ކުރިއަށް ވިސްނަން. އެހެން ކުޅުންތެރިން ތަރިންނަށް ބަދަލުވާނެ،" މޮޑްރިޗް ބުންޏެވެ. "ރޮނާލްޑޯ ދިއުމުން ވެސް އެހެން އެކަންވީ. ރެއާލް މެޑްރިޑުގެ ހަޔާތް ކުރިއަށް ދިޔައީ އޭނާ ނެތި. ބާސެލޯނާ އަށް ވެސް ސްޕެނިޝް ލީގަށް ވެސް ހަމަ އެގޮތަށް ކަންވާނީ މެސީ ދިއުމުން."\nމޮޑްރިޗަކީ 2008 ގެ ފަހުން ރޮނާލްޑޯ ފިޔަވައި، ބެލޮންޑިއޯ އެވޯޑުގެ ރޭހުގައި މެސީ ބަލިކުރި ހަމައެކަނި ކުޅުންތެރިޔާ އެވެ.\nމެސީ ބާސެލޯނާ ދޫކޮށްލައިފި ނަމަ އެކަން ވެގެންދާނީ ރެއާލަށް ލިބޭ ފައިދާ އަކަށެވެ. ސަބަބަކީ މެސީ ނެތި ބާސެލޯނާ ބަލިކަށިވުމުން އެ ޓީމަށް ލީގު ޑޮމިނޭޓްކުރަން އިތުރު ފުރުސަތެއް ލިބޭނެތީވެ އެވެ. އަދި މާލީ ގޮތުން ވެސް ފައިދާވާނެ އެވެ. އެއީ ސްޕެއިނުގެ ސްޕޮންސާ ޑޮމިނޭޓްކުރެވޭނެތީވެ އެވެ. އެކަމަކު ރެއާލުގެ ކެޕްޓަން ސާޖިއޯ ރާމޯސް ބުނީ މެސީ ދިއުމަށް ނޭދޭ ކަމަށާއި ބޭނުންވަނީ ބާސެލޯނާ ވާދަވެރި ޓީމެއްގެ ގޮތުގައި އޮތުމަށް ކަމަށެވެ.\nލޫކާ މޮޑްރިޗް ލިއޮނަލް މެސީ ބާސެލޯނާ ސްޕެނިޝް ލީގް


24 މާރިޗު 2021 12:30\nއިޤްތިޞާދީ ކޮމިޓީގެ 2021 ވަނަ އަހަރުގެ 15 ވަނަ ބައްދަލުވުން\nމި ބައްދަލުވުމުގައި، ހޮޓާ، ކެފެޓޭރިއާ އަދި ރެސްޓޯރަންޓް ހިންގާ ފަރާތްތަކަށް ކުރިމަތިވަމުންދާ ދަތިކަން ޙައްލުކޮށްދިނުމަށް ސަރުކާރަށް ގޮވާލައި ހޯރަފުށި ދާއިރާގެ މެންބަރު އަޙްމަދު ސަލީމު ހުށަހަޅާފައިވާ މައްސަލައިގެ ސުންގަޑިއަކީ 31 މާރިޗު 2021 ކަމުގައި ކަނޑައަޅައި ރެސްޓޯރަންޓް އެސޯސިއޭޝަންއާ ބައްދަލުކުރުމަށް ނިންމިއެވެ. އަދި އެ މައްސަލައިގެ މަޝްވަރާތަކުގެ ތެރެއިން ޓެކްސީ ވިޔަފާރިއަށާއި ދިވެހި ޓެކްސީ ޑްރައިވަރުންނަށް ދިމާވަމުންދާ ދަތިތައް ދެނެގަނެ، އެކަންކަން ޙައްލުކުރެވިދާނެގޮތްތަކާ ގުޅޭގޮތުން މަޝްވަރާކުރެއްވުމަށް މިނިސްޓަރ އޮފް ޓްރާންސްޕޯޓް އެންޑް ސިވިލްއޭވިއޭޝަން އަލްފާޟިލާ ޢާއިޝަތު ނަހުލާއާއި ދިވެހި ޑްރައިވަރުންގެ އެސޯސިއޭޝަންއާ ބައްދަލުކުރުމަށްވެސް ނިންމިއެވެ. ނަމަވެސް މި މައްސަލަ ކުރިއަށް ގެންދިއުމަށް ނިންމާފައިވަނީ ވަކި މައްސަލައެއްގެ ގޮތުގައެވެ. އެއަށްފަހު، މިނިސްޓްރީ އޮފް ޓޫރިޒަމުން އެމް.އެމް.ޕީ.އާރު.ސީގެ ރަށްތަކުގެ އެއްބަސްވުންތައް ދޫނުކުރެއްވި މައްސަލައިގައި، މަޖިލީހުގެ އިހްތިސާސްގެ ތެރެއިން ކުރެއްވެން ހުރި މަސައްކަތްތައް ކުރައްވައި ދެއްވުމަށް އެދި އިންފޮމޭޝަން ކޮމިޝަނަރުގެ އޮފީހުން ފޮނުވާފައިވާ ނަންބަރު 460-BU/57/2021/6 (15 މާރިޗު 2021) ސިޓީއާ މެދު މަޝްވަރާކުރެއްވިއެވެ. އެގޮތުން، އެގޮތުން، ޤާނޫނު ނަންބަރު 2014/1 (މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު) އަށް މިހާރަށްވުރެ ބޮޑަށް އަހުލުވެރިވުމަށާއި އެ ޤާނޫނުގައި އިންފޮމޭޝަން ކޮމިޝަނަރުގެ ނިންމުމަކާމެދު އިސްތިއުނާފުނުކޮށް، އަދި އެ ނިންމުމަކަށް ޢަމަލުނުކޮށްފިނަމަ ޢަމަލުކުރާނެގޮތް ސާފުކޮށް ބަޔާންކޮށްފައިވާކަމަށާއި، އެ ޤާނުނުގެ މަޤްޞަދުތައް ހާސިލުކުރުމަށް އެ ޤާނޫނުގެ ތެރެއިން ކުރެވެން ހުރި މަސައްކަތްތައް ކުރެއްވުމަށް އިންފޮމޭޝަން ކޮމިޝަނަރަށް ދެންނެވުމަށް ނިންމަވާފައިވެއެވެ. އަދި،\t2019 އަދި 2020 ވަނަ އަހަރު ސަރުކާރުން ޖޫރިމަނާ މާފުކޮށްދީފައިވާ ފަރާތްތަކާއި ސަބަބުތައް ދެނެގަތުމަށް ދިރާސާއެއް ހެދުމަށް ރައްޔިތުންގެ މަޖިލީހުގެ ރައީސް އެދިވަޑައިގެން ފޮނުއްވާފައިވާ މައްސަލައާ މެދު މަޝްވަރާކުރެއްވިއެވެ. އެގޮތުން، ޤާނޫނުތަކާއި ގަވާއިދުތަކާ ޚިލާފުވުމުން ދައުލަތަށް ދައްކަންޖެހޭ ޖޫރިމަނާތަކާއި، ދައުލަތަށް އަނބުރާ ދައްކަންޖެހޭ ފައިސާ ނުދެއްކުމުން އަރާފައިވާ ޖޫރިމަނާތަކުގެ ތެރެއިން މަޢާފުކޮށްދީފައިވާ ޢަދަދާއި، ފަރާތްތަކާއި، ސަބަބުތައް ވަކިވަކިން އެނގޭނެގޮތަށް އަލުން މިނިސްޓްރީ އޮފް ފިނޭންސުން މަޢުލޫމާތު ހޯއްދެވުމަށް ނިންމިއެވެ. އަދި އެ މިނިސްޓްރީން އެ މަޢުލޫމާތުތައް ބަލަހައްޓަމުން ނުގެންދާނަމަ، ދައުލަތުގެ ވުޒާރާތަކަށާއި ސަރުކާރު ހިއްސާވާ ކުންފުނިތަކުން މަޢުލޫމާތު ހޯއްދެވުމަށްވެސް ނިންމެވިއެވެ. އެންމެފަހު ކަމަކަށް ބައްދަލުވުމުގައި މަޝްވަރާކުރެއްވީ ރާއްޖޭގެ ފްރައިޓް ފޯރވާޑިންގ ވިޔަފާރިތަކެއްގައި ހިނގަމުން އަންނަ ބައެއް ކަންކަމާގުޅޭ ޝަކުވާ ހުށަހަޅުއްވާފައިވާތީ އެކަންކަން ބައްލަވައިދެއްވުން އެދި ފޮނުއްވާފައިވާ މައްސަލައާ މެދުއެވެ. އެގޮތުން ފްރެއިޓް ފޯވަރޑިންގގެ ޚިދުމަތްތައް ރެގިއުލޭޓްކުރެވޭނެ ގޮތެއް ކަނޑައަޅައި، ގެޒެޓްކޮށްފައިވާ ގަވާއިދު ނަންބަރު 2020/R-115 (ވިޔަފާރި ހަރަކާތް ރަޖިސްޓްރީކުރުމުގެ ގަވާއިދު: ފްރެއިޓް ފޯވަރޑިންގެ ޚިދުމަތްތައް) (26 ނޮވެންބަރު 2020) އާ ގުޅޭގޮތުން އިތުރު މަޢުލޫމާތު މިނިސްޓްރީ އޮފް އިކޮނޮމިކް ޑިވެލޮޕްމަންޓަށް ހޯދުމަށް ނިންމެވިއެވެ.


Quaden ah libunu ehee charitythakah dhayn nimmaifi | Mihaaru\nބުލީގެ ޝިކާރައަކަށްވި ކްއަޑޭން އަށް ލިބުނު އެހީ ޗެރިޓީތަކަށް ދޭން ނިންމައިފި\n27 ފެބުރުއަރީ 2020 - 18:09 1 comment\nއުުރުން9އަހަރުގެ ކްއަޑޭން ގޮތަށް އިސްކޮޅުން ކުރު އެމެރިކާގެ މަޝްހޫރު ކޮމީޑިއަން ބްރެޑް ވިލިއަމްސް ފެށި ފަންޑް ރެއިޒިންގެ ކެމްޕޭނުގެ ދަށުން މިހާތަނަށް 473,967 ޑޮލަރު ލިބިފަ އެވެ. އެ ކެމްޕޭނަށް ދުނިޔޭގެ އެކި ހިސާބުތަކުން 20،000 އަށް ވުރެ ގިނަ މީހުން އެހީވެފައިވެ އެވެ.\nބްރެޑްގެ އަމާޒަކަށްވީ ކްއަޑޭން އާއި އޭނާގެ އާއިލާ އަށް ލިބިފައިވާ ހިތާމަތަކުން އަރައިގަތުމަށް ޑިޒްނީ ލޭންޑަށް ފޮނުވަން 10،000 ޑޮލަރު އެއްކުރުމެވެ. ނަމަވެސް ކެމްޕޭނަށް ވަނީ އުންމީދުކުރި ވަރަށް ވުރެ މާ ބޮޑު ތަރުހީބެއް ލިބިފަ އެވެ.\nކްއަޑޭންގެ އާއިލާގެ ފަރާތުން ވާހަކަ ދެއްކި ބޮޑުދައިތަ މަންޑަނާރާ ބޭލެޒް އެންއައިޓީވީ ނިއުސް އަށް ބުނީ ކެމްޕޭނުން ލިބުނު ފައިސާ ޑިޒްނީ ލޭންޑަށް ދާން ހަރަދުނުކުރަން އާއިލާ އިން ނިންމާފައިވާ ކަމަށެވެ. އޭނާ ބުނީ އެ ފައިސާ އާއިލާ އިން ހަދިޔާކުރަން ބޭނުން ވަނީ މުޖުތަމައުގެ ލާބަ އަށް މަސައްކަތްކުރާ ޖަމާއަތްތަކަކަށް ކަމަށެވެ.\n"ކޮން ކުއްޖަކު ބޭނުން ނުވާނީ ޑިޒްނީ ލޭންޑަށް ދާން؟ އެކަމަކު ކްއަޑޭންގެ ވާހަކަ އަހަރެމެން ދެއްކީ އަމިއްލަ ފައިދާތަކެއް ހޯދުމުގެ ބޭނުމުގައެއް ނޫން. ބުލީގެ ޝިކާރައަކަށްވެ ކިތައް ކުދިންތޯ މިކަހަލަ މައްސަލަތަކުގައި އަމިއްލަ ފުރާނަ ވެސް ދުއްވާލަނީ؟" މަންޑަނާރާ ބުންޏެވެ. "ކްއަޑޭންގެ ތަޖުރިބާ އިން އަހަރެމެން ބޭނުންވީ ބުލީ އަކީ ކިހާ ނުރައްކާތެރި ކަމެއްކަން އަންގައިދޭން. މީގައި ނެތް ބަޔަކު ލައްވައި އެހީ ހޯދައިގެން މަޖާކުރަން ދިއުމުގެ އެއްވެސް ނިޔަތެއް."\nއޭނާ ބުނިގޮތުގައި ކެމްޕޭނުން ލިބުނު ފައިސާ ހަދިޔާކުރާނީ ޑްވާފިޒަމް އެވެއާނެސް އޮސްޓްރޭލިއަށާއި ބެލަނޫ ހީލިން ފައުންޑޭޝަނަށެވެ.\n"އެ ޖަމާއަތްތަކަށް މި އެހީ ދިނުމަކީ މުޅި މުޖުތަމައުގެ މަންފާ އާއި ލާބަ އަށް މަސައްކަތްތަކެއް ކުރެވޭނެ ކަމެއް." މަންޑަނާރާ ބުންޏެވެ.\nކްއަޑޭން ބުލީގެ ޝިކާރައަކަށްވެ، އޭނާ އަމިއްލަ އަށް މަރުވާން އުޅުނު ވާހަކަ މަންމަ ޔެރާކާ ބޭލެޒް ސޯޝަލް މީޑިއާގައި ހިއްސާކުރުމުން ބައެއް މީހުން ވަނީ އެ އާއިލާ އިން ކްއަޑޭންގެ އުމުރު އޮޅުވާލައި މީހުންގެ ހަމްދަރުދީ އާއި އެހީ ހޯދަން އުޅޭ ކަމަށް ބުނެ ފާޑުކިޔައިފަ އެވެ. އެގޮތުން ކްއަޑޭން އަކީ9އަހަރުގެ ކުއްޖެއް ނޫން ކަމަށާއި އޭނާގެ އަށް 18 އަހަރު ކަމަށް ބުނެ ސޯޝަލް މީޑިއާގައި އާއިލާއާ ދިމާކޮށްފައިވެ އެވެ.\nBully ge shikaara akah vi kujjaage hageegathakee koba?\nނަމަވެސް އާއިލާ އިން ބުނެފައި ވަނީ ކްއަޑޭން އުފަންވީ ޑިސެމްބަރު 13، 2010 ގައި ކަމަށާއި އޭނާ އަށް 10 އަހަރު ފުރޭނީ މި އަހަރު ކަމަށެވެ.\nއިތުރު ލިޔުންތައް ސްކޫލް ކުޑަކުދިން އޮސްޓްރޭލިއާ ޗެރިޓީ ކިޔަވާކުދިން ބުލީކުރުން


Dhevana visnumeh neh: Muzahara baavaane: MDP\nދެވަނަ ވިސްނުމެއް ނެތް، މުޒާހަރާ ބާއްވާނެ: އެމްޑީޕީ\nއަންނަ ހުކުރު ދުވަހު އެމްޑީޕީން ބާއްވާ މުޒާހަރާ އާމެދު ދެވަނަ ވިސްނުމަކަށް ދިއުމަށް ފުލުހުން އެދިފައި ވަނިކޮށް ކުރިން ވެސް އެ މުޒާހަރާ އިއުލާންކޮށްފައިވާ ގޮތަށް ކުރިޔަށް ގެންދާނެ ކަމަށް އެ ޕާޓީން ބުނެފި އެވެ.\nއެމްޑީޕީން މިއަދު ބުނީ ހުކުރު ދުވަހުގެ މުޒާހަރާއަކީ ކުރީގެ ރައީސް މުހައްމަދު ނަޝީދާއި ޖަލަށްލައި ނުވަތަ ބަންދުކޮށްފައިވާ އެހެން ސިޔާސީ ފަރާތްތައް މިނިވަންކުރުމަށް ގޮވާލައި، އަދި އދ. ގެ ނިންމެވުމަށް ބޯލަނބަށް ސަރުކާރަށް ގޮވާލުމުގެ ގޮތުން ބާއްވާ ސުލްޙަވެރި މުޒާހަރާއެއް ކަމަށެވެ.\n"މި ސުލްޙަވެރި މުޒާހަރާ ބޭއްވުމުގެ ނޯޓިސް ގާނޫނާ އެއްގޮތްވާ ގޮތުގެ މަތިން މިހާރު މި ޕާޓީން ވާނީ މޯލްޑިވްސް ޕޮލިސް ސަރވިސަށް ދީފައެވެ،" އެ ބަޔާނުގައި ވެއެވެ.\nއެމްޑީޕީންގެ ބަޔާނުގައި ބުނަނީ "މިންޖުވާން" ގެ ނަމުގައި ބާއްވާ މުޒާހަރާ އޮންނާނެ މައުލޫމާތާއި މުޒާހަރާތަކަށް ފުލުހުންގެ އެއްބާރުލުން ދިނުމާއި ބައިވެރިންނަށް ރައްކާތެރިކަންދިނުމާއި މަގުތަނަވަސްކޮށްދިނުމާބެހޭ ގޮތުން ފުލުހުންނާ މަޝްވަރާކޮށްފައިވާ ކަމަށާއި އެ މުޒާހަރާ އާމެދު ދެވަނަ ވިސްނުމަކަށް ދިއުމަށް ފުލުހުން އެދިފައި ނުވާ ކަމަށާއި ދެވަނަ ވިސްނުމަކަށްދާން މި ޕާޓީން ވިސްނައިފައި ވެސް ނެތް ކަމަށެވެ.\n"ޚިޔާލު ފާޅުކުރުމާއި އެއްވެ އުޅުމުގެ މިނިވަންކަމަކީ ޤާނޫނު އަސާސީން ކަށަވަރުކޮށްދީފައިވާ ވަރަށް އަސާސީ ޙައްޤެއްކަމަށްވާއިރު، ރާއްޖޭގައި ހިނގާ ބޮޑެތި ކަންބޮޑުވުންތަކާމެދު ރާއްޖޭގެ އެންމެ ބޮޑު ސިޔާސީ ޕާޓީގެ ޙައިސިއްޔަތުން މި ޕާޓީން އިންތިޒާމްކޮށްގެން ބާއްވާ މިފަދަ ސުލްޙަވެރި އެއްވުންތަކަށް ފުލުހުން އެއްބާރުލެއްވުން ދެއްވުމަކީ ފުލުހުންގެ މައްޗަށް ޤާނޫނުން ލާޒިމުކުރާކަމެކެވެ." ބަޔާނުގައި ވެއެވެ.\nމޯލްޑިވްސް ޕޮލިސް ސާވިސް އެމްޑީޕީ މުޒާހަރާ\nފިޔަވަޅުތަކާއެކު އިޖްތިޖާޖަށް ފުރުސަތު ދޭން ވާނެ: ރޮަޒައިނާ\nމާދަމާގެ މުޒާހަރާގައި މަގުމައްޗަކަށް ނުނުކުމެވޭނެ: ޕޮލިސް\n"މިންޖުވާން" މުޒާހަރާގެ ލަވަ ކުޑަކުއްޖަކު ލައްވާ ކިޔުއްވި މައްސަލަ ބަލަނީ


India ge inthihaabu: Dhuniyeyge emme bodu siyaasee harakaai!\nގިނަ ރައްޔިތުންގެ މެދުގައި މޯދީގެ މަގުބޫލުކަން އަދިވެސް ބޮޑު. -- ފޮޓޯ: އޭއެފްޕީ\nހަތް ފިޔަވައްސަކަށް ބަހާލައިގެން، އިންޑިއާގެ އާންމު އިންތިހާބު ބާއްވާނެ ތާރީހުތައް އެގައުމުގެ އިލެކްޝަންސް ކޮމިޝަނުން މިހާރު ވަނީ އިއުލާނުކޮށްފަ އެވެ.\nއިންޑިއާގެ ޕާލިމަންޓުގެ ތިރިގެ "ލޯކް ސަބާ"އަށް މެމްބަރުން އިންތިހާބު ކުރާނީ އަންނަ އޭޕްރީލް މަހުގެ 19 އިން މެއި މަހުގެ 19 ވަނަ ދުވަހާއި ހަމައަށް ދިގުދެމިގެންދާ އިންތިހާބުގަ އެވެ. ވޯޓު ގުނުން އޮންނާނީ މެއި 23 ވަނަ ދުވަހެވެ.\nއިންޑިއާގެ 900 މިލިއަނަށް ވުރެ ގިނަ މީހުން ވޯޓުލުމަށް ގާތްގަނޑަކަށް އެއް މިލިއަން ވޯޓު ފޮށި އިންޑިއާގެ އެކި ސަރަހައްދުގައި ބެހެއްޓުމަށް ވަނީ ހަމަޖެހިފައި އެވެ. މިއީ މުޅި ދުނިޔޭގައި މިހާތަނަށް ބޭއްވޭ އެންމެ ބޮޑު އިންތިހާބެވެ.\nމިހާރުގެ ބޮޑު ވަޒީރު ނަރެންދުރަ މޯދީ ދެވަނަ ފަހަރަށް އިންތިހާބުވުމަށް ވާދަކުރައްވަނީ އިދިކޮޅުގެ ފުޅާ ކޯލިޝަނަކާއި އެވެ. ކޮންގްރެސް ޕާޓީގެ ލީޑަރު ރާހުލް ގާންދީ އިސްވެ، ވާދަކުރައްވަނީ 2014 ވަނަ އަހަރުގެ އިންތިހާބުގައި ބޮޑު އަގުލަބިއްޔަތަކުން ކާމިޔާބުކުރި މޯދީގެ ބީޖޭޕީ އާއެވެ.\nމި އިންތިހާބުގައި، އިންޑިއާގެ ޕާލިމަންޓުގެ ތިރިގެ "ލޯކް ސަބާ" ގައި ތިއްބަވާ ޖުމްލަ 545 މެމްބަރުންގެ ތެރެއިން 543 މެމްބަރުން އިންތިހާބު ކުރެވޭނެ އެވެ. އަދި މެޖޯރިޓީ ހޯދުމަށް ޖުމްލަ 272 ގޮނޑި ބޭނުންވެ އެވެ.\nއިންތިހާބު ހާއްސަވަނީ ކީއްވެ؟\nހުރިހާ ގޮތަކުން ބެލި ނަމަވެސް، އިންޑިއާގެ މި އާންމު އިންތިހާބަކީ ދުނިޔޭގައި ބޭއްވޭ އެންމެ ބިޔަ ޑިމޮކްރެޓިކް ހަރަކާތެވެ. އިންޑިއާގައި ދިރިއުޅޭ 18 އަހަރުން މަތީގެ 900 މިލިއަން މީހުން އެއް މިލިއަނަށް ވުރެ ގިނަ ވޯޓު ފޮށްޓަށް ވޯޓު ލާނެ އެވެ. މުޅި ޔޫރަޕާއި އޮސްޓްރޭލިއާގެ އާބާދީ އެއްކޮލުމުން ވެސް ހަމައެކަނި އިންޑިއާގެ ވޯޓުލެވޭ މީހުންގެ އާބާދީ އާ ނުބައްދަލެވެ. އިންޑިއާގައި ބޭއްވޭ އިންތިހާބުތަކަކީ ރައްޔިތުންގެ މެދުގައި މަގުބޫލު ކަމެކެވެ. މިދިޔަ އިންތިހާބުގައި ވޯޓުލުމުގެ ހައްގު ލިބިފައިވާ އާބާދީގެ 66 ޕަސަންޓް ވޯޓުލާން ނުކުމެފައިވެ އެވެ. އެގޮތުން، 2014 ވަނަ އަހަރު ބޭއްވުނު އިންތިހާބުގައި، ޖުމްލަ 464 ޕާޓީއަކުން 8،250 އަށް ވުރެ ކެންޑިޑޭޓުން ވާދަކޮށްފައިވެ އެވެ.\nބިޔަ އަދި ދިގު އިންތިހާބެއް!\nހަތް ފިޔަވައްސަކަށް ބަހާލައިގެން އިންތިހާބު ކުރިއަށްދާނީ، އަންނަ އޭޕްރީލް މަހުގެ 11، 18، 23، 29 އަދި މެއި މަހުގެ 6، 12، 19 ގައި ކަމަށް އިންޑިއާގެ އިލެކްޝަންސް ކޮމިޝަނުން ވަނީ އިއުލާނުކޮށްފައި އެވެ. 1951 ވަނަ އަހަރު އިންޑިއާގެ ތާރީހީ ފުރަތަމަ އިންތިހާބު ތިން މަހަށް ދިގުދެމިގެންދިޔަ އެވެ. އޭގެ ފަހުން 1962 އާ 1989 ވަނަ އަހަރާއި ދެމެދު ބޭއްވުނު އިންތިހާބުތައް ހަތަރު ދުވަހާއި 10 ދުވަހުގެ މުއްދަތަށް ދިގުދެމިގެން ގޮސްފައިވެ އެވެ.\nއެހާ ގިނަ ދުވަހަށް އިންޑިއާގެ އިންތިހާބުތައް ދިގުދެމިގެންދަނީ، ވޯޓުލާ މަރުކަޒުތަކުގެ ސަލާމަތާއި މިނިވަންކަން ކަށަވަރުކުރުމަށެވެ. އިންޑިއާގެ ފުލުހުން ވަކި ފަރާތަކަށް ޖެހިފައިވާކަމަށް ތުހުމަތުކުރެވޭތީ، ވޯޓުލާ މަރުކަޒުތަކުގައި އަބަދުވެސް ހަރަކާތްތެރިވަނީ ފެޑެރަލް އޮފިޝަލުންނެވެ.\nމި އާންމު އިންތިހާބަކީ މޯދީއަށް ރައްޔިތުންގެ ފެންނަ ނުފެންނަ ވޯޓެއްކަމަށް ގިނަ ބަޔަކު ގަބޫލުކުރެ އެވެ. -- ފޮޓޯ: އީޕީއޭ\nހަރަދުވެސް އިންތިހާއަށް ބޮޑު!\nތަފާސް ހިސާބުތަކުން ލަފާކުރާ ގޮތުގައި، 2014 ވަނަ އަހަރުގެ އިންތިހާބުގައި ޕާޓީތަކާއި ކެންޑިޑޭޓުން ފަސް ބިލިއަން އެމެރިކާ ޑޮލަރު ހަރަދުކުރިކަމަށްވެ އެވެ. އަދި މިއަހަރު އިންތިހާބަށް އެ އަދަދު ދެގުނަވުން ގާތްކަމަށް ބެލެވެ އެވެ. އެމެރިކާގެ ރިޔާސީ އަދި ކޮންގްރެސް އިންތިހާބަށް 2016 ވަނަ އަހަރު ހަރަދުކުރީ 6.5 ބިލިއަން ޑޮލަރު ކަމަށްވާއިރު، އިންޑިއާގެ އާންމު އިންތިހާބަށް ކުރާ ހަރަދު އަންދާޒާކޮށްލެވެ އެވެ.\nޕާޓީތަކުން އިންތިހާބުތަކަށް ކުރާ ހަރަދު ހާމަކުރަން މަޖުބޫރު ނަމަވެސް، އިންތިހާބުތަކާއި ދިމާކޮށް ޕާޓީތަކަށް ލިބޭ ފައިސާގެ އަދަދު އޮންނަނީ ކިލަނބުކޮށްފަ އެވެ. މިދިޔަ އަހަރު މޯދީގެ ސަރުކާރުންވަނީ އިލެކްޓޯރަލް ބޮންޑު ތައާރަފްކޮށްފަ އެވެ. އެ ބޮންޑުތައް ގަންނަ ވިޔަފާރިތަކާއި އާންމުންގެ މީހުންގެ ނަން ހާމަކުރަން ނުޖެހޭ ގޮތަށެވެ. މިގޮތުން، އެ ބޮންޑުތައް ވިއްކައިގެން 150 މިލިއަން އެމެރިކާ ޑޮލަރު ހޯދިފައިވާކަމަށް ލަފާކުރެވޭއިރު، އޭގެ ތެރެއިން ގިނަ ފައިސާ ލިބުނީ މޯދީގެ ބީޖޭޕީއަށް ކަމަށް ބެލެވެ އެވެ.\nއަންހެނުންގެ ދައުރު ބޮޑު!\nއިންޑިއާގައި އަންހެނުންގެ ހައްގުތަކާއި މިނިވަންކަމަށް ބޮޑެތި ގޮންޖެހުންތަކާއި ކުރިމަތިލާންޖެހުނު ނަމަވެސް، އިންތިހާބީ މޫސުމަށް އަންހެނުންގެ މުހިންމުކަން އިތުރުވެ އެވެ. މިފަހަރުގެ އިންތިހާބުގައި ވޯޓުލެވޭ މީހުންގެ ތެރެއިން ފިރިހެނުންނަށް ވުރެ އަންހެނުންގެ އަދަދު އިތުރުވާނެކަމަށް ބެލެވޭއިރު، މިހާރުވެސް ގިނަ ޕާޓީތަކުން އަންހެނުންނަށް ހާއްސަ ކެމްޕެއިން ހަރަކާތްތަކެއް ވަނީ ފަށައިފަ އެވެ.\nމިގޮތުން، އަންހެން ކުދިންނަށް ހިލޭ ކިޔަވާ ލޯނުތަކާއި، ގޭސް ފުޅި އަދި ބައިސްކަލު ވެސް ދަނީ ބަހަމުންނެވެ. ފއިތުވި ހަތަރު އަހަރުގެ ތެރޭގައި ބޭއްވުނު ލޯކަލް އިންތިހާބުތަކުގައި، އިންޑިއާގެ ތިން ބައިކުޅަ ދެބައިގެ ސްޓޭޓުތަކުގައި ފިރިހެނުންނަށް ވުރެ ގިނައިން އަންހެނުން ވޯޓުލާން ނުކުމެފައިވެ އެވެ.\nއެންމެންގެ ނަޒަރު މޯދީއަށް!\n2014 ވަނަ އަހަރު، މޯދީ ވެރިކަމަށް ވަޑައިގަތީ، ތާރީހީ އަގުލަބިއްޔަތަކާއި އެކީގައި އެވެ. މޯދީގެ ބީޖޭޕީ އިން ވާދަކުރި 428 ގޮނޑީގެ ތެރެއިން 282 ގޮނޑި ކާމިޔާބުކުރި އެވެ. އެއީ 1984 އިން ފެށިގެން، އެންމެ ޕާޓީއަކުން ޕާލިމަންޓުގެ މެޖޯރިޓީ ހޯދި ފުރަތަމަ ފަހަރެވެ.\nގިނަ ބަޔަކު ގަބޫލުކުރާ ގޮތުގައި، މި އާންމު އިންތިހާބަކީ މޯދީއަށް ރައްޔިތުންގެ ފެންނަ ނުފެންނަ ވޯޓެކެވެ. އިދިކޮޅު އިއްތިހާދުން ވެސް މުޅި އިންތިހާބު އަމާޒުކޮށްފައިވަނީ މޯދީގެ ނާކާމިޔާބީގެ މައްޗަށެވެ.\nވަޒީފާ މަދުވުމާއި، އިގުތިސޯދު ހީނަރަވަމުން އައުމުގެ ސަބަބުން، ބީޖޭޕީއަށް އޮންނަ ތާއީދު ނޭދެވޭ އަސަރުކޮށްފައިކަމަށް މަސްރަހު ދިރާސާ ކުރާ ފަރާތްތަކުން ވަނީ ބުނެފަ އެވެ. އަދި ސީދާ ބީޖޭޕީގެ ސަރުކާރެއް ގާއިމުކުރަން ބޭނުންވާ 272 ގޮނޑި ކާމިޔާބުކުރަން މޯދީގެ ޕާޓީއަށް އުނދަގޫވާނެކަމަށް ވެސް ބެލެވެ އެވެ.\nކޮންގްރެސް ޕާޓީއަށް އެނބުރި އާދެވޭނެ؟\nމިފަހަރުގެ އިންތިހާބުގައި މޯދީގެ އިތުރުން އެންމެންގެ ހިތުގައި އުފެދިފައިވާ ސުވާލަކީ 133 އަހަރުވެފައިވާ ކޮންގްރެސް ޕާޓީއަށް އެނބުރި ވެރިކަމަށް އާދެވޭނެތޯ އެވެ. މިދިޔަ އިންތިހާބުގައި ކޮންގްރެސް ޕާޓީއަށް ކުރިމަތިވީ ޕާޓީގެ ދިގު ތާރީހުގައި ވެސް އެންމެ ބޮޑު ނާކާމިޔާބީއާ އެވެ. އެ އިންތިހާބުގައި ކޮންގްރެސް ޕާޓީއަށް ލިބުނީ އެންމެ 44 ގޮނޑި އެވެ. އަދި ޕޮޕިއުލާ ވޯޓުން ވެސް އެންމެ 20 ޕަސަންޓެވެ. އޭގެ ފަހުން އެ ޕާޓީގެ ނަތީޖާތަކަށް މާބޮޑު ކުރިއެރުމެއް ލިބިފައެއްނުވެ އެވެ. މިދިޔަ އަހަރުގެ މެދަކާއި ހަމައަށް ރާހުލް ގާންދީ އިސްވެ ކޮންގްރެސް ޕާޓީއަށް ލިބިފައިވަނީ އެންމެ ތިން ސްޓޭޓް ސަރުކާރެވެ. ބީޖޭޕީ އިން 20 އަށް ވުރެ ގިނަ ސްޓޭޓު ސަރުކާރު ހިންގާފައިވެ އެވެ.\nނަމަވެސް، މިފަހަކަށް އައިސް، ކޮންގްރެސް ޕާޓީއަށް ވަނީ އާ ދިރުމެއް ލިބިފައި އެވެ. މިދިޔަ ޑިސެމްބަރު މަހު، އިންޑިއާގެ އުތުރުގެ މުހިންމު ތިން ސްޓޭޓެއް ކޮންގްރެސް ޕާޓީން ވަނީ ހޯދައިފަ އެވެ. އަދި މި އިންތިހާބާއި ދިމާކޮށް އާންމުންގެ މެދުގައި މަގުބޫލު ޕްރިޔަންކާ ގާންދީވެސް ވަނީ ޕާޓީ ހިންގުމުގެ ތެރެއަށް ވަދެވަޑައިގެންފައި އެވެ.\nއިންޑިއާ އިންޑިޔާގެ ބޮޑުވަޒީރު މޯދީ


Whistle blower portal ah hushahelhi 264 massala ACC ah\nއޭސީސީ އިދާރާ: ވިސްލްބްލޯވާ ޕޯޓަލަށް ހުށަހެޅުނު 264 މައްސަލައެއް އޭސީސީ އަށް ވަނީ ހުށަހަޅާފައި -- ފޮޓޯ: އަވަސް\nކޮރަޕްޝަނުން ދައުލަތަށް ލިބޭ ގެއްލުން ކުޑަކޮށް ކޮރަޕްޝަން ހުއްޓުވަން ރައީސް އިބްރާހީމް މުހައްމަދު ސޯލިހްގެ ސަރުކާރުން އުފެއްދެވި ވިސްލްބްލޯވާ ޕޯޓަލަށް ހުށަހެޅުނު 264 މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އަށް ފޮނުވައިފި އެވެ.\n"ތަހުގީގީ އިދާރާތަކުގެ ލަފަޔަށް ބިނާކޮށް ސިޔާސީ ފަރާތްތަކަށް އަޅަން ޖެހޭ ފިޔަވަޅުތައް ރައީސް ވަނީ އަޅުއްވާފައި" މަބްރޫކް ވިދާޅުވި އެވެ.\nޕޯޓަލް އިން ފާހަގަވާ ކަންކަމާ މެދު އެކި މުއައްސަސާތަކާއި މަޝްވަރާކޮށް، ސިޔާސަތު ކަނޑައަޅާ މަރުހަލާގައި އަދި ހިންގުމުގެ އެހެން މަރުހަލާތަކުގައި ގެންނަން ޖެހޭ އިސްލާހުތައް ގެނައުމުގެ މަސައްކަތް ކުރަމުންދާ ކަމަށްވެސް ވިދާޅުވި އެވެ.\nމަބްރޫކް ވިދާޅުވީ ނުސީދާކޮށް ނުވަތަ ނޭނގުމުގެ ތެރެއިން ގޯސްކޮށް ހިނގާފައިވާ ބައެއް މައްސަލަތައް ވެސް ވިސްލްބްލޯވާ ޕޯޓަލް އިން ފާހަގަވެފައިވާ ކަމަށެވެ. އަދި އެފަދަ ކަންކަން މުއައްސަސާގެ އިސްވެރިޔާއާ މުއާމަލާތް ކޮށްގެން ހުއްޓުމަކަށް ގެނެެސްފައިވާ ކަމަށެވެ.\nރައީސް ސޯލިހް ވެރިކަމަށް ވަޑައިގެން އެޅުއްވި ފިޔަވަޅުތަކުގެ ތެރޭގައި ކޮރަޕްޝަނުން ދައުލަތަށް ލިބޭ ގެއްލުން ކުޑަކޮށް ކޮރަޕްޝަން ހުއްޓުވަން ފެބްރުއަރީ 2019 ގައި ވިސްލްބްލޯވާ ޕޯޓަލެއް ތައާރަފް ކުރި އެވެ. އެއީ ކާކުކަން ނޭނގޭ ގޮތަށް ހިމާޔަތް ލިބިގެން އޮންލައިންކޮށް ރިޕޯޓް ކުރެވޭ ވަސީލަތެކެވެ.\nއޭގެ ފަހުން ވަނީ ވިސްލްބްލޯކުރާ ފަރާތްތައް ރައްކާތެރިކުރުމުގެ ގާނޫނެއް ވެސް ވުޖޫދަށް ގެނެސްފަ އެވެ. އެ ގާނޫނުގެ ދަށުން އައި ވިސްލްބްލޯ ޕްރޮޓެކްޝަން ޔުނިޓަކީ ގާނޫނޫގެ 23 ވަނަ މާއްދާގެ (ހ)ގެ ދަށުން އުފެއްދި ޔުނިޓެކެވެ.\nއެޗްއާރްސީއެމްގެ ދަށުގައި އޮންނަ މި ޔުނިޓްގެ މައިގަނޑު މަސައްކަތަކީ ވިސްލްބްލޯވާ ކުރާ ފަރާތްތަކަށް ރައްކާތެރިކަން ހޯދައިދޭން މަސައްކަތް ކޮށް އެ ފަރާތްތަކުންދޭ މައުލޫމާތުތައް ތަހުގީގީ އިދާރާތަކަށް ފޯރު ކޮށްދިނުމެވެ.\nއެޗްއާރްސީއެމް ރައީސް އޮފީސް އޭސީސީ + މުހައްމަދު މަބްރޫކް އަޒީޒް ވިސްލް ބްލޯވާ ޔުނިޓް\nބަޖެޓެއް ލިބިއްޖެ، ދެން ޔުނިޓް ހިނގާނެ


Hayyaru kuri meehunge therein ehmme meehe fiyavai ehmmen dhookollaifi - AO News\n--ފޮޓޯ: އަހުމަދު އަވްޝަން އިލްޔާސް/މިހާރު\nއިއްޔެ ހަވީރު ކުރިއަށް ގެންދިޔަ ސައިކަލު ބުރާއި ހިނގާލުމުގެ ތެރެއިން ހައްޔަރު ކުރި މީހުންގެ ތެރެއިން އެންމެ މީހަކު ފިޔަވައި އެންމެން ދޫކޮށްލައިފިއެވެ.\n“އަޅުވެތިކަމާއި ވައްކަމާ ދެކޮޅަށް” ނަމުގައި ޒުވާނުން ކުރިއަށް ގެންދިޔަ މި ހަރަކާތުގެ ތެރެއިން 41 މީހަކު ހައްޔަރުކޮށްފައިވާއިރު، ފުލުހުން ވިދާޅުވީ އެމީހުން ހައްޔަރުކޮށްފައިވަނީ ރައްޔިތުން ނުރައްކަލުގެ ތެރެއަށް ހުށަހެޅޭ ގޮތަށް އެޗްޕީއޭގެ ގައިޑްލާއިންތަކާއި ހިލާފަށް އެއްވުމުން ކަމަށެވެ.\nފުލުހުންގެ މީޑިއާ އޮފިޝަލަކު ވިދާޅުވީ، ހައްޔަރު ކުރި 41 މީހުންގެ ތެރެއިން ފުލުހުންގެ ބެލުމުގެ ދަށުގައި ބަންދުގައި މި ވަގުތު ހުރީ އެންމެ މީހެއް ކަމަށާއި ދެން ތިބި އެންމެން ދޫކޮށްލާފައިވާ ކަމަށެވެ. އެހެންނަމަވެސް އެ މައްސަލައާއި ގުޅޭ އިތުރު ތަފްސީލެއް ފުލުހުން ދެއްވާފައި ނުވާއިރު ހައްޔަރުގައި ހުރި މީހާ އާއި ބެހޭ އެއްވެސް މައުލޫމާތެއްވެސް ފުލުހުން ހާމަކޮށްފައެއް ނުވެއެވެ.\nއިއްޔެ ކުރިއަށް ދިޔަ އެއްވުމުގައި ގިނަ އަދަދެއްގެ ޒުވާނުން ހައްޔަރުކޮށްފައިވާއިރި އިދިކޮޅު ކޯލިޝަނުން ބުނީ މާލޭގައި ކުރިއަށް ގެންދިޔަ އެ އެއްވުމުގައި އެޗްޕީއޭގެ މިންގަނޑުތަކާ ހިލާވެފައިވަނީ ފުލުހުންގެ އަމަލުތަކުގެ ސަބަބުން ކަމަށެވެ.ފުލުހުން އެއްވުމުގެ ބައިވެރިން ހައްޔަރުކުރުމުން އެކަން ކުށްވެރިކޮށް އިދިކޮޅުން ނެރުނު ބަޔާނުގައު ބުނީ، ޒުވާނުން އިސްނަގައިގެން މާލޭގައި ބޭއްވި އެ ހަރަކާތަކީ އެޗްޕީއޭގެ މިންގަނޑުތަކާ އެއްގޮތަށް ރޭވުނު ހަރަކާތެއް ކަމަށާއި ނަމަވެސް އެކަމަށް ހުރަސް އެޅީ ފުލުހުންކަމަށެވެ.\nމަސްތުވާތަކެއްޗާއި އެކު ފޭދޫ މީހަކު ހައްޔަރުކޮށްފި\nގިނަ އަދަދެއްގެ ބަގުރާ ދަޅުތަކާއި، ބަގުރާ ފުޅިތަކާއެކު 8 މީހަކު ހައްޔަރުކޮށްފި


PPM Ge Ehvunthah Huhtuvan EC In Fuluhah Mahsalaeh Husha Alhaifi - Vaguthu\nޕީޕީއެމްގެ އެއްވުންތައް ހުއްޓުވަން އިލެކްޝަން ކޮމިޝަނުން ފުލުހަށް މައްސަލައެއް ހުށައަޅައިފި\nނރިޔާސީ އިންތިޚާބުގެ ނަތީޖާ އޮޅުވާލާފައިވާ ކަމަށް ބުނެ ވެރިކަން ކުރާ ޕާޓީ ޕީޕީއެމުން އެއްވުންތައް ބާއްވަމުން އަންނަނީ ގާނޫނާ ޚިލާފަށް ކަމަށް ބުނެ އެކަން ހުއްޓުވައި ދިނުމަށް އިލެކްޝަންސް ކޮމިޝަން (އީސީ) އިން ފުލުސް އޮފީހުގައި އެދިއްޖެ އެވެ.\nރިޔާސީ އިންތިޚާބު އޮޅުވައިލީ އީސީގެ މެމްބަރުން ރިޝްވަތު ނަގައިގެން ކަމަށް ތުހުމަތުކޮށް، ޕީޕީއެމްގެ އޮފީސް ކުރިމަތީގައި ސިލްސިލާ އެއްވުންތަކެއް އަންނަނީ ބާއްވަމުންނެވެ.\nއީސީގެ މެމްބަރު އަހްމަދު އަކްރަމް "ސަންގު ޓީވީ" އަށް ރޭ ވިދާޅުވީ ޕީޕީއެމުން އެއްވުންތައް ބާއްވަނީ ސުލްހަވެރިކަމާ އެކު އެއްވެ އުޅުމުގެ ގާނޫނުގެ އެއް ވަނަ އިސްލާހާ ޚިލާފަށް ކަމަށް އެ ޕާޓީ އަށް އަންގާފައިވާ ކަމަށާއި ގާނޫނާ ޚިލާފު އެ އަމަލު ހުއްޓުވައި ދޭން ފުލުސް އޮފީހަށް ސިޓީއެއް ހުށަހަޅާފައިވާ ކަމަށެވެ.\nއެއްވެ އުޅުމުގެ ގާނޫނަށް މަޖިލީހުން ގެނައި އިސްލާހުގައި ބުނެފައި ވަނީ، ފުލުހުންގެ ލިޔުމަކުން ހުއްދަ ލިބިގެން ނޫން ގޮތަކަށް، މާލޭގެ އެއްވެސް ތަނެއްގައި އެއްވެސް ބާވަތެއްގެ އެއްވުމެއް ބޭއްވުމަކީ މަނާ ކަމެއް ކަމަށެވެ.\nއެއްވުންތައް ގާނޫނީ އިމުގެ ތެރެއަށް ފައްތަން އީސީން އެންގުމުން، ޕީޕީއެމުން ބުނެފައި ވަނީ، އެ ޕާޓީން ބާއްވަނީ މައުލޫމާތުދޭ ސެޝަންތަކެއް ކަމަށެވެ.\nސިޔާސީ ޕާޓީތައް ޒިންމާ ކުރުވަން ޖެހޭ ބަޔަކީ އިލެކްޝަން ކޮމިޝަން ކަމަށާއި ބަސް ނާހައިފި ނަމަ އެއްވެސް ޕާޓީއެއް ތަފާތު ކުރުމެއް ނެތި ފިޔަވަޅު އަޅާނެ ކަމަށް ވެސް އަކްރަމް ވިދާޅުވި އެވެ.\nރިޔާސީ އިންތިޚާބު އޮޅުވާލާފައިވާ ކަމަށް ކުރަމުންދާ ތުހުމަތާ އެކު އިންތިޚާބު ބާތިލްކޮށްދޭން އެދި ރައީސް ޔާމީންގެ ފަރާތްޕުޅުން ވަނީ ސުޕްރީމް ކޯޓަށް މައްސަލައެއް ހުށަހަޅައިފަ އެވެ. އެ މައްސަލައިގައި ހުކުމް އިއްވުން މިއަދު މެންދުރު ބާއްވާ ގޮތަށް ވަނީ ޝެޑިއުލްކޮށްފަ އެވެ. ނަމަވެސް އިސީއިން ބުނެފައިވަނީ ނިމިދިޔަ ރިޔާސީ އިންތިހާބަކީ ރާއްޖޭގެ ތާރީހުގައި ބޭއްވުނު އެންމެ އިންސާފުވެރި އިންތިހާބުކަމަށެވެ.\nއޮކްޓޯބަރ 21, 2018 12:47\nހެއްވާ ކަމެއްނު؟ ޕީޕީއެމް އެބަ އެއްވުންތަކެއް ބާއްވާހެއްޔެވެ؟ ޖަގަހަ ކައިރީތިބެގެން ޚިޔާލުފާޅުކުރުންނޫންކަމެއް އެބަ ކުރޭހެއްޔެވެ؟ މަގުތަކަށްނުކުމެ މީހުނަށް އެބަ ނުހޮރުއްޕާންކުރޭހެއްޔެވެ؟ މީގުކުރިން ބަޔަކުނުކުމެ ރައްޔިތުންގެ ޙައްޤުތަކަށް އަރައިގަނެ މަގުތަކުގެ އަމާންކަން ގެއްލުވާލާ ދުލަށްއައިހާ އައުގުރާނަތައްގޮވައި ރައްޔިތުން ނިދިން މަޙްރޫމުކޮށް ހެދިއިރު ތިޔަ ކޮމިޝަން ކޮބައިހެއްޔެވެ؟ ވޯޓު އޮޅުވާލާފާވާކަންނޫން ކަމެއް ތިޔަކަމުން އެބަ އެނގޭހެއްޔެވެ؟\nއޮކްޓޯބަރ 21, 2018 19:35\nސުވާލަކީ އިސްލާހު ގެނައީ ކޮންބައެއް ހެއްޔެވެ؟ އޭގަ ލިޔެފަ އޮތީ ކީކޭހެއްޔެވެ؟ އަމިއްލަ ފައިދާއައްފާސްކުރި ގާނޫނު އަމިއްލަ އެއްވުމައް ހުރަސް ައަޅަނީނޫންހެއްޔެވެ..\nއޮކްޓޯބަރ 21, 2018 12:51\nކިހާވަރަކަށް ބަނޑުފުފުނީމަބާ ގަބޫލުކުރަންވީ ގިނައިންކައިފިކަން.. ރިޝްވަތުނަގައިގެން ވޯޓުއޮޅުވައިލައިފިކަން ޕޕމއިން ބުނުމުން ޕޕމ ގާނޫނާ ހިލާފުވެއްޖެ. މޑޕ މިފާއިތުވި ހުރިހާދުވަހު މުޅިގައުމު ސުންނާފަތިކުރިއިރުވެސް ތިއިލެކްޝަނުން ކުރިކަމެނެތް މިއަދު ޕޕމއަށް ފިޔަވަޅުއަޅަން ފުލުހަށް ގޮވަނީ.. ކިތައްމެވަރަކަށް ފުލުހުންލައްވާ ބިރުދެއްކިޔަސް ވޯޓުއޮޅުވާ ނުލާކަމަށްނުވާނެ އިންތިހާބު ސައްހަކަމަށްނުބެލެވޭނެ. ޕޕމދެކެ ބިރުނުގަނެ ﷲއަށް ބިރުގަނެބަލަ.. ކައްވަޅުގެ އެކަނިވާ ދުވަހަށް ބިރުގަތްނަމަ ތެދުވެރިވީސް.. އެތައް ރައްޔިތުންގެ ހައްގުނިގުޅައިގަނެގެން ދުނިޔެ އާރާސްތުކުރަން ރޭވިރޭވުން ﷲހާމަކޮއްދެއްވާންދޭވެ..\nނުހުއްޓުވޭނެ ފަހަތަކަށް ނުޖެހޭނަން ކުރިޔަށްދާނީ\nއޮކްޓޯބަރ 21, 2018 13:02\nމީގެކުރިން ނުކުރާ އައުކަމެއް އީސީން މިފެށީ ކީއްވެ\nއޮކްޓޯބަރ 21, 2018 13:05\nކަލޭމެންގެ ބައިގަނޑު މަގުތައް ބެނުންނުކުރެވޭގޮތަށް މުޒާހަރާކުރި އިރު ކޮބާ ހަމަހަމަ ކަމާއިއެކު ފިޔަވަޅު އަޅާފަ.؟ ބޭކާރު ވާހަކަ.\nއޮކްޓޯބަރ 21, 2018 13:07\nއެހެން ޕާޓީތަކުން ބާއްވާ އެއްވުންތައް އަކުރަމަށް ހަމަ ނުފެނޭބާ؟؟؟؟؟؟؟؟؟؟؟؟؟؟؟؟؟؟؟؟\nއޮކްޓޯބަރ 21, 2018 13:15\nމިިރިންގް ޝަރީފް މިހިސާބައް ގެނެސަ ދެއްވީވެސް ރ ޔާމީން އެކަމަކު ޣައްދާރުވެ ގައުމު ހަލާކު ކޮޢްފި\nއޮކްޓޯބަރ 21, 2018 13:17\nއޮކްޓޯބަރ 21, 2018 13:22\nޕީޕީ އެމް އަށް ފިޔަވަޅު އަޅާކަށް އިލެކްޝަން ކޮމިޝަން އަކަށް ނުކެރޭނެ..އިންތިޚާބު ބާތިލް ކުރަން ހުށަހެޅީވެސް އީސީ ޝަރީފުގެ ޑީލްގެ ދަށުން ރާވައިގެން ކުރާކަމެއް..މުޒާހަރާ ކުރަނީ ވެސް އެ ޑީލްގެ ދަށުން...\nއޮކްޓޯބަރ 21, 2018 13:48\nޢިއްޒަތްތެރި މެމްބަރުންނަށް ދަންނަވަމެވެ. ޕޮލިހަށް އެންގުމުގެ ކުރިން މެމްބަރުން ޕީޕީއެމް އިން އެކުރާ ތުހުމަތުތަކަށް ސާފު ޖަވާބެއްދެއްވުމުން އެކަންނިމުނީ ކަމުގަދަންނަވަމެވެ.\nއޮކްޓޯބަރ 21, 2018 14:01\nއޮކްޓޯބަރ 21, 2018 18:36\nކިހާވަރަކަށްބާ ސަރީފުމެން މި ވިކުނީ ހީވަނީ ވަރަށް ލާރި ކައިފިހެން


Garee beyyaa aai meedhooge reethi gondudhohthah - AO News Garee beyyaa aai meedhooge reethi gondudhohthah\nގާރީބެއްޔާއާއި މީދޫގެ ރީތި ގޮނޑުދޮށްތައް\nއައްޑޫސިޓީ މީދޫއަކީ ޒަނާނުއްސުރެން ސާފުތާހިރުކަމަށް މުޅި އަތޮޅުގައިވެސް ނަން މަޝްހޫރު ރަށެކެވެ. ނަމަވެސް ޒަމާނަށް އައި ބަދަލުތަކާއި މީހުންގެ ދިރިއުޅުމަށް އައި ޒަމާނީ ބަދަލުގެ ސަބަބުން މިދެންނެވި ސާފުތާހިރުކަމަށް އަސަރު ކުރަމުން ދިޔައެވެ.\nނަތީޖާއަކަށް ވީ މީދޫގެ އަތިރިމަތީ ހޭޅިފަށަށް ކުނީގެ ގޮތުގައި ހިމެނޭ ހުރިހާ ވައްތަރެއްގެ ކުނި އަޅަމުން ގޮސް ރީތި އަތިރިމަތި ގޮނޑު ވެގެން ދިއުމެވެ. މިކަމަށް ނިމުމެއް ގެނައުމަށް އަތުކުރި އޮޅާލި ހިތްވަރުގަދަ ފަޙުލަވާނަކީ މީދުއަށް އުފަން މީދޫ ވިނަމާ މުޙައްމަދު ކާމިލް (ގާރީބެއްޔާ) އެވެ.\nއަމިއްލައަށް ފަރުދީގޮތުން ކުނި ނެގުމާއި ގޭގެއަށް ގޮސް ކުނީގެ ނުރައްކާތެރިކަން ބަޔާންކޮށްދެމުން ގެންދިޔައެވެ. މިކަމުގެ ސަބަބުން ބައެއް ފަރާތްތަކުގެ ނުރުހުން ގާރީބެއްޔާ އަށް އަމާޒުވި ނަމަވެސް ވަރުގަދަ އަޒުމާއި އެކު ފަސްއެނބުރި ބެލުމެއްނެތި ރަށުގެ ޒުވާން ކުދިން ކޮޅަކާއި އިޖްތިމާއި މަސައްކަތަށް ޝައުޤުވެރިކަން ހުރި މަދު ބަޔަކާއި އެކު ސިލްސިލާ ސާފުކުރުމުގެ ޕްރޮގްރާމެއް ގާރީބެއްޔާ ގެ މޭސްތެރިކަމުގެ ދަށުން 2015 ވަނަ އަހަރުގެ ތެރޭ ފެށިގެން ކުރިޔަށް ގެންދިޔަ އެވެ. އެއާއި އެކު އެކީގައި ނަލަފެހި މީދޫގެ ނަމުގައި ގާރީބެއްޔާގެ މަސްއޫލުވެރިކަމުގެ ދަށުން ދައުލަތުގައި ރަޖިސްޓަރީ ކުރެވި ސާފުކުރުން މެކުހަކަށް ޖެހިއެވެ.\nމުޅި ރަށުގެ ވަށައިގެން ސާފުކޮށް ނިންމާ ގަނޑޮވަރި ފަންނު މައިޒާންގެ ނަމުގައި 2016، ޖުލައި 26 ވަނަ ދުވަހު ހިތްފަސޭހަ މައިޒާނެއް ހުޅުވިގެން ދިޔުން ވެގެން ދިޔައީ ގާރީބެއްޔާގެ މަސައްކަތައް ރައްޔިތުންގެ ބޮޑު އެއްބާރުލުމެއް ލިބިގެން ދިއުމެވެ.\nމިބޮޅަށް މިހާރު4ސަރަހައްދެއްގައި މައިޒާންތައް ހެދިފައިވާއިރު އިތުރު މައިޒާންތައް ހެދުމުގެ މަސައްކަތް ދަނީ ކުރިއަށެވެ. ގާރީބެއްޔާގެ ނަލަފެހި ޖަމިއްޔާގެ މަގްސަދަކީ ގޮނޑުގެ ގޮތުގައި ބޭނުންކުރެވުނު ސަރަހައްދުތައް މައިޒާންތަކަކަށް ބަދަލުކޮށް މީދޫ ރައްޔިތުންނަށް ދުޅަހެޔޮ ސިއްޙަތެއް ހޯދައި ދިނުމެވެ. އަޅުގަނޑުމެން އެންމެންވެސް ގާރީބެއްޔާ ނަމޫނާއަކަށް ބަލަމާތޯއެވެ.\nމަންމައަށް މަރުގެ އިންޒާރު ދިން މީދޫ މީހަކު ބަންދުކުރަން ކޯޓު އަމުރެއް ނެރެފި


މިއަހަރުގެ މަސްވެރިންގެ ދުވަސް އިހަވަންދޫގައި ފާހަގަ ކުރާގޮތަށް ހަމަޖައްސަވައިފި — Ihavandhoo.com\nމިއަހަރުގެ މަސްވެރިންގެ ދުވަސް އިހަވަންދޫގައި ފާހަގަ ކުރާގޮތަށް ހަމަޖައްސަވައިފި\n25 އޮކްޓޫބަރު 20170ޢަބުދުﷲ ޙަމީދު\nމިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ މުޙައްމަދު ޝައިނީ މިއަދު އިހަވަންދޫއަށް ވަޑައިގަތުމުގެ ތެރެއިން.\n2017 ވަނަ އަހަރުގެ މަސްވެރިންގެ ދުވަސް ހއ. އިހަވަންދޫގައި ފާހަގަ ކުރައްވާ ގޮތަށް ސަރުކާރުން ނިންމަވައިފިއެވެ.\nމިކަން އިޢުލާނު ކޮށްދެއްވީ މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ މުޙައްމަދު ޝައިނީ، މިއަދު އިހަވަންދޫއަށް ވަޑައިގެން ރަށުގެ އޮޑިވެރިންނާއި ސަރުކާރު މުވައްސަސާތަކުގެ އިސްވެރިންނާއި އެކު ބޭއްވި ބައްދަލުވުމެއްގައެވެ.\nމިއަދު ހެނދުނު 10:00 ގައި މިނިސްޓަރ ޝައިނީ އިހަވަންދޫއަށް ވަޑައިގެންނެވުމުން މަރުހަބާ ދަންނަވާފައި ވަނީ އިހަވަންދޫ ކައުންސިލް މެމްބަރުންނާއި އިހަވަންދޫގެ މަވައްސަސާތަކުގެ ވެރިން އަދި ރައްޔިތު ބޭފުޅުންނެވެ.\nބައްދަލުވުމުގެ ބައިވެރިންގެ ހިޔާލާއި މަޝްވަރާ އާއިއެކު ކުރިއަށް ގެންދިޔަ މިބައްދަލުވުމުގައި މިނިސްޓަރ ޝައިނީ ވިދާޅިވީ މަސްވެރިންގެ ދުވަސް ބޭއްވުމުގެ އެންމެ ބޮޑު ބޭނުމަކީ ހާއްސަކޮށް އެރަށެއްގައި އުޅޭ މަސްވެރިން، އޮޑިވެރިންނަށް މަސްވެރިކަމުގެ ދާއިރާއިން ރަށަށް ބޭނުންވާ ކަންތައްތަކެއް ކުރުމުގެ މަގު ފަހިކޮށްދިނުން ކަމުގައެވެ. މިނިސްޓުރީން ކޮށްދޭ ކަމަކީ ވިޔަފާރިވެރިންނާއި، ދާއިރާގައި އިސްކޮށް އުޅުއްވާ ބޭފުޅުންނާއި މުވައްސަސާތަކުގެ ވެރިން އެއްތަނަކަށް ގެނެސް އެހުރި މައްސަލަތަކާއި މެދު ވާހަކަ ދައްކާނެ ފުރުސަތު ހުޅުވާލަ ދިނުން ކަމަށެވެ.\nމިއަދުގެ ބައްދަލުވުމުގައި ބައިވެރިވި ގިނަ ފަރާތްތަކުން ވަނީ މަސްވެރިންގެ ދުވަސް އިހަވަންދޫގައި ބޭވުމަށްޓަކައި ވާންޖެހޭ ތައްޔާރިއް ވުމުގައި އެބޭފުޅުންގެ ފަރާތްތަކުން ފުރިހަ އެހީތެރިކަމާއި އެއްބާރުލުން ލިބިގެން ދާނެ ކަމުގެ ޔަގީންކަން ދެއްވައިފައެވެ. އަދި އިހަވަންދޫގެ ފަޅުގެ ދަތިކަމުގެ ވާހަކަ ބައިވެރިން ވަނީ މިނިސްޓަރ އާއި ހިއްސާކުރައްވައިފައެވެ.\n2016 ވަނަ އަހަރު މަސްވެރިންގެ ދުވަސް ފާހަގަ ކޮށްފައި ވަނީ ގއ. ގެމަނަފުށީގަ އެވެ. މީގެ ކުރިން2ފަހަރެއްގެ މަތިން އިހަވަންދޫގައި މަސްވެރިންގެ ދުވަސް ބާއްވާފައި ވެއެވެ.\n↵ އިހަވަންދޫ ކައުންސިލް, މަސްވެރިންގެ ދުވަސް\nމައްސަލައަކަށްވީ ހަމައެކަނި ޕިންކު ކުލައިގެ ފޮއްޗެއް ނޫން: ކައުންސިލްގެ ރައީސް\nޕިންކު ކުލާގެ ފޮތި ތަކެއްގެ ސަބަބުން ޤައުމީ ބޮޑު މަސައްކަތް ހަނދާން ނެތިއްޖެ: މުޙައްމަދު އިސްމާޢިލް\nމަސްވެރިންގެ ދުވަހާ ގުޅޭ ހަރަކާތްތައް ކުރިއަށް ގެންދިޔައީ ކައުންސިލްގެ އެހީތެރިކަމެއް ނެތި – ޝައިނީ\nދޯނިފަހަރުގައި އައިސް ޕްލާންޓް ޤާއިމްކުރަން ލޯނުގެ ފުރުސަތަށް ހުޅުވާލަނީ\nމަސްވެރިކަމުން އުފެދޭ ޕްލާސްޓިކް ކުނި ރިސައިކަލް ކުރުމަށް ޕާލޭއާ ހަވާލުކޮށްފި\nމިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ މުޙައްމަދު ޝައިނީ އިހަވަންދޫ އަށް ވަޑައިގަތުން\n26 އޮކްޓޫބަރު 2017


އާދިއްތަ ،19 ޑިސެމްބަރ 2021 / 15:25\nފުލުހުންނަށް ހުށަހަޅާ ތަފާތު އެކި މައްސަލަތަކުގެ ތެރެއިން ވައްކަމާއި ފޭރުމުގެ މައްސަލަތަކަކީވެސް އާންމުކޮށް ހުށަހެޅޭ މައްސަލަތަކެކެވެ. މި އަހަރު ނިމެން 12 ވަރަކަށް ދުވަސް ބާކީ އޮތް އިރު މިހާރުވެސް މި ބާވަތްތަކުގެ 4930 މައްސަލަ ރިޕޯޓުކޮށްފައިވެއެވެ.\nމީގެ ތެރެއިން 4562 މައްސަލައަކީ ވައްކަމުގެ މައްސަލަތަކެވެ. ބާކީ އޮތް 368 މައްސަލައަކީ ފޭރުމުގެ މައްސަލަތަކެވެ. މުޖުތަމައުގައި މި ފަދަ ކުށްތަކަށް އަރައިގަންނަ މީހުން އެބަތިއްބެވެ. އަދި ތަކުރާރުކޮށް މި ކުށްކުރާ މީހުންވެސް އެބަތިއްބެވެ. އެހެންނަމަވެސް ފުލުހުންނަށް ހުށަހެޅިފައިވާ މައްސަލަތަކުގެ ތަހުގީގަށް ބަލާއިރު ފާހަގަވާ އެހެންކަމެއްވެސް އެބައޮތެވެ. އެއީ މިފަދަ ކުށްތަކަށް އަރައިގަންނަ މީހުންނަށް މަގު ފަހިވާ ގޮތަށް ހުންނަ ބައެއް ކަންކަމެވެ. ދޭންވާ އެކަށީގެންވާ ސަމާލުކަން ނުދެވުމާއި ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް އެޅިފައި ނެތުމުން ހިނގާފައިވާ މިފަދަ މައްސަލަތަކުގެ އަދަދުވެސް މަދެއް ނޫނެނެވެ.\nފޯނު ފޭރިގަތް މައްސަލަތަކުން ގިނަ ފަހަރަށް ފާހަގަވީ މަގަށް ދޭންޖެހޭ ސަމާލުކަން ނުދީ ފޯނަށް ސަމާލުކަން ދީގެން ދެވުނު ގިނަ ފަހަރުތަކެވެ. ފޯނުން ގޭމެއް ކުޅެމުން ނުވަތަ ކޮންމެވެސް އެޕެއްގައި ބިޒީކޮށް ދެވުމެވެ. މަގުމަތީގައި މަގަށް ދޭންވާ ސަމާލުކަން ދެމާ ހިނގާށެވެ. އަމިއްލަ މުދަލަށް އިތުރަށް ރައްކާތެރިވަމާ ހިނގާށެވެ.\nރޭގަނޑުވެސް މިކަންކަމަށް ހާއްސަ ސަމާލުކަމެއް ދެމާ ހިނގާށެވެ. އެކަހެރި އަނދިރި ތަންތަނުގައި މަޑުކޮށްގެން އެކަނި ނުހުންނަށް އާދަކުރަމާ ހިނގާށެވެ. އަދި މަގުމަތީގައި ހިނގާފައި ދާއިރު ނުވަތަ ދުއްވާފައި ދިޔަނަމަވެސް ފަހަތު ޖީބަށް ފޯނު އަދި ވޮލެޓު ލުމާއި ދަބަސް އެލުވާލައިގެން ދިއުމާއި މަގާވީ ފަރާތަށް ދަބަސް ހިފައިގެންދިއުން ފަދަ ކަންކަން ދޫކޮށްލުން ވަރަށް މުހިންމެވެ. އިތުރަށް ވިސްނާލައި ރައްކާތެރިވަމާ ހިނގާށެވެ\nދެން އޮތީ އެންމެ މުހިންމު އެއް ވާހަކައެވެ. ފޯނު ގެއްލޭ މައްސަލަތައް ތަހުގީގުކޮށް ފޯނު ހޯދުމަށް މަސައްކަތްކުރުމުގައި، ފޯނުގެ ބްރޭންޑާއި ފޯނުގެ އައިއެމްއީއައި ނަމްބަރާ އަދި އެންމެ ފަހުން ފޯނުގައި ބޭނުންކުރި ސިމްގެ މައުލޫމާތަކީ ތަހުގީގަށް ވަރަށް މުހިންމު މައުލޫމާތެކެވެ.


Faskuri Raajje ge match thah October November ah\nފަސްކުރި ރާއްޖޭގެ މެޗުތައް އޮކްޓޫބަރު ނޮވެމްބަރަށް\nވޯލްޑް ކަޕް ކޮލިފިކޭޝަންގައި ރާއްޖެއިން ކުޅުނު މެޗެއް: މެޗްތައް ދެން އޮންނާނެ ތާރީހުތައް ވަނީ ކަނޑައަޅާފައި\nކޮރޯނާ ވައިރަސް އާ ގުޅިގެން ރާއްޖޭގެ މެޗުތައް އޮކްޓޯބަރު އަދި ނޮވެމްބަރުގައި ކުޅެން އޭއެފްސީން އަލުން ތާވަލު ކޮށްފި އެވެ.\nވޯލްޑް ކަޕް ކޮލިފިކޭޝަންގައި ރާއްޖެ ހިމެނެނީ ގުރޫޕް އޭ ގައެވެ. ކޮލިފިކޭޝަން ގުރޫޕް ސްޓޭޖުގެ ފުރަތަމަ ބުރުގައި ރާއްޖެއަށް ބާކީ އޮތީ ތިން މެޗެވެ. ކުރިން ހަމަޖެހިފައިވާ އޮތް ގޮތުން ޗައިނާ އާއި ރާއްޖޭގެ މެޗު ކުޅެން ހަމަޖެހިފައި އޮތީ މާޗް މަހުގެ 26 ވަނަ ދުވަހު އެވެ.\nއެ މެޗަށް ތައްޔާރު ވުމަށް، ގައުމީ ޓީމަށް އާ ހެޑް ކޯޗަކާއި ދެ އެސިސްޓެންޓް ކޯޗުން ހަމަޖެއްސުމަށް ފަހު ފެބްރުއަރީ މަހު ޓީމުގެ ޕްރެކްޓިސްތައް ވެސް ފެށި އެވެ. ހެޑް ކޯޗް ނެދާލޭންޑްސްގެ މާޓިން ކޫޕްމަން އާއި އެސިސްޓެންޓް ކޯޗުން ކަމަށްވާ ރާއްޖޭގެ އަލީ ސުޒޭން އާއި ނެދާލޭންޑްސްގެ ރެނޭ ހިޑިންކްގެ ބެލުމުގެ ދަށުން ހަފުތާއަކު ތިން ދުވަހު ރާއްޖެއިން ޕްރެކްޓިސް ކުރަމުން ދިޔައީ، ޗައިނާގައި މެޗު ނުކުޅެވޭނަމަ ނިއުޓްރަލް ވެނޫއެއްގައި މެޗު ކުޅުމަށެވެ.\nމިދިޔަ އަހަރު ޑިސެމްބަރު 19 ވަނަ ދުވަހު ޗައިނާގެ ވުހާން އިން ފެނުނު ކޮވިޑް-19 ގެ ބަލި މަޑުކަން އޭރު އެ ގައުމުގައި ދިޔައީ ބާރު ސްޕީޑްގައި ފެތުރެމުންނެވެ. އެހެންވެ ފެބްރުއަރީ މަހު އޭއެފްސީން ނިންމީ އެ މެޗު ތައިލެންޑްގައި ކުޅުމަށެވެ. ނަމަވެސް މާޗް މަސް ފެށުނު ފަހުން އޭޝިއާގެ އެހެން ސަރަހައްދުތަކަށް ވެސް ބަލިމަޑުކަން ފެތުރުމުން ފީފާއިން ނިންމީ ވޯލްޑް ކަޕް ކޮލިފިކޭޝަންގެ ހުރިހާ މެޗުތަކެއް ސަސްޕެންޑް ކުރުމަށެވެ.\nސަސަޕެންޑް ކުރި މެޗުތަކުގެ ތެރޭގައި ސީރިއާ އާ ދެކޮޅަށް މާލޭގައި މާޗް މަހުގެ 31 ވަނަ ދުވަހު ކުޅެން ހަމަޖެހިފައިވާ މެޗު އަދި އޭރު ޝެޑިއުލްކޮށްފައި އޮތް ގޮތުން މާދަމާ ފިލީޕީންސްގައި ރާއްޖެއިން އެ ގައުމާ ދެކޮޅަށް ކުޅޭ ގޮތަށް އޮތް މެޗުވެސް ސަސަޕެންޑް ކުރީ އެވެ.\nމި ހަފަުތާގައި އޭއެފްސީން ވަނީ މެޗުތައް އަލުން ރީ ޝެޑިއުލް ކޮށްފަ އެވެ. ޗައިނާ އާއި ރާއްޖޭގެ މެޗު މިހާރު ކުޅެން ހަމަޖެހިފައި ވަނީ އޮކްޓޯބަރު މަހުގެ އަށް ވަނަ ދުވަހު އެވެ.\nރާއްޖޭގައި ކުޅުނު މެޗުން 5-0 ން ޗައިނާ މޮޅުވި ނަމަވެސް ކޮލިފިކޭޝަންގައި ޗައިނާގެ ނަތީޖާތައް ރަނގަޅު ނުވުމުން އެ ޓީމުގެ ކޯޗް ކަމުން އިޓަލީގެ މާސެލޯ ލިއްޕީ މިދިޔަ އަހަރު އިސްތިއުފާ ދިނެވެ. އެއީ މިދިޔަ އަހަރު ޗައިނާގެ ކޯޗް ކަމުން އޭނާ އިސްތިއުފާ ދިން ދެ ވަނަ ފަހަރެވެ. ރާއްޖޭގެ ކުރީގެ ކޯޗް ޕީޓާ ޝެގަޓް މަގާމުން ވަކި ކުރީ ޑިސެމްބަރު މަހު ނޭޕާލްގައި ބޭއްވި ސައުތު އޭޝިއަން ގޭމްސްގައި ހޯދި ދަށް ނަތީޖާތަކުގެ ސަބަބުންނެވެ. ޗައިނާގެ ކޯޗް ކަމަށް ޖަނަވަރީ މަހު ހަމަޖެއްސީ އެވަޓަން އަށް ކުރިން ކުޅުނު ޗައިނާ މިޑްފީލްޑާ ލި ޓައި އެވެ.\nޗައިނާގެ ހޯމް މެޗަށް ފަހު، ސީރިއާ ދެކޮޅަށް މާލޭގައި ކުޅެން ހަމަޖެހިފައި ވަނީ އޮކްޓޯބަރު 13 ގަ އެވެ. ފިލިޕީންސްގައި އެ ގައުމާ ދެކޮޅަށް ކުޅޭ މެޗު ތާވަލު ކޮށްފައި ވަނީ ނޮވެމްބަރު 17 އަށެވެ.\nއޭއެފްސީ ގައުމީ ފުޓްބޯޅް ޓީމް އެފްއޭއެމް


Hiya flatah kahkaa gas foaru kohdehynee holhi alhaigen\nހިޔާ ފްލެޓަށް ކައްކާ ގޭސް ފޯރުކޮށްދޭނީ ހޮޅިއަކުން\nހިޔާ ފްލެޓުގެ ބޭސް މަންޓް: ގޭސް ފޯރުކޮށްދޭނީ ތިރީގައި ފުޅި ބަހައްޓައިގެން ހޮޅި އަޅައިގެން -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nހިޔާ ފްލެޓަށް ކައްކާ ގޭސް ފޯރުކޮށް ދޭނީ ފުޅިތައް އިމާރާތުގެ ތިރީގައި ބަހައްޓައި ހޮޅި އަޅައިގެން ކަމަށް، ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އިން ބުނެފި އެވެ.\nއެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ ހިޔާ ފްލެޓުގެ 6،000 އަށް ވުރެ ގިނަ އެޕާޓްމަންޓުގެ ކޮންމެ ބަޔަކަށް ގޭސް ފުޅި އެރުވުމަކީ ދަތިކަމަށް ވާނެ ކަމަށާ، އެހެންކަމުން މި ބޮޑު އާބާދީއަށް ގޭސް ފޯރުކޮށް ދޭނެ އިންތިޒާމެއް ހަމަޖައްސަން މޯލްޑިވްގޭސްއާ ވާހަކަ ދައްކަވަމުންދާ ކަމަށެވެ.\n"ކޮންމެ ފްލެޓަކަށް ލިފްޓުން ގޭސް އެރުވުމަކީ ވަރަށް ދަތިކަމަށް ވާނެ. އެ [ގޭހު] ގެ ހިދުމަތް ވެސް މީހުން އުޅެން ފަށާއިރަށް ނުވުމަކީ ފަހަރުގައި ވެދާނެ ކަމެއް. އެކަމަކު މި ބަލަނީ މާލަސްތަކެއް ނުވެ އެ ހިދުމަތް ވެސް ދޭން ފަށަން،" ސުހައިލް ވިދާޅުވި އެވެ.\nއޭނާ ވިދާޅުވީ 10 ވަރަކަށް ދުވަހުގެ ތެރޭގައި ފްލެޓުތަކުގެ ގުރުއަތުލުމުގެ މަސައްކަތް ނިމި، އަންނަ ހަފުތާ ތެރޭގައި ފްލެޓުތައް ހަވާލު ކުރަން ފެށޭނެ ކަމަށެވެ.\n"މި ބަލަނީ މަހެއްހާ ދުވަހުގެ ތެރޭގައި ނިންމާ ލެވޭނެ ކަމަށް. ތަން ހަވާލު ކުރެވި އެތަނުގައި ނުނިމި ހުރި ކަންކަން ނިންމަން ލިބޭނެ ތިން މަސް. ނިމޭވަރަކަށް މީހުން ވަންނަމުން ދާނީ،" ސުހައިލް ވިދާޅުވި އެވެ.\nއެޗްޑީސީން ވަނީ ހިޔާފްލެޓުގެ ބޮޑު އާބާދީ އަށް ބޭނުންވާ ހިދުމަތް ފޯރުކޮށްދޭނެ ތަންތަން ހަދަން ބިޑު ވެސް ކޮށްފަ އެވެ. ބޯކޮށާތަނާއި ފިހާރަ ފަދަ އާއްމު ހިދުމަތްތައް ވެސް އާބާދީ މި އިމާރާތަށް ވަންނަންވާއިރަށް ނިންމަން މަސައްކަތް ކުރައްވާނެ ކަމަށް ސުހައިލް ވިދާޅުވި އެވެ.\n"ތިރީގައި 280 ފްލެޓު މި އަޅަނީ އެސެންޝިއަލް ހިދުމަތްތަކަށް. މިސާލަކަށް ސުޕަމާކެޓު ހުންނާނެ. ބޯކޮށާ ތަންތަން ހުންނާނެ. މިވަރުގެ އާބާދީއެއް ދާއިރު ދަތިތަކެއް ހުންނާނެ. އެކަމަކު އަޅުގަނޑުމެން ބަލައިދޭނަން ވީހާވެސް ރަނގަޅަށް ކަންތައް ކޮށްދޭން،"\nއޭނާ ވިދާޅުވީ މި ފްލެޓަށް މީހުން ވަންވަން ވާއިރަށް އެމްޓީސީސީ އިން ބަހުގެ ހިދުމަތް ދޭނެ ކަމަށެވެ.\nހިޔާ މަޝްރޫއުގެ ދަށުން ފްލެޓް ލިބުނު މީހުންނަށް ޑައުންޕޭމެންޓް ދައްކަން އުނދަގޫވާނަމަ ދިގުމުއްދަތަކަށް ބަހާލައިގެން އެ އަދަދު ދެއްކުމުގެ ފުރުސަތު ދޭން ސަރުކާރުން ވަނީ ނިންމާފަ އެވެ. ނަމަވެސް އެ މީހުން ކުލީގެ ގޮތުގައި ކޮންމެ މަހަކު ދައްކަންޖެހޭ އަދަދު އިތުރުވާނެ އެވެ. އެގޮތުން 25 އަހަރަށް ބަހާލައިގެން ފްލެޓްގެ ޑައުންޕޭމަންޓް ދައްކަން އެއްބަސްވާ މީހުން މަހަކަށް 7،500 ރުފިޔާ ދައްކަން ޖެހެ އެވެ.\nހުޅުމާލެ އެޗްޑީސީ ބޯހިޔާވަހިކަން + ހުޅުމާލޭ ޔޫތު ސިޓީ ހިޔާ މަޝްރޫއު\nހިޔާ ފްލެޓުތައް ދައްކާލުން


އދ. ދިއްދޫގެ ޒުވާނުންނަށް އަމާޒުކޮށްގެން ހިންގި މޫދު ކަސްރަތު ޕްރޮގްރާމް ނިންމާލައިފި\nއާދިއްތަ ،29 އޭޕްރިލް 2018 / 9:16\nދިއްދޫގައި ހިންގި ކަސްރަތު ޕްރޮގްރާމް ނިންމުމުގެ ގޮތުން ބޭއްވި ރަސްމިއްޔާތުގެ ތެރެއިން --\nއދ. ދިއްދޫ ޕޮލިސް ޑެސްކުން އިންތިޒާމްކޮށްގެން އދ. ދިއްދޫގެ ޒުވާނުންނަށް އަމާޒުކޮށްގެން ހިންގި މޫދު ކަސްރަތު ޕްރޮގްރާމް ނިންމައި ބައިވެރިންނަށް ހަނދާނީ ލިޔުން ދީފިއެވެ.\nދިއްދޫ އިޖުތިމާޢީ މަރުކަޒުގައި އޭޕްރީލް 25 ވަނަ ދުވަހު ބޭއްވި ރަސްމިއްޔާތުގައި ބައިވެރިންނަށް ހަނދާނީ ލިޔުން ބައްސަވާ ދެއްވީ ނޯތު ސެންޓްރަލް ޕޮލިސް ޑިވިޜަންގެ ކޮމާންޑަރު ޗީފް އިންސްޕެކްޓަރ އޮފް ޕޮލިސް އަޙްމަދު މުސްލިމްއެވެ.\nއޭޕްރީލް 15 ވަނަ ދުވަހުން ފެށިގެން 10 ދުވަހުގެ މުއްދަތަށް “ދުޅަހެޔޮ މުޖުތަމަޢުއަކަށް ކަސްރަތު” މި ނަމުގައި ކުރިއަށް ގެންދިޔަ މި ޕްރޮގްރާމުގައި 18 ފަރާތަކުން ބައިވެރިވެ ޕްރޮގްރާމް ފުރިހަމަކޮށްފައިވެއެވެ. މި ޕްރޮގްރާމުގައި މޫދު ކަސްރަތުގެ އިތުރުން ދުޅަހެޔޮކޮށް ހަށިގަނޑު ބެހެއްޓުމަށް ކުރެވިދާނެ ކަންކަމާއި ހަށިގަނޑަށް ފައިދާހުރި ކާނާއާ ގުޅޭގޮތުންވެސް މަޢުލޫމާތު ދިނުމުގެ ސެޝަންތަކެއް ކުރިއަށް ގެންގޮސްފައިވެއެވެ.\nމި ޕްރޮގްރާމްގެ އިންސްޓްރަކްޓަރެއްގެ ގޮތުން ހަރަކާތްތެރިވެރިފައިވަނީ އދ. އަތޮޅު ކޮމާންޑަރު ސަބް އިންސްޕެކްޓަރ އޮފް ޕޮލިސް ސަޢީދު ޢަބްދުލް ހަކީމްގެ އިތުރުން އދ. ދިއްދޫ ޕޮލިސް ޑެސްކުގައި މަސައްކަތްކުރާ ފުލުހުންނެވެ.


ރެވެނިއު ސްޓޭމްޕްގެ ގާނޫނު އުޥާލަން މަޖިލީހުން ރުހުން ދީފި\nދެ ރެވެނިއު ސްޓޭމްޕެއް. ރެވެނިއު ސްޓޭމްޕް ޖެހުން އުވާލަން މަޖިލީހުން ވަނީ ރުހުން ދީފައި---\nހާއިޒް ޒަމީން·5ޖުލައި 2021\nއެކިއެކި ލިޔުންތަކުގައި މިހާރު ޖަހަމުންދާ ރެވެނިއު ސްޓޭމްޕް ޖެހުމުގެ ގާނޫނު އުވާލަން މަޖިލީހުން ރުހުން ދީފި އެވެ.\nނަވާރަ ސަތޭކަ ހަތްދިހަ ވަނަ އަހަރުން ފެށިގެން އަމަލުކުރަންދާ އެ ގާނޫނު އުވާލަން މަޖިލީހަށް ހުށަހެޅުއްވީ މެދު ހެންވޭރު ދާއިރާގެ މެމްބަރު އަދި މެޖޯރިޓީ ލީޑަރު އަލީ އާޒިމް އެވެ. އެ ގާނޫނު އުވާލަން މުޅި މަޖިލީހުގެ ކޮމިޓީން މީގެ ކުރިން އޮތީ ފާސްވެސްކޮށްފަ އެވެ.\nއެ ގާނޫނު އުވާލުމާ ގުޅޭގޮތުން މަޖިލީހުގެ ތަޅުމުގައި މިއަދު ނެގި ވޯޓުގައި ފެންނަަ ކަމަށް 44 މެމްބަރަކު ވޯޓު ދެއްވި އެވެ. ނުފެންނަ ކަމަށް އެއްވެސް މެމްބަރަކު ވޯޓެއް ނުދެއްވަ އެވެ.\nބިލް ހުށަހެޅުއްވި އާޒިމް ވިދާޅުވީ ރެވެނިއު ސްޓޭމްޕް ޖެހުމުގެ ނިޒާމު ހިންގުމަށް މިހާރު ހިނގާ ހަރަދާ ބަލާއިރު އެކަމުގެ ތެރެއިން އެކަށީގެންވާ އާމްދަނީއެއް ލިބެމުން ނުދާ ކަމަށެވެ.\n“މިކަން މިހެން އޮތް އިރު ރެވެނިއު ސްޓޭމްޕް ޖެހުން ހުއްޓާލިޔަސް ދައުލަތުގެ އެކިއެކި އިދާރާތަކުން ފޯރުކޮށްދޭ ހިދުމަތްތަކުން ނަގާ ފީންވެސް ރަނގަޅު އާމްދަނީއެއް ލިބޭނެ،” ގާނޫނު އުވާލަން ބޭނުންވާ ސަބަބު ހިއްސާ ކުރައްވަމުން ވިދާޅުވި އެވެ.\nއާޒިމް ވިދާޅުވީ ވިޔަފާރިކުރާ ފަރާތްތަކުން ހިދުމަތް ހޯދާއިރު ދައްކަން ޖެހޭ ފީއާއި އެހެނިހެން ފައިސާ ދެއްކުމަށްފަަހު އަދި ރެވެނިއު ސްޓޭމްޕް ޖަހަން ޖެހުމުން ގިނަ ދަތިތަކެއް ކުރިމަތިވާ ކަމަށެވެ. އެހެންކަމުން ގާނޫނު އުވާލުމާއެކު ހިދުމަތް ހޯދާ ފަރާތްތަކަށާއި ވިޔަފާރި ކުރާ ފަރާތްތަކަށް ލުއިތަކެއް ލިބޭނެ ކަމުގެ ޔަގީންކަން ވެސް ދެއްވި އެވެ.


Fibre broadband internet ge hidhumaiy L. atholhuga dheyn Dhiraagun fashaifi | Mihaaru\nފައިބަ ބްރޯޑްބޭންޑް އިންޓަނެޓުގެ ހިދުމަތް ލ. އަތޮޅުގައި ދޭން ދިރާގުން ފަށައިފި\nދިރާގުގެ ފައިބަ ބްރޯޑްބޭންޑުގެ ހިދުމަތް ލ. ގަމުގައި ދޭން ފެށުން އިއްޔެ ފާހަގަކުރަނީ.-- ފޮޓޯ: ދިރާގު\n27 ޑިސެމްބަރ 2016 - 08:27\nދިރާގުން ރޭ ނެރުނު ބަޔާނެއްގައި ބުނި ގޮތުގައި ލ. އަތޮޅުގައި ފައިބަ ބްރޯޑްބޭންޑުގެ ހިދުމަތް އެންމެ ފުރަތަމަ ދޭން ފެށީ ގަމުގަ އެވެ. އެ ގޮތުން، ރާއްޖޭގައި ފޯރުކޮށްދެމުންދާ އެންމެ ހަލުވި ސްޕީޑް ކަމަށްވާ 100 އެމްބީޕީއެސްއާ ހަމަ އަށް އަދި އެންމެ ބޮޑެތި އެލަވަންސްތައް ހިމެނޭ 1ޓީބީގެ ޕެކޭޖުތައް މިހާރު ގަމުގެ ހުރިހާ ކަސްޓަމަރުންނަށް ލިބޭނެ ކަަމަށް އެ ކުންފުނިން ބުންޏެވެ.\nދިރާގުން ވަނީ ލ. އަތޮޅުގައި ފައިބަ ބްރޯޑްބޭންޑުގެ ހިދުމަތް ދޭން ފެށުން ފާހަގަކުރުމަށް ގަމުގައި އިއްޔެ ހަފުލާއެއް ބާއްވައިފަ އެވެ. އެ ހަފުލާގައި، ދިރާގުގެ ޑައިރެކްޓަރު ސޭލްސް އެންޑް ކަސްޓަމަ ސާވިސަސް އަލީ ރިޔާޒް ވިދާޅުވީ ދިރާގުގެ އަމާޒަކީ ރާއްޖޭގެ ހުރިހާ ހިސާބަކަށް އެންމެ ފުރިހަމަ އަށް ހިދުމަތް ދިނުން ކަމަށެވެ.\n"ދިރާގުގެ ބްރޯޑްބޭންޑުގެ ހިދުމަތް މުޅި ރާއްޖެ އަށް ވަނީ ފޯރުކޮށްދީފައި. އަދި މިއަދު މި ވަނީ މާލެ ސަރަހައްދުން ފޯރުކޮށްދެވޭ ފައިބަ ބްރޯޑްބޭންޑުގެ ހިދުމަތް ވެސް ލ. އަތޮޅުން ފޯރުކޮށްދިނުމުގެ މަސައްކަތް ފަށައިފަ،" އޭނާ ވިދާޅުވި އެވެ.\nފައިބަ ބްރޯޑްބޭންޑުގެ ހިދުމަތް ތައާރަފް ކުރުމުގެ ގޮތުން ދިރާގުން ވަނީ ލ. އަތޮޅުގެ ކަސްޓަމަރުންނަށް ހާއްސަ ޕްރޮމޯޝަނެއް ވެސް ފަށައިފަ އެވެ. އެ ގޮތުން، މި ޕްރޮމޯޝަންގައި، އަންނަ މަހުގެ ނިޔަލަށް ފައިބަ ހިދުމަތް ނަގާ ހުރިހާ ފަރާތްތަކަށް ފައިބަ ބޮރޯޑްބޭންޑް ކަނެކްޝަނެއް މުޅިން ހިލޭ ދިރާގުން ގުޅައިދޭނެ އެވެ.\nދިރާގުން ބުނީ މިހާރު ވެސް ގަމުގެ ގިނަ އަދަދެއްގެ ފަރާތްތަކުން މި ހިދުމަތަށް ޝައުގުވެރިކަން ފާޅުކޮށްފައިވާ ކަމަށާއި ބޮޑު ތަރުހީބެއް ލިބެމުން އަންނަ ކަމަށެވެ. އެހެންވެ، ފައިބަ ބްރޯޑްބޭންޑުގެ ހިދުމަތް ވަރަށް އަވަހަށް ލ. ފޮނަދޫ އަށް ފުޅާކޮށް އަދި އެ އަތޮޅުގެ އިތުރު ރަށްތަކަށް އެ ހިދުމަތް ފޯރުކޮށްދިނުމަށް މަސައްކަތް ކުރަމުން އަންނަ ކަމަށް އެ ކުންފުނިން ބުންޏެވެ.\nދިރާގުން މުޅި ރާއްޖޭގައި ގާއިމްކޮށްފައިވާ ފައިބަ ނެޓްވޯކް މެދުވެރިކޮށް ފައިބަ ބްރޯޑްބޭންޑުގެ ހިދުމަތް ދެނީ ގަމުގެ އިތުރުން، މާލެ އާއި ހުޅުމާލެ އާއި ވިލިމާލެ އަދި ކ. މާފުށީގަ އެވެ.\nލ. ގަން އިންޓަނެޓް ލ. އަތޮޅު ދިރާގު ދިރާގު އިންޓަނެޓް ބްރޯޑްބޭންޑް އިންޓަނެޓް\nއަޅެ ޕެކޭޖުތަކުގެ އަގު ހެޔޮޮކޮއްލަބަ


Kanduhulhudhoo masthuvaathakethee ge "Hubakah" hadhaafai oiy massala bodu! | Mihaaru\nކަނޑުހުޅުދޫ: އާބާދީއާ އަޅާބަލާއިރު މި ރަށުގައި މަސްތުވާތަކެތީގެ މައްސަލަތައް ނިސްބަތުން ގިނަ ކަމަށް ކައުންސިލުން ބުނޭ. --ފޮޓޯ: ނިޝާން އަލީ/މިހާރު\nކަނޑުހުޅުދޫ، މަސްތުވާތަކެތީގެ "ހަބަކަށް" ހަދާފައި އޮތް މައްސަލަ ބޮޑު!\n19 ޖެނުއަރީ 2020 - 14:16 39 comments\nގއ. ކަނޑުހުޅުދޫ މަސްތުވާތަކެތީގެ ހަބަކަށް ހަދައި، އެ އަތޮޅާއި އެހެން އަތޮޅުތަކުގެ ރަށްތަކުން ޑިންގީގައި ރަށަށް ކައިރިކޮށް މަސްތުވާތަކެތި ވިއްކުމާއި ބޭނުން ކުރުމުގެ މައްސަލަތައް އިތުރުވަމުންދާ ކަމުގެ ކަންބޮޑުވުން ކައުންސިލުން ފާޅުކޮށްފި އެވެ.\nކައުންސިލްގެ ރައީސް އަހްމަދު ޝަހީމް "މިހާރު" އަށް ވިދާޅުވީ އެ ރަށުގައި ދިމާވާ ގިނަ މައްސަލަތައް ގުޅިފައި އޮތީ މަސްތުވާތަކެއްޗާ ކަމަށެވެ. މި މައްސަލައިގައި ހައްލެއް ނުހޯދި ލަސްވުމަކީ ވެސް ކައުންސިލްގެ ކަންބޮޑުވުން އޮތް ކަމެކެވެ.\nމިއީ ގއ. އަތޮޅާއި ގދ. އަތޮޅުން ވެސް އެހެން ރަށްތަކާ އެންމެ ދުރުގައި އޮންނަ ރަށެވެ. އެހެންވެ މި ރަށުގައި ހުންނަ ޕޮލިސް ޑެސްކަށް މައްސަލައެއް ރިޕޯޓްކުރިޔަސް ތަހުގީގެއް ކުރަން ވެއްޖެ ނަމަ ޖެހެނީ އެހެން ރަށަކުން ފުލުހުންގެ އިންވެސްޓިގޭޝަން އޮފިސަރެއް ގެންނާށެވެ. ޕޮލިސް ޑެސްކަށް މައްސަލަ ހުށަހެޅިޔަސް އެ މައްސަލައެއް ނޯޓްކޮށްލާފައި ބާއްވަން ޖެހެނީ އެވެ.\nކަނޑުހުޅުދޫގައި ހުންނަ ޕޮލިސް ޑެސްކް: މި ތަނަށް ރިޕޯޓްކުރާ މައްސަލަ ތަހުގީގު ކުރަނީ ކައިރި ރަށަކުން އައިއޯއަކު އައިސްގެން. --ފޮޓޯ: ނިޝާން އަލީ/މިހާރު\nތަހުގީގު ފަށަނީ ކައިރި ރަށަކުން ފުލުހުންގެ އިންވެސްޓިގޭޝަން އޮފިސަރަކު ގެނެސްގެން ކަމަށް ވާއިރު ދަތުރުފަތުރުގެ ނިޒާމް އޮންނަ ގޮތުން ބައެއް ފަހަރަށް އައިއޯގެ ދަތުރު ލަސްވެ އެވެ.\n"ގއ. ގެމަނަފުށިން އަޔަސް، ގދ. ތިނަދު އިން އަޔަސް އައިއޯއަކު މި ރަށަށް އައިސްގެން ތަހުގީގު ފަށަނީ. މީހުން ބަންދުކުރާނެ ތަނެއް ނުހުރޭ،" ޝަހީމް ވިދާޅުވި އެވެ.\nކައުންސިލުން ބުނިގޮތުގައި، މަސްތުވާތަކެތީގެ މައްސަލަ ކޮންޓްރޯލްކުރެވޭނީ މި ރަށުގައި ޕޮލިސް ސްޓޭޝަނެއް ގާއިމްކޮށް، މައްސަލަތަކުގެ ތަހުގީގު އަވަސްކޮށް ފެށިގެންނެވެ. މުއައްސަސާތަކުގެ ވެސް ސަމާލުކަމަށް އެކަން ގެނެސްފައިވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް ކުށްކުރުން ފުލުހުން މަސްތުވާތަކެތި ގއ. ކަނޑުހުޅުދޫ ގއ. ކަނޑުހުޅުދޫ ކައުންސިލް


China ge mudhalun Tax bondu kurumakee kurevunu moya kameh: Trump\nއެމެރިކާގެ ރައީސް ޑޮނަލްޑް ޓްރަމްޕު ޖީ-7 ސަމިޓުގައި- ޗައިނާގެ މުދަލުން ޓެކްސް އިތުރު ކުރެވުނީތީ ހިތާމަކުރާ ކަމަށް ވިދާޅުވި-\nއެމެރިކާއާ ޗައިނާގެ މެދުގައި ދިމާވެފައިވާ ވިޔަފާރީގެ މައްސަލަތައް ހައްލު ނުވެގެން އުޅެނިކޮށް، ޗައިނާގެ މުދަލުން ނަގާ ޓެކްސް އެމެރިކާގެ ރައީސް ޑޮނަލްޑް ޓްރަމްޕު އިތުރު ކުރުމަށް ނިންމުމުން، މިހާރު އެކަމާ ހިތާމަކުރާ ކަމަށް ޓްރަމްޕު ވިދާޅުވެއްޖެ އެވެ.\nޖީ-7 ސަމިޓުގެ ތެރެއިން ކުރިއަށް ދިޔަ ނޫސްވެރިންގެ ބައްދަލުވުމެއްގައި ޓްރަމްޕު ވިދާޅުވީ، ދެ ވަނަ ވިސްނުމަކަށް ނުގޮސް ޗައިނާއިން އެމެރިކާއަށް އެތެރެ ކުރާ މުދަލުން ނަގާ ޓެކްސް އިތުރު ކުރުމަކީ ކުރެވުނު މޮޔަ ކަމެއް ކަމަށެވެ. އަދި އެއީ ކޮށްގެންވާނެ ކަމެއް ނޫން ކަމަށް ވެސް ޓްރަމްޕު ވަނީ ވިދާޅުވެފަ އެވެ.\nޗައިނާއިން އެތެރެކުރާ މުދަލުން ޓްރަމްޕު ވަނީ 10 ޕަސަންޓާއި 15 ޕަސަންޓުގެ ޓެކްސް އެއް ނަގަން ނިންމާފަ އެވެ. އަދި އެއަށްފަހު ވެސް ޗައިނާއެކު އެމެރިކާ ކުންފުނިތައް ވިޔަފާރި ކުރާނަމަ 25 ޕަސަންޓާއި 30 ޕަސަންޓުގެ ޓެކްސް އެއް ނަގާނެ ކަމަށް އިންޒާރު ދެއްވާފަ އެވެ.\nޓެކްސް ބޮޑު ކުރުމުން، އެކަން އެގޮތަށް ނުކުރުމަށް ޗައިނާއިން ވަނީ އެތަކެއް ފަހަރު އެމެރިކާ އަށް ގޮވާލާފަ އެވެ. ޓެކްސް ބޮޑު ކުރުމާއި ގުޅިގެން މީގެ ކުރިން ޗައިނާގެ ކޮމާސް މިނިސްޓްރީން ނެރުނު ބަޔާނެއްގައި ބުނީ، ޓްރަމްޕަށް އެމެރިކާއިން ޗައިނާއެކު ކުރާ ވިޔަފާރީގެ އަސްލު އޮޅިފައި ކަމަށް ގަބޫލު ކުރާ ކަމަށެވެ. އަދި ގޮތް ނިންމުމުގެ ކުރިން، ވިސްނަން ޖެހޭނެ ކަމަށާއި، ޓެކްސް ބޮޑު ކުރިޔަސް ގެއްލުންވާނީ އެމެރިކާގެ އިގްތިސޯދަށް ކަމަށް ޓްރަމްޕަށް އެނގިވަޑައިގަންނަވަން ޖެހޭނެ ކަމަށެވެ.\nޓްރަމްޕު ޗައިނާ މުދަލުން ނަގާ ޓެކްސް ބޮޑުކުރަން ނިންމީ، ޗައިނާގެ އިގްތިސާދު އެމެރިކާއަށް ވުރެ މައްޗަށް އަރާނެ ކަމަށް ތަފާސް ހިސާބުތަކުން ދައްކާތީ އެވެ. ކޮންމެ އަހަރަކު އެމެރިކާ ކުންފުނިތަކުން، ޗައިނާއެކު އެއް ޓްރިލިއަން ޑޮލަރުގެ ވިޔާފާރި ކުރެ އެވެ.\nފްރާންސުގައި މިހާރު ކުރިއަށްދާ ޖީ-7 ބައްދަލުވުމުގެ ތެރެއިން ޖަޕާނާއެކު ވިޔަފާރީގެ އެއްބަސްވުމެއް ގާއިމްކުރުމުގެ މަސައްކަތް ޓްރަމްޕު ދަނީ ކުރަމުންނެވެ. މި އެއްބަސްވުމުގެ ބޭނުމަކީ، އެމެރިކާއިން ޗައިނާއަށް އޮތް މާކެޓް ޖަޕާނާ ދިމާއަށް އަނބުރާލުމެވެ.


Counsilarunge musaara bodukuran raees ninmaifi - AO News Counsilarunge musaara bodukuran raees ninmaifi\nކައުންސިލަރުންގެ މުސާރަ ބޮޑުކުރަން ރައީސް ނިންމައިފި\nކައުންސިލަރުންގެ މުސާރަ ބޮޑުކުރަން ރައީސުލްޖުމްހޫރިޔާ އިބްރާހީމް މުހައްމަދު ޞާލިޙް ނިންމަވައިފި އެވެ. ރައީސް މިގޮތަށް ނިންމަވާފައި ވަނީ ކުރިއަށް އޮތް ލޯކަލް ކައުންސިލްތަކުގެ އިންތިޚާބާއެކު ކައުންސިލްތަކަށް އިންތިޚާބުވާ ފަރާތްތަކަށް ދޭ މުސާރައެވެ. ރައީސް މިކަން ހާމަކުރެއްވީ މިހާރު ކުޅުދުއްފުށީގައި ބާއްވަމުންދާ އެމްޑީޕީގެ ޖަލްސާއެއްގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ މިހާރު ޤާނޫނުގައި އޮތްގޮތަށް ސަރުކާރުން ކައުންސިލަރުންނަށް ދޭ މުސާރަ އަށް އަދަދުތަކެއް ކަނޑައަޅާފައިވާ ކަމަށެވެ. އެގޮތުން މޭޔަރަކަށް 40000ރ، ޑެޕިއުޓީ މޭޔަރަކަށް 35000ރ، ސިޓީ ކައުންސިލް މެމްބަރަކަށް 30000ރ، އަތޮޅު ކައުންސިލް ރައީސްއަކަށް 28000ރ، ރަށު ކައުންސިލްގެ ރައީސްއަކަށް 23000ރ، ޑެޕިއުޓީއަށް 15000ރ އަދި މެންބަރަކަށް 12000ރ.” ކަމަށް ރައީސް ވިދާޅުވިއެވެ.\nމި އަދަދުތައް ރައްޔިތުންގެ މަޖިލީހަށް ފޮނުވާފައިވާކަމަށްވެސް ރައީސުލްޖުމްހޫރިއްޔާ އިބްރާހީމް މުހައްމަދު ޞާލިޙު ވިދާޅުވިއެވެ. ކައުންސިލް އިންތިހާބަށް ތައްޔާރުވުމުވެ ގޮތުން މިހާރު ކުރިޔަށް ދަނީ އެމްޑީޕީގެ ތެރެއިން ކައުންސިލަަށް ކުރިމަތިލައްވާ ބޭފުޅުން ހޮވުމެވެ. ރާއްޖޭގެ ހުރިހާ ހިސާބެއްގައިވެސް ވަރަށް ފޯރިއާއި އެކު މިކަމަށް ތައްޔާރުވަމުން ދާކަން ފާހަގަ ކުރެވެއެވެ.\nލޯކަލް ކައުންސިލްތަކުގެ އިންތިޚާބުގެ ޤާނޫނަށް އިޞްލާޙު ގެނައުމުގެ ބިލު ތަޞްދީޤު ކުރައްވައިފި\nވަޒީފާއާބެހޭ ޓްރައިބިއުނަލްގެ ރައީސްކަމަށް އަދި މެންބަރުކަމަށް ބޭފުޅަކު ޢައްޔަން ކުރައްވައިފި


Dollar Ge Vaguviyafaari Kuraa2Meehun Fuluhah Haaziru Vumun Hayyarukoffi - Vaguthu\nކަޅު ބާޒާރުގައި ބޭރުފައިސާ ގަނެ ވިއްކުމުގައި އުޅޭ ދެ ބިދޭސީއަކު ހޯދަން ފުލުހުން އިއްޔެ އިއުލާން ކޮށްފައި ވަނިކޮށް އެމީހުން ރޭ ފުލުހަށް އަމިއްލައަށް ހާޒިރުވެއްޖެއެވެ. ދެމީހުން ފުލުހުންގެ އިދާރާއަށް ހާޒިރުވުމުން މިހާރު ވަނީ ހައްޔަރު ކޮށްފައެވެ.\nހޯދަން އިއުލާންކޮށް، އަދި މިހާރު ހައްޔަރުކޮށްފައި ތިބި ދެމީހުންނަކީ ބަންގްލަދޭޝް ދެމީހުން ކަމަށްވާ މުހައްމަދު އިގްބާލް ހޮސައިން އާއި ޝޮހެލްއެވެ.\nކަޅު ބާޒާރުގައި ބޭރުފައިސާ ގަނެ ވިއްކުމުގައި އިސްކޮށް އުޅޭ ކަމަށް ތުހުމަތުކުރެވޭ ބިދޭސީ ދެ މީހަކު މިދިޔަ ހަފްތާގައި ވެސް ވަނީ ހައްޔަރުކޮށްފައެވެ. އޭގެ ތެރެއިން އެކަކެއްގެ ނަމަކަށް ކިޔަނީ ރަބީއަﷲ އެވެ. ދެވަނަ މީހާގެ ނަމަކަށް ކިޔަނީ މުހައްމަދު ފިރްދައުސްއެވެ.\nބޭރު ފައިސާގެ ތެރެއިން ހާއްސަކޮށް ޑޮލަރުގެ ކަޅު ބާޒާރުގައި ހަރަކާތްތެރިވާ ގިނަ އަދަދެއްގެ ބިދޭސީން އުޅެއެވެ. ޑޮލަރު ވިއްކާ މައްސަލައިގައި ހަތަރު ބިދޭސީއަކު ހައްޔަރު ކޮށްފައި ވާއިރު އެމީހުންނަށް ޑޮލަރު ފޯރުކޮށްދޭ ދިވެހިން ހައްޔަރު ނުކުރަނީ ކީއްވެތޯ އާއްމުން އަންނަނީ މީސް މީޑިއާގައި ސުވާލު ކުރަމުންނެވެ.\nޑިސެމްބަރު 2, 2021 12:32\nހޯދާފައި ހުރިއްޔާ ހުރި ޑޮލަރެއް އަތުލާފައި ޑީޕޯޓް ކޮށްލަން ފެނޭ.\nޑިސެމްބަރު 2, 2021 13:25\nމި ވަގުބަންގާޅިންގެ ކިބައިން ރާއްޖެ ސަލާމަތް ކުރާނީ ކޮންވެރިޔަކުބާ.\nޑިސެމްބަރު 5, 2021 10:40\nދިވެހި އަންހެންވެރިން ހިތްހުއްޓޭނެ ތިވެރިންނަށް ގޮތެއް ހަދައިފިއްޔާ...މާދގއޔޯ\nޑިސެމްބަރު 2, 2021 14:17\nޙައްޔަރު ކޮއްގެން ދައުލަތުން ހަރަދު ކުރާނެ ކަމެއްނެތް. ޢަވަހައް މުޅިއުމުރައް ޑީޕޯރޓް ކުރޭ..ހުރިހާ ފައިސާ އެއް ދައުލަތައް ނަގާ...\nޑިސެމްބަރު 3, 2021 01:10\nއަހަރެންނަށް ރިސޯޓުން ލިބޭ ޢާމްދަނީ ރުފިޔާއަށް މާރު ކުރަނީ ވެސް ތިޔަ ބުނާ ކަޅު ބާޒާރުގަ ބޮޑު އަގު ލިބޭތީ. ކުށަކަށް ވާ ނަމަ މަވެސް ބަންދު ކުރާނެ ދޯ!


Member in dhaairaathakah kuravvaa dhathuruthakakee rasmee dhathuru kamah ninmaifi | ThePress\nމެންބަރުން ދާއިރާތަކަށް ކުރައްވާ ދަތުރަކީ ރަސްމީ ދަތުރު ކަމަށް ނިންމައިފި\nމަޖިލީުގެ އާންމު ކޮމިޓީގެ ބައްދަލުވުން / ފޮޓޯ: މަޖިލިސް\nރައްޔިތުންގެ މަޖިލީހުގެ މެންބަރުން، އެ މެންބަރުންގެ ދާއިރާއަށް ކުރައްވާ ދަތުރުތަކަކީ ރަސްމީ ދަތުރުތައް ގޮތުގައި ކަނޑައެޅުމަށް ރައްޔިތުންގެ މަޖިލީހުން ނިންމައިފިއެވެ.\nމިފަދައިން ނިންމާފައި މަޖިލީހުގެ އާންމު ކޮމިޓީން އިއްޔެ ބޭއްވި ބައްދަލުވުމުގައެވެ. ކޮމިޓީގެ އެ ނިންމުން އިއުލާން ކުރައްވަމުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ މެންބަރުން ދާއިރާތަކަށް ކުރައްވާ ދަތުރުތަކަކީ ރަސްމީ ދަތުރުތަކުގެ ގޮތުގައި ކަނޑައެޅޭނީ، މަޖިލީހަށް ލިޔުމަކުން ހުއްދައަށް އެދުމުން ކަމަށެވެ. އަދި ދަތުރު ކުރެވޭނީ މަޖިލީހުން ހުއްދަ ދިނުމުން ކަމަށް އެމަނިކުފާނު ވިދާޅުވިއެވެ.\nދަތުރުކުރެއްވުމުގެ ހުއްދައަށް އެދި ލިޔަން ޖެހެނީ މަޖިލިސް އިދާރާއަށެވެ. އެ ހުއްދަ ދޭނީ ވެސް އިދާރާއިންނެވެ.\nރައީސް ނަޝީދު އިތުރަށް ވިދާޅުވީ، މިފަދަ ދަތުރެއްގައި ވަޑައިގަންނަވާ މެންބަރުން މަޖިލީހުގެ ހާޒިރީގައި އަދި ކޮމިޓީގެ ހާޒިރީގައި ވެސް ފާހަގަ ކުރާނީ ރަސްމީ ދަތުރުގެ ގޮތުގައި ކަމަށެވެ. އަދި މެންބަރުން މިފަދަ ދަތުރެއްގައި ހުންނަވާ، މަޖިލީހުގެ ކޮމިޓީއެއްގެ ބައްދަލުވުމެއްގައި ބައިވެރިވާން އެދިވަޑައި ގަންނަވާނަމަ، އޮންލައިންކޮށް ބައިވެރި ވެވޭނެ އިންތިޒާމް ހަމަޖެއްސޭނެ ކަމަށް ވެސް ކޮމިޓީން ނިންމާފައިވާ ކަމަށް ރައީސް ނަޝީދު ވަނީ ވިދާޅުވެފައެވެ.\nމިއީ މަޖިލިހުގެ މެންބަރުން ދާއިރާތަކަށް ކުރައްވާ ދަތުރުތަކަކީ މަޖިލިހުގެ ރަަސްމީ ކަމެއް ކަމަށް ހަދަން ފާސްކުރާ ފުރަތަމަ ފަހަރެވެ.\nމެންބަރުން ދާއިރާތަކަށް ކުރައްވާ ދަތުރުތަކަކީ ރަސްމީ ދަތުރުތަކެއް ކަމަސް ކަނޑައަޅާފައި ވަނީ ގިނަ މެންބަރުންތަކެއް މަޖިލީހަށް ސަލާމް ވިދާޅުވުމަށްފަހު ލޯކަލް ކައުންސިލް އިންތިހާބުގެ ކެމްޕޭނަށް ދާއިރާގެ ރަށްތަކަށް ވަޑައިގެން ތިއްބަވަނިކޮށެވެ.


އަޑުއިވުމުގެ ނުކުޅެދުންތެރިކަން ހުންނަ ދަރިވަރުންނަށް "އާކް"އިން 300 މާސްކު ހަދިޔާކޮށްފި އަޑުއިވުމުގެ ނުކުޅެދުންތެރިކަން ހުންނަ ދަރިވަރުންނަށް "އާކް"އިން 300 މާސްކު ހަދިޔާކޮށްފި\nއަޑުއިވުމުގެ ނުކުޅެދުންތެރިކަން ހުންނަ ދަރިވަރުންނަށް "އާކް"އިން 300 މާސްކު ހަދިޔާކޮށްފި\nއަޑުއިވުމުގެ ނުކުޅެދުންތެރިކަން ހުންނަ ދަރިވަރުން ބޭނުންކުރުމަށް 300 މާސްކު އާކްއިން އެޑިއުކޭޝަން މިނިސްޓްރީއަށް ހަވާލުކުރުން / ފޮޓޯ: އެޑިއުކޭޝަން މިނިސްޓްރީ\nރާއްޖޭގެ ސްކޫލްތަކުގައި ތަޢުލީމު ހާސިލްކުރަމުންދާ އަޑުއިވުމުގެ ނުކުޅެދުންތެރިކަން ހުންނަ ދަރިވަރުންނަށާއި އެ ދަރިވަރުންނަށް ކިޔަވައިދޭ މުދައްރިސުންނަށް ބޭނުންކުރުމަށްޓަކާ އާކްއިން 300 މާސްކް އެޑިއުކޭޝަން މިނިސްޓްރީއަށް ހަދިޔާކޮށްފިއެވެ.\nއެޑިއުކޭޝަން މިނިސްޓްރީގައި ބޭއްވި ރަސްމިއްޔާތެއްގައި އެޑްވޮކޭޓިން ދަ ރައިޓްސް އޮފް ޗިިލްރަން، އާކްގެ ފަރާތުން މި 300 މާސްކް ހަދިޔާކޮށްދެއްވީ އެޖަމިއްޔާގެ އެގްޒެކެޓިވް ކޮމެޓީގެ މެމްބަރު މުރުތަޞާ މޫސާއެވެ. އަދި އެޑިއުކޭޝަން މިނިސްޓްރީގެ ފަރާތުން މިތަކެއްޗާއި ހަވާލުވެވަޑައިގަތީ އެޑިއުކޭޝަން މިނިސްޓަރ ޑރ. އައިޝަތު ޢަލީއެވެ.\nއާކްއިން އެޑިއުކޭޝަން މިނިސްޓްރީއަށް ހަދިޔާކުރި މި މާސްކްތައް ތައްޔާރުކޮށްފައިވަނީ ދެފުއްފެންނަ ނުވަތަ ޓްރާންސްޕޭރަންޓް ކަވަރަކާއެކު ކޮޓަންފޮތީގެ ތިންފަށަލަ ހިމެނޭގޮތަށް، އެކި އުމުރުފުރާއަށް ހެޔޮވަރު ސައިޒުތަކަށް ބޭނުންކުރެވޭގޮތަށް "އެޖަސްޓަބަލް ސްޓްރެޕް" އެއް ހިމަނާފައެވެ. ހެލްތް ޕްރޮޓެކްޝަން އޭޖަންސީ، އެޗް.ޕީ.އޭއިން ފާސްކޮށްފައިވާ މި މާސްކްގެ ޒަރިއްޔާއިން އަޑުއިވުމުގެ ނުކުޅެދުންތެރިކަން ހުންނަ ކުދިންގެ އާންމު ދިރިއުޅުމުގައި ދިމާވާ ދަތިތަކަށް ކޮންމެސް ވަރެއްގެ ލުއިތަކެއް ލިބި، މިފަދަ ދުވަސްވަރެއްގައި އެކުދިންގެ ޙައްޤުތައް ހިމާޔަތްކޮށް ރައްކާތެރިކުރުމުގައި އެހީތެރިވެދޭނެކަމަށް އާކްއިން ބުނެއެވެ.\nއަޑުއިވުމުގެ ނުކުޅެދުންތެރިކަން ހުންނަ ކުދިން އެހެން ފަރާތްތަކާ މުޢާމަލާތްކުރުމަށްޓަކައި މޫނާއި ތުންފަތުގެ ހަރަކާތަކަށް ބަރޯސާވާންޖެހުމުގެ ސަބަބުން ކޯވިޑް-19 އާ ގުޅިގެން އެ ކުދިންނަށް އިތުރު ހުރަސްތަކާ ކުރިމަތިވަމުންދާކަން އާކްއިން ފާހަގަކޮށްފައިވެއެވެ. އަދި އޭގެ ނަތީޖާއެއްގެ ގޮތުން އެކުދިންގެ ތަޢުލީމާއި އިޖްތިމާއި ގުޅުންތަކަށް ނޭދެވޭ އަސަރުކޮށް، އެކުދިން މުޖުތަމަޢުގައި އިތުރަށް އެކަހެރިވުމުގެ ފުރުޞަތު ބޮޑުވެފައިވާކަމަށްވެސް އެ ޖަމިއްޔާއިން ވަނީ ފާހަގަކޮށްފައެވެ.\nއަޑުއިވުމުގެ ނުކުޅެދުންތެރިކަން ހުންނަ ކުދިންނަށާއި، އެކުދިންގެ ޓީޗަރުންނަށް މި މާސްކްތައް ރައްދުކޮށްދިނުމަށް މިނިސްޓްރީ އޮފް އެޑިއުކޭޝަން ދެއްވި އެހީތެރިކަމަށް އާކްއިން ޝުކުރު އަދާކޮށް، ދިވެހިރާއްޖޭގައި ކުޑަކުދިންގެ ޙައްޤުތައް ރައްކާތެރިކޮށް ކުރިއެރުވުމުގެ މަސައްކަތުގައި ދެމިތިބޭނެކަމުގެ ޔަޤީންކަން އެ ޖަމިއްޔާއިން ވަނީ ދީފައެވެ.


Breaking: Ibu dhookohlaifii\nހައްޔަރުކޮށްފައި ހުންނެވި އެމްޑީޕީގެ ޕާލިމެންޓަރީ ގްރޫޕްގެ ލީޑަރު އަދި ރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު އިބްރާހިމް މުހައްމަދު ސޯލިހު (އިބޫ) ބަންދުން މިނިވަންކޮށް ދޫކޮށްލައިފި އެވެ. އޭނާ މިނިވަން ކުރި ނަމަވެސް އޭނާގެ މައްޗަށް ދައުވާ ކުރުމަށް ވަނީ ނިންމާފައެވެ.\nއެމްޑީޕީގެ ސެކެޓަރީ ޖެނަރަލް އަނަސް އަބްދުއް ސައްތާރު މިއަދު "އަވަސް" އަށް ވިދާޅުވީ މިއަދު މެންދުރު އިބޫ ދޫކޮށްލާފައިވާ ކަމަށާއި ނަމަވެސް އޭނާ ދޫކޮށްލީ ޝަރުތުތަކަކާއެކު ކަމެއް ނުވަތަ ނޫން ކަމެއް ވެސް އަދި ސާފު ނުވާ ކަމަށެވެ. އަދި އެކަމާ ބެހޭ އިތުރު ތަފްސީލެއް ވެސް އަދި އެނގިވަޑައި ނުގަންނަވާ ކަމަށް އޭނާ ވިދާޅުވި އެވެ. އެހެން ނަމަވެސް ބައެއް ފަރާތްތަކުން ބުނެފައި ވަނީ އޭނާ މިނިވަން ކުރީ ޝަރުތަކެއް ކުރިމަތި ކުރުވުމަށްފަހުގައި ކަމަށެވެ. މިކަމާ ގުޅިގެން ފުލުހުން ވެސް ވަކި އެއްޗެއް ނުބުނެ އެވެ.\nއިބޫ ހައްޔަރުކޮށްފައި ވަނީ މި މަހު 16 ވަނަ ދުވަހު އިދިކޮޅު ފަރާތްތަކުން ބޭއްވި "ހުއްޓުވުން" މުޒާހަރާގެ ތެރޭގައި ގްރީން ޒޯން، ޖުމްހޫރީ މައިދާނުގެ ސަރަހައްދަށް ވަނުމުންނެވެ. އޭނާ ހައްޔަރު ކުރީ ކުއްލި ނުރައްކަލުގެ ހާލަތުގެ ދަށުންނެވެ.\nއޭގެ ފަހުން ފުލުހުންގެ އަމުރަށް ނުކިޔަމަންތެރިވި ކަމަށް ބުނާ މައްސަލަ ދަނީ ތަހުގީގު ކުރަމުންނެވެ،\nއިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހު މޯލްޑިވްސް ޕޮލިސް ސާވިސް + ކުއްލި ނުރައްކަލުގެ ހާލަތު 1 ފެބުރުއަރީގެ އަމުރު 1 ފެބުރުއަރީގެ "ބަޣާވާތް"\nއެސްއޯއީ އުވާލީ ނަމަކަށް!\n"ގާނޫނުއަސާސީއާ ހިލާފުނަމަ ސުޕްރީމް ކޯޓުގެ އަމުރަކަށް ނުބަލާނަން"


Insanee hagguthah himayaiy kurumugai Raajje anekkaves nagaakiyaa...\nއިންސާނީ ހައްޤުތައް ޙިމާޔަތްކުރުމުގައި ރާއްޖެ އަނެއްކާވެސް ނަގާކިޔާ ޤައުމަކަށް!\nބޭރުގެ ފަރާތުން ރާއްޖެ ސިފަކުރައްވަނީ އިންސާނީ ހައްޤުތަކާއި ބެހޭ 'ސަކްސެސް ސްޓޯރީ" އެއްގެ ގޮތުގަ\nކ. މާލެ | 10 ސެޕްޓެންބަރ 2019 | އަންގާރަ 13:13 | 4,368\nމިނިސްޓަރ އަބްދުﷲ ޝާހިދް އދގެ އިންސާނީ ހައްޤުތަކާއި ބެހޭ ހައިކޮމިޝަނަރާއިއެކު - ފޮރިން މިނިސްޓްރީ\nއިންސާނީ ހައްޤުތައް ހިމާޔަތްކޮށް، ކުރިއެރުވުމަކީ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ޚާރިޖީ ސިޔާސަތުގެ އެންމެ މުހިއްމު3އަސާސްގެ ތެރެއިން އެއް އަސާސެވެ. ޚާރިޖީ ސިޔާސަތު ތަންފީޒުކުރާ ފޮރިން މިނިސްޓްރީގެ އެންމެ މުހިންމު އެއް މަސައްކަތަކަށް ވެފައި އޮތީ މި މަސައްކަތެވެ. ވޭތުވެދިޔަ ސަރުކާރުން އިންސާނީ ހައްޤުތަކަށް އަރައިގެންފައިވާލެއް ބޮޑުކަމުން، އިންސާނީ ހައްޤުތަކުގެ ވާހަކަ ދައްކަން ދުނިޔޭގެ ކުރިމައްޗަށް ނިކުތުން ވެގެންދާނީ ހަމަގައިމުވެސް މިސަރުކާރާއި، ސަރުކާރުގެ ޚާރިޖީ ވަޒީރު އަބްދުﷲ ޝާހިދަށް ކުރިމަތިވި ބޮޑު ގޮންޖެހުމަކަށެވެ.\nމަޤާމާއި ހަވާލުވެވަޑައިގެންނެވިތާ މާގިނަ ދުވަސްތަކެއް ނުވެ ޚާރިޖީ ވަޒީރު އަބްދުﷲ ޝާހިދު ޖެނީވާއަށް ވަޑައިގެން، އދގެ އިންސާނީ ހައްޤުތަކާއި ބެހޭ ހައިކޮމިޝަނަރާއި، އިންސާނީ ހައްޤުތަކާއި ބެހޭ ކައުންސިލާއި ބައްދަލުކުރެއްވިއެވެ. ރައީސް ސޯލިޙްގެ ސަރުކާރުން އިންސާނީ ހައްޤުތައް ހިމާޔަތްކުރުމަށް ކުރަމުންދާ މަސައްކަތްތަކުގެ ތަފްސީލް ޖެނީވާގައި ތިއްބެވި ބޭފުޅުންނަށް ދެއްވިއެވެ. އަދި ރާއްޖެއަށް އިންސާނީ ހައްޤުތަކާއި ބެހޭ މުޝީރަކު ހަމަޖައްސަވައިދެއްވުމަށް އެދިވަޑައިގެންނެވިއެވެ.\nމީގެ އިތުރުން މިނިސްޓަރ ޝާހިދުގެ އެދަތުރުފުޅުގައި އދގެ އެކިއެކި ސްޕެޝަލް ރެޕަޓުއަރއިންނަށް ރާއްޖެއަށް ވަޑައިގަތުމަށް ދައުވަތު ދެއްވިއެވެ. ނިމިދިޔަ ރައީސް ޔާމީންގެ ސަރުކާރުން އދ އާއި ގުޅިގެން ކުރި މަސައްކަތްތައް މަދުކޮށްފައިވުމުން އަލުން އަނެއްކާ އެމަސައްކަތް ފެށުން ވެގެން ދިޔައީ އުނދަގޫ މަސައްކަތަކަށް ކަމަށް ޚާރިޖިއްޔާގެ ބޭފުޅަކު ވިދާޅުވިއެވެ.\nއުނދަގޫތަކަކާއިއެކު ނަމަވެސް، މިހާރު ކުރަމުންދާ މަސައްކަތުން ނަތީޖާ ނިކުންނަކަން އެދަނީ ފެންނަމުންނެވެ. އިއްޔެ ފެށުނު އދގެ އިންސާނީ ހައްޤުތަކާއި ބެހޭ ކައުންސިލްގެ 42 ވަނަ ބައްދަލުވުމުގެ ކުރިން އިންސާނީ ހައްޤުތަކާއި ބެހޭ ހައިކޮމިޝަނަރ މިޝޭލް ބެޝެލޭ، ޖެނީވާގައި ތިއްބަވާ ޤައުމުތަކުގެ މަންދޫބުންނާއިއެކު ބޭއްވި ބައްދަލުވުމުގައި ދިވެހިރާއްޖެ ސިފަކުރައްވާފައިވަނީ އިންސާނީ ހައްޤުތަކާއި ބެހޭ 'ސަކްސެސް ސްޓޯރީ" އެއްގެ ގޮތުގައެވެ. ސަރުކާރުން އިންސާނީ ހައްޤުތައް ކަށަވަރުކުރުމަށް ކުރަމުންދާ މަސައްކަތްތައް އެދަނީ ބަލައިގަންނަމުންނެވެ.\nއިންތިޚާބު ކާމިޔާބުކުރުމަށްފަހު އެމްޑީޕީއިން އެންމެ ފުރަތަމަ ފެށި މަސައްކަތަކަށްވީ ޤާނޫނީ ނިޒާމް ބޭނުންކޮށްގެން ގެއްލުވާލާފައިވާ ހައްޤުތައް އަލުން އަނބުރާ ހޯދައިދިނުމެވެ. އެގޮތުން އެމަނިކުފާނު މަޖިލީހުގައި ކުރައްވާ ފަހު މަސައްކަތެއްގެ ގޮތުން މިހާރުގެ ޚާރިޖީ ވަޒީރު، އޭރުގެ ހެންވޭރު އުތުރު ދާއިރާގެ މެމްބަރު، އަބްދުﷲ ޝާހިދު ކުރެއްވި މަސައްކަތަކީ ރައްޔިތުންގެ ޚިޔާލުފާޅުކުރުމުގެ މިނިވަންކަމަށް އަރައިގަތުމަށް ޕީޕީއެމްއިން އެކުލަވާލި ޚިޔާލުފާޅުކުރުމާއި އަބުރު ރައްކާތެރިކުރުމާއި ބެހޭ ޤާނޫނު އުވާލުމުގެ މަސައްކަތެވެ. މީގެ އިތުރުން އެއްވެ އުޅުމުގެ މިނިވަންކަން ހަނިކުރުމަށް ނިމިދިޔަ ސަރުކާރުން ޤާނޫނުތަކަށް ގެނެސްފައި ހުރި ބަދަލުތައް އަލުން އަނބުރާ އެހައްޤުތައް ލިބިދެވޭ ގޮތަށް ބަދަލުކުރަމުން އެބަދެއެވެ.\nއިންސާނީ ހައްޤުތައް ކަށަވަރުކުރުމަށް ބައިނަލްއަޤްވާމީ ޤާނޫނީ ނިޒާމުގެ ތެރެއިން ތަންފީޒުކުރަން ޖެހޭ ބައެއް މުއާހަދާތަކުގައި ރާއްޖެއިން ބައިވެރިނުވެ އެބަހުއްޓެވެ. މައުލޫމާތު ލިބިފައިވާ ގޮތުގައި އެމުއާހަދާތައް ތަންފީޒުކުރުމަށް ކުރަން ޖެހޭ މަސައްކަތްތައްވެސް މިހާރު ދަނީ ކުރަމުންނެވެ.\nއިންސާނީ ހައްޤުތައް ހިމާޔަތްކުރުމުގައި ރާއްޖެއަކީ މިސާލެއްކަމަށް އދގެ އިންސާނީ ހައްޤުތަކާއި ބެހޭ ހައިކޮމިޝަނަރ ވިދާޅުވުން އެއީ ކުޑަކަމެއް ނޫނެވެ. އަދި މަސައްކަތް އެހާ ހިސާބުން ނިންމާލައިގެންވެސް ނުވާނެއެވެ.\nއިންސާނީ ހައްޤުތައް ހިމާޔަތްކުރާ ޤައުމުތަކުގެ ލިސްޓުގެ ކުރިއަށް ރާއްޖެއަށް އެރޭނީ ވަކިވަކި ފަރުދުންނާއި ޖުމްލަކޮށް ޖަމާޢަތުގެ ގިނަ ހައްޤުތަކެއް ކަށަވަރުކޮށް، އެ ހައްޤުއް ހިމާޔަތްކުރަން ގިނަ މަސައްކަތްތަކެއް ކޮށްގެންނެވެ. އިންސާފު ޤާއިމްކޮށްގެންނެވެ. ޖުޑީޝަރީ އިސްލާހުކުރުމަށް ކުރަމުންދާ މަސައްކަތް ހަރުދަނާކޮށް، އަވަސްކޮށްގެންނެވެ. ރިލްވާނާއި ޔާމީނަށާއި މަރުވެ ނުވަތަ ގެއްލިފައިވާ އެހެން މީހުންނަށްވެސް އަވަސް އިންސާފެއް ހޯދައިދީގެންނެވެ. އެމަސައްކަތް އެމަގުން ހިނގާނެކަމުގެ ޔަޤީންކަން ރައީސް ސޯލިޙް އެވަނީ ދެއްވާފައެވެ


Planning Ministry - ގދ.މަޑަވެލި – ގދ.ހޯޑެއްދޫ ކޯސްވޭ ހެދުމަށް އެމްޓީސީސީއާ ހަވާލުކޮށްފި\nގދ.މަޑަވެލި – ގދ.ހޯޑެއްދޫ ކޯސްވޭ ހެދުމަށް އެމްޓީސީސީއާ ހަވާލުކޮށްފި\nގދ.މަޑަވެލި – ގދ.ހޯޑެއްދޫ ކޯސްވޭ ހެދުމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ ޕަބްލިކް ލިމިޓެޑާ ހަވާލުކޮށްފިއެވެ.\nމި މަޝްރޫޢު ކުރިއަށްގެންދިއުމުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ޕަރމަނަންޓް ސެކްރެޓަރޠ، ޒީނިޔާ އަހުމަދު ހަމީދެެވެ. އަދި އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ޗީފް އޮޕަރޭޓިންފ އޮފިސަރ، ޝާހިދު ހުސެއިން މޫސާއެވެ.\nޑިޒައިން އެންޑް ބިލްޑް އުސޫލުން ހަވާލުކުރެވުނު މި މަޝްރޫޢުގެ ދަށުން، ގދ. މަޑަވެލި އަދި ގދ. ހޯޑެއްދޫ ދެމެދު މިހާރު ހަދާފައިވާ ކޯޒްވޭ ނެގުމަށްފަހު، ގދ. މަޑަވެލި އާއި ހާދޫ އަދި، ހާދޫ އާއި ގދ. ހޯޑެއްދޫއާއި ދެމެދު ދެ ބްރިޖު ޤާއިމްކުރެވިގެންދާނެއެވެ. މި މަޝްރޫޢުގެ މަޤްސަދަކީ، މިހާރު ހަދާފައިވާ ކޯޒްވޭގެ ކަލްވާރޓްތައް ބެދި އޮއިވަރު ބްލޮކްވުމުގެ ސަބަބުން ދެ ރަށަށް ދިމާވެފައިވާ ރަށްގިރުމާއި އުދައެރުމުގެ މައްސަލަ ހައްލުކުރުމެވެ. މި ދެ ރަށުގެ ދެމެދުގައި އަޅާ ބްރިޖްތައް ޑިޒައިންކުރުމަށް ހަމަޖެހިފައިވަނީ، ކޮލަމްތަކަށް ސަޕޯޓްކޮށް، ބްރިޖްގެ ދަށުން އޮއި ދެމޭގޮތަށެވެ.\nމި މަޝްރޫޢުގެ ދަށުން 223 މީޓަރުގެ ބްރިޖަކުން ގދ.މަޑަވެލި އާއި، ގދ.ހާދޫ އާއި، 160 މީޓަރުގެ ބްރިޖަކުން ގދ.ހާދޫ އާއި ގދ.ހޯޑެއްދޫ ގޫލުވާލެވޭނެއެވެ. އަދި 262 މީޓަރުގެ މަގު ހެދުމުގެ އިތުރުން 65 މީޓަރުގެ4ރިވެޓްމަންޓް (ޖުމްލަ 260 މީޓަރު) ޤާއިމްކުރެވިގެންދާނެއެވެ.\n84,170,699.20ރުފިޔާ ހަރަދުކޮށްގެން މި މަޝްރޫޢު ކުރިއަށްގެންދިއުމަށް ހަވާލުކޮށްފައިވަނީ 300 ދުވަހުގެ ތެރޭގައި ނިންމުމަށެވެ.


Mirey2vana dose jahaanee February gai vaccine jehi meehunnah! | Jazeera\tމިރޭ ދެވަނަ ޑޯޒްދޭނީ، ފެބްރުއަރީގެ ޑޯޒަށް - Jazeera\nމިރޭ ވެކްސިން ޖަހާނީ ފެބްރުއަރީ މަހު ފުރަތަމަ ޑޯޒް ޖެހި މީހުންނަށް: އެޗްއީއޯސީ\nމަރިޔަމް ނިމާ ހަސަން4days ago 45 views0\nވެކްސިން ޖަހާ މީހުންގެ އަދަދު ދަނީ އިތުރުވަމުން ފޮޓޯ: ރައީސް އޮފީސް\nމިރޭ ކޮވިޝިލްޑް ވެކްސިން ޖަހާނީ، ފެބްރުއަރީ މަސް ތެރޭގައި ވެކްސިންގެ ފުރަތަމަ ޑޯޒް ޖެހި މީހުންނަށް އެކަނި ކަމަށް ހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފިއެވެ.\nއެޗްއީއޯސީން ބުނީ، މިކަން ކުރަނީ ވެކްސިންގެ ފުރަތަމަ ޑޯޒް ޖެހިތާ 12 ހަފްތާ ހަމަވެފައިވާ ނުވަތަ ހަމަވާން ކައިރިވެފައިވާ ފަރާތްތަކަށް އިސްކަން ދިނުމުގެ ގޮތުން ކަމަށެވެ. އަދި ވެކްސިން ޖެހުމަށް ކިއު ނަންބަރު ދޫކުރުމުގައި ވެކްސިން ކާޑާށް ބަލާނެ ކަމަށް ވެސް އެޗްއީއޯސީން ބުނެއެވެ.\nކޮވިޝިލްޑް ވެކްސިންގެ ދެވަނަ ޑޯޒް ޖެހުން ކުރިއަށްދާނީ ސޯޝަލް ސެންޓަރުގައާއި ހުޅުމާލެ ވެކްސިނޭޝަން ސެންޓަރުގައި އެކަނިއެވެ. ވެކްސިން ކިއު ނަންބަރު ދޫކުރަން ފަށަނީ ރޭގަނޑު 9:00ގައެވެ. ކިއު ނަންބަރު ލިބެނީ ފުރަތަމަ އެތަނަށް ދާ މީހުންނަށެވެ.\nއެޗްއީއޯސީން އިތުރަށް ބުނީ، ވެކްސިން ޖެހުމުގެ އިންތިޒާމްތަކަށ ގެނައި ބަދަލަކީ ކިއު ބޮޑުވުމާއި އަދި 12 ހަފްތާ ވާ ފަރާތްތަކަށް އިސްކަން ދިނުމުގެ ގޮތުން ގެނައި ބަދަލެއް ކަމަށެވެ. ހަމައެއާއެކު 12 ހަފްތާ ވާ ފަރާތްތަކަށް ވެކްސިން ދެވޭނެ ކަމުގެ ޔަގީންކަން އެޗްއީއޯސީން ވަނީ އަރުވާފައެވެ.\nމިރޭ ކޮވިޝިލްޑް ވެކްސިން ޖަހައިދޭނީ ވަކި ބަޔަކަށްކަން ކަނޑައަޅާފައި ވާއިރު، ވެކްސިން ޖަހަން ގޮސް ކޮންމެ ދުވަހަކު ވެސް ގިނަ ބަޔަކު އެތައް އިރެއް ވަންދެން ވެކްސިން ސެންޓަރުތަކުގެ ބޭރުގައި ކިއޫގައި ތިބޭކަން ފާހަގަ ކޮށްލެވެއެވެ. އެގޮތުން، ރޭގަނޑު 9:00 ގައި ނަންބަރު ދޫކުރާ އިރު، ހަވީރު 5:00 ގައި ވެސް ވެކްސިން ސެންޓަރުތަކުގެ ބޭރުގައި މީހުން ކިއޫ ހަދައިގެން ތިބެއެވެ.\nމިރޭ ދެވަނަ ޑޯޒްދޭނީ، ފެބްރުއަރީގެ ޑޯޒަށް


މުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، ސްރީލަންކާ ސަރުކާރުން އަޅަމުންގެންދާ ފިޔަވަޅުތައް އިތުރަށް ހަރުދަނާކުރުމުގެ ގޮތުން، ވަކި ގޮތެއް އަންގަންދެން އެޤައުމުގެ ވައިގެ ބަނދަރުގެ އެރައިވަލް ޓަރމިނަލް ބަންދުކޮށް، ޓްރާންސިޓް ކުރުންވެސް ވަނީ މަނާކޮށްފައެވެ. އެހެން ނަމަވެސް، އެޤައުމުގެ ވައިގެ ބަނދަރުގެ ޑިޕާޗަރ ޓަރމިނަލް ހުޅުވާފައިވާކަން ވަނީ އަންގަވާފައެވެ.\nވީމާ، މި ދުވަސްތަކުގައި ސްރީލަންކާއަށް ދަތުރުކުރަން ގަސްދުކުރާ ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައި ނުވަތަ އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، ސްރީލަންކާއަށް ދަތުރުކުރާ، އަދި އެ ޤައުމުގައި ދިރިއުޅޭ ދިވެހި ރައްޔިތުން ސްރީލަންކާގައި ހުންނަ ދިވެހިރާއްޖޭގެ ހައި ކޮމިޝަންގައި ރެޖިސްޓަރ ކުރުމަށް އެދެމެވެ.


Midhiya mahu MIRA libunee 1.79 Billion rufiyaa\nމީރާއަށް ލިބުނު އާމްދަނީ ދަށަށް، މިދިޔަ މަހު ލިބުނީ 1.79 ބިލިއަން ރުފިޔާ\nމީރާގެ އޮފީސް އިމާރާތް -- އަވަސް\nމިދިޔަ މަހު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ލިބުނު އާމްދަނީ ދަަށަށް ގޮސްފި އެވެ.\nމިދިޔަ މަހު މީރާއަށް ލިބިފައިވަނީ 1.79 ބިލިއަން ރުފިޔާ އެވެ. މިއީ މިދިޔަ އަހަރުގެ ޖެނުއަރީ މަހާ އަޅާބަލާއިރު 1.2 ޕަސެންޓް ދަށް އަދަދެކެވެ.\nމިދިޔަ އަހަރާ އަޅާބަލާއިރު މި އަހަރުގެ ޖެނުއަރީ މަހު ލިބުނު އާމްދަނީ ދަށްވީ ކޮވިޑާ ގުޅިގެން ފަތުރުވެރިން އައި މިންވަރު ދަށްވެ ޓޫރިޒަމް ދާއިރާގެ އިގްތިސާދީ ހަރަކާތްތައްވެސް މަދުވެ، ޓޫރިޒަމް ދާއިރާއިން ޓެކުހުގެ ގޮތުގައި ލިބޭ އާމްދަނީ ދަށްވުމުން ކަމަށް މީރާ އިން ބުނެ އެވެ. އެގޮތުން، ގްރީން ޓެކްސް އަދި އެއާޕޯޓް ޑިވެލޮޕްމަންޓް ފީ ފަދަ ޓެކުހުން ލިބިފައިވާ އާމްދަނީ ދަށްވިކަން މީރާއިން ފާހަގަކުރި އެވެ.\nނަމަވެސް، ޓޫރިޒަމް ދާއިރާގެ އިގްތިސާދު މިހާރު ރަނގަޅުވަމުން ދާތީ، ޓީޖީއެސްޓީގެ ގޮތުގައި ލިބޭ ފައިސާ އިތުރުވަމުން އަންނަ ކަމަށް މީރާއިން ބުންޏެވެ.\nމިދިޔަ މަހު މިރާއަށް އެންމެ ބޮޑު އާމްދަނީއެއް ލިބުނީ އާމްދަނީން ނަގާ ޓެކުހުން ނެވެ. އެ ޓެކުހުން 777.46 މިލިއަން ރުފިޔާ ލިބުނެވެ. މިއީ މީރާއަށް ލިބުނު ޖުމްލަ އާމްދަނީގެ 43.4 ޕަސެންޓެވެ. ދެން އެންމެ ބޮޑު އާމްދަނީއެއް ލިބުނީ ޖީއެސްޓީއިން އެވެ. އެއީ 734.60 މިލިއަން ރުފިޔާއެވެ.\nއިތުރަށް ހިމެނެނީ ގްރީން ޓެކްސްގެ ގޮތުގައި ލިބުނު 57.35 މިލިއަން ރުފިޔާ އާއި ޓޫރިޒަމް ލޭންޑް ރެންޓް ގޮތުގައި 52.34 މިލިއަން ރުފިޔާ އާއި ބީޕީޓީގެ ގޮތުގައި 45.57 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބުނު 123.35 މިލިއަން ރުފިޔާ އެވެ.\nމިދިޔަ މަހު ލިބުނު އާމްދަނީގެ ތެރޭގައި 46.01 މިލިއަން އެމެރިކާ ޑޮލަރުވެސް ހިމެނެއެވެ.\nމީރާ ޓެކްސް ދައުލަތުގެ އާމްދަނީ + އިގްތިސޯދު


ކޮންޓްރެކްޓް ހަވާލުކުރުން | ދައުލަތުގެ މާލިއްޔަތުގެ ގަވާއިދު\n10.52 ކޮންޓްރެކްޓް ހަވާލުކުރުން\nކޮންޓްރެކްޓް ހަވާލުކުރެވޭނެ ގޮތް، ކޮންމެ ދަޢުވަތު ކަރުދާހެއްގައިވެސް ބަޔާންކުރެވިފައި އޮންނަންވާނެއެވެ. މިގޮތުން ދަޢުވަތު ކަރުދާހުގައި ހިމެނެންޖެހޭނެ ބައިތައް ތިރީގައި މިވަނީއެވެ.\nލިޔުމުން ތައްޔާރުކުރެވިފައިވާ އެއްބަސްވުމެއް އޮތުން.\nގަބޫލުކުރިކަމުގެ ސިޓީ ޓެންޑަރކުރި ފަރާތަށް ނުވަތަ ޓެންޑަރ ހުށަހެޅި ފަރާތުގެ އެޑްރެހަށް ރައްދުކުރެވޭނެކަން ބަޔާންކުރެވިފައި އޮތުން.\nއެއްބަސްވުމުގެ ލިޔުން، ޕަރޗޭސް އޯޑަރ، ގަބޫލުކުރިކަމުގެ ސިޓީ ނުވަތަ މުޢާމަލާތުކުރެވޭނެ އެހެން ވަސީލަތަކުން ނަމަވެސް މިފަދަ ކަމެއް ތިރީގައިވާ ހާލަތުގެ ކުރިން އަންގައިގެން ނުވާނެއެވެ.\nމި ގަވާއިދުގެ 10.17 ވަނަ މާއްދާގައިވާ ފަދައިން، ހުއްދަދިނުމަށް ކަނޑައެޅިފައިވާ ފަރާތުން ކޮންޓްރެކްޓް ހަވާލުކުރުމަށް ނިންމުން.\nޕްރޮކިއުމަންޓުގެ އިދާރީ ކަންތައްތައް އަލުން ބަލަން ނުޖެހޭނެކަން ޔަގީންވުން.\nއެއްބަސްވުމުގައިވާ ފައިސާ ލިބޭނެކަން ޔަގީންވުން.\nއެހެން ފަރާތެއްގެ ހުއްދަ ބޭނުންވާ ކަމެއްނަމަ، އެ ހުއްދަ ލިބުން.\nކޮންޓްރެކްޓަކާ ބެހޭގޮތުން ތައްޔާރުކުރާ މަޢުލޫމާތު ކަރުދާސްތައް ތައްޔާރުކުރަންވާނީ، އެ ކޮންޓްރެކްޓުގެ ސިފައާއި، ޝަރުޠުތައް ހިމެނޭގޮތަށެވެ.\nމި މާއްދާގެ (ނ) ގައިވާ ގޮތުގެމަތިން ތައްޔާރުކުރާ މަޢުލޫމާތު ކަރުދާހުގައި ނުވަތަ ދަޢުވަތު ކަރުދާހުގައި، ޓެންޑަރ ކާމިޔާބުވުމުން އަންނާނެ ބަދަލުތަކަށާއި، ދެފަރާތުން ވާހަކަދެއްކުމުން އަންނަ ބަދަލުތަކަށް ބަލަންވާނެއެވެ.\nމަސައްކަތުގެ އަގު، ނުވަތަ ޚިދުމަތުގެ އަގު، ނުވަތަ ތަކެތީގެ އަގު، މި ބާބުގެ ޖަދުވަލު2ގެ2ވަނަ ނަންބަރުގައި ބަޔާންކޮށްފައިވާ އަގަށްވުރެ ބޮޑުނަމަ، އެ ކަމެއް ކުރުވަންވާނީ، އެ ކަމެއްގެ ފެންވަރާއި އަގާ ބެހޭގޮތުން ދެފަރާތުން އެއްބަސްވާ އެއްބަސްވުމެއްގައި ސޮއިކޮށްގެންނެވެ. އަދި މި ބާބުގެ ޖަދުވަލު2ގެ2ވަނަ ނަންބަރުގައި ބަޔާންކޮށްފައިވާ އަގަށްވުރެ ކުދި މަސައްކަތް ކުރުވަންވާނީ އެ ކަމެއްގެ ފެންވަރާއި އަގާ ބެހޭގޮތުން ދެފަރާތުން އެއްބަސްވާ އެއްބަސްވުމެއްގައި ސޮއިކޮށްގެންނެވެ.\nދައުލަތުން ކުރަންޖެހޭ މަސައްކަތް ނުވަތަ ހޯދާ ޚިދުމަތް ނުވަތަ ހޯދަންޖެހޭ ތަކެތީގެ އަގު، މި ބާބުގެ ޖަދުވަލު2ގެ2ވަނަ ނަންބަރުގައި ބަޔާންކޮށްފައިވާ އަގަށްވުރެ ބޮޑުނަމަ، އެ މަސައްކަތެއް ކުރުމަށް ނުވަތަ ޚިދުމަތެއް ހޯދުމަށް ނުވަތަ ތަކެތި ހޯދުމަށް އެއްވެސް ފަރާތަކާ ހަވާލުކުރަންވާނީ، އެ މަސައްކަތެއް ކުރުވުމާ ބެހޭގޮތުން ނުވަތަ އެ ޚިދުމަތެއް ނުވަތަ އެ ތަކެތި ހޯދުމާ ބެހޭގޮތުން މި މާއްދާގެ (ކ) އާއި (އ) ގައިވާ ގޮތަށް ވެވޭ އެއްބަސްވުމެއްގައި ދެފަރާތުން ސޮއިކުރުމަށްފަހުގައެވެ.\nމި މާއްދާގެ (ޅ) ގައިވާ އެއްބަސްވުން ތައްޔާރުކުރުމުގައި، މި ބާބުގެ ޖަދުވަލު 1 ގެ5ވަނަ ނަންބަރުގައިވާ އަގަށްވުރެ ދަށުގެ އަގަކަށް މަސައްކަތެއް ކުރުމަށް ނުވަތަ ޚިދުމަތެއް ހޯދުމަށް ނުވަތަ ތަކެތި ހޯދުމަށް ވެވޭ އެއްބަސްވުމެއްނަމަ، އެފަދަ އެއްބަސްވުމެއްގައި، އެންމެ މަދުވެގެން ވެސް، ތިރީގައިމިވާ ނުކުތާތައް ހިމަނަންވާނެއެވެ.\nމަސައްކަތްކުރާ ފަރާތް ނުވަތަ ޚިދުމަތްދޭ ފަރާތާއި، މަސައްކަތް ކުރުވާ ފަރާތް ނުވަތަ ޚިދުމަތް ލިބިގަންނަ ފަރާތުގެ ނަން.\nއެ ކަމެއްގެ ބާވަތާއި، ތަފުސީލު.\nއެއްބަސްވެފައިވާ މުއްދަތަށް ނުނިމިއްޖެނަމަ، ޖޫރިމަނާގެ ގޮތުގައި ފައިސާ ކަނޑާނެ ގޮތް.\nބޭނުންވާ ތަކެތި ހޯދައިދިނުމުގައި އެއްބަސްވެފައިވާ ގޮތް.\nނިންމަންވީ ގޮތާއި ފެންވަރު.\nއެއްބަސްވުމުގެ މާއްދާއަކާ ޚިލާފުވެއްޖެނަމަ ޢަމަލުކުރާނެ ގޮތް.\nއެއްބަސްވުމުގައި ނެތްކަމެއް ދިމާވެއްޖެނަމަ ޢަމަލުކުރާނެ ގޮތް.\nއެކަށީގެންވާ އަވަސްމިނެއްގައި ކުރިޔަށް ނުދާނަމަ، އަޅާނެ ފިޔަވަޅު.\nވަކި ކަމަކަށް ޚާއްޞަ ސަމާލުކަމެއް ދޭންޖެހޭނަމަ، އެ ކަމެއް ބަޔާންކުރުން.\nއަގާއި، އަގު އަދާކުރާނެ ގޮތް.\nސެކިއުރިޓީ ނުވަތަ ގެރެންޓީއެއް ހޯދާނަމަ، އެ ސެކިއުރިޓީ ނުވަތަ ގެރެންޓީގެ ތަފުސީލާއި، އެ ސެކިއުރިޓީ ނުވަތަ ގެރެންޓީ ދޭ ފަރާތާއި ލިބޭ ފަރާތުގެ ތަފުސީލު.\nމި މާއްދާގެ (ޅ) ގައިވާ އެއްބަސްވުން ތައްޔާރުކުރުމުގައި، މި ބާބުގެ ޖަދުވަލު 1 ގެ5ވަނަ ނަންބަރުގައިވާ އަގަށްވުރެ ބޮޑު އަގަކަށް މަސައްކަތެއް ކުރުމަށް ނުވަތަ ޚިދުމަތެއް ހޯދުމަށް ނުވަތަ ތަކެތި ހޯދުމަށް ވެވޭ އެއްބަސްވުމެއްނަމަ، އެފަދަ އެއްބަސްވުމެއްގައި، މި މާއްދާގެ (ކ) ގައި ބަޔާންކޮށްފައިވާ ނުކުތާތަކުގެ އިތުރުން، ތިރީގައިމިވާ ނުކުތާތައް ހިމަނަންވާނެއެވެ.\nރިޓެންޝަން ފައިސާ ކަނޑާނެ ގޮތާއި، ފައިސާ ބަހައްޓާނެ މުއްދަތު.\nއެޑްވާންސްގެ ގޮތުގައި ފައިސާދޭނެ ގޮތާއި، އެ ފައިސާ އަގުން ކަނޑާނެ ގޮތް.\nދައުލަތުގެ ތަންތަނަށް ބޭނުންވާ ޚިދުމަތްތައް ހޯދުމުގައި، އެގްރީމެންޓުގެ މުއްދަތު ހަމަވުމުގެ ލަސްވެގެން2(ދޭއް) މަސްދުވަހުގެ ކުރިން ނުވަތަ އެ ޚިދުމަތެއް މެދުނުކެނޑި ގެންދެވޭނެ ވަގުތު އޮއްވައި އެފަދަ ޚިދުމަތް ހޯދުމަށް އަލުން އިޢުލާންކުރަންވާނެއެވެ.


އާމިރު ޚާންގެ ދެވަނަ ކައިވެނި ވެސް ނިމުމަކަށް، އެކަން ހާމަކުރީ 15 އަހަރު ފަހުން! | Atoll News\nއާމިރު ޚާންގެ ދެވަނަ ކައިވެނި ވެސް ނިމުމަކަށް، އެކަން ހާމަކުރީ 15 އަހަރު ފަހުން!\nޝާއިޢުކުރީ: ލިފާޡު ޖުލައި 3, 2021, 13:19\nބޮލީވުޑްގެ ކުޅަދާނަ އެކްޓަރު އާމިރު ޚާން ގެ ދެވަނަ ކައިވެނި ނިމުމަކަށް އައިތާ 15 އަހަރު ފަހުން އެކަން ހާމަކޮށްފި އެވެ.\nއާމިރު ޚާން އާއި އޭނާގެ ކުރީގެ އަނބިމީހާ ކިރަން ރާއޯ ވަރިވެފައިވާކަން ނެރެފައިވާ ބަޔާނުގައި ބުނެފައިވަނީ ވަކިވީ ދެމީހުންވެސް ބޭނުންވެގެން ކަމަށާއި ދަރިފުޅު އާޒާދު ބަލާނީ ކޯ-ޕްރޭންޓިންގެ އުސޫލުން ދެމީހުން ގުޅިގެން ކަމަށެވެ.\nއެމީހުންގެ އިތުރަށް ބުނެފައިވަނީ ވޭތުވެދިޔަ 15 އަހަރު ދެމީހުން އެކުގައި ދިރިއުޅުމުގެ ތަޖުރިބާތަކެއް ކޮށް، އުފަލާއި ހިތްހަމަޖެހުން ތަޖުރިބާކޮށްފައިވަނީ ދެމީހުންގެ ގުޅުމުގައި ވާ އިތުބާރާއި އިހުތިރާމުކުރުމާއި ލޯބީގެ ސަބަބުން ކަމަށެވެ.\n“ނަމަވެސް މިއަދު އަހަރުމެން ދެމީހުންވެސް ހަޔާތުގައި އައު ބާބެއް ފަށަން ބޭނުންވޭ. އެއީ ދެމަފިރިންގެ ގޮތުގައެއް ނޫން، އެހެނަސް ދެމީހުން ގުޅިގެން ދަރިފުޅު ބަލާގޮތަށް. އަހަރުމެން ވަކިވުމަށް ތަންކޮޅެއް ކުރިން ޕްލޭންކުރަން ފެށިން. މިއަދު އެކަން ރަސްމީކުރުމަށް އަހަރުމެންނަށް ފަސޭހަކަމުގެ އިހުސާސްކުރެވޭ. އެއީ ދެ ފަރާތުގެ މައިންބަފައިންގެވެސް ސަޕޯޓާއެކު ވަކިން ދިރިއުޅުމަށް. ނަމަވެސް އަހަރުމެން ތިބޭނީ ދަރިފުޅު އާޒާދަށްޓަކައި ޤުރުބާންވާން ތައްޔާރަށް ތިބޭ މައިންބަފައިންގެ ގޮތުގަ.” ބަޔާނުގައި ބުނެފައި ވެއެވެ.\nމީގެ އިތުރުން ދެމީހުން އެކުގައި ފިލްމީ މަސައްކަތުގައި ވެސް އުޅޭނެ ކަމަށް ވެސް ވަނީ ބުނެފަ އެވެ.\n2005 ވަނަ އަހަރުގެ ޑިސެމްބަރު މަހު އާމިރު ޚާން އާއި ކިރަން ރާއޯ ކައިވެނި ކުރުމަށް ފަހު، އެމީހުންނަަށް ފުރަތަމަ ދަރިފުޅު އާޒާދު ރާއޯ ޚާން ލިބުނީ ސަރޮގެސީއެއް ހަދައިގެން 2011 ވަނަ އަހަރު އެވެ.\nއާމިރު ޚާން ކުރިން ވެސް ވަނީ ކައިވެންޏެއް ކޮށްފަ އެވެ. ރީނާ ދައްތާ އާއެކު ކޮށްފައިވާ އެ ކައިވެންޏަށް އައިރާ (އަންހެން) އާއި ޖުނައިދު (ފިރިހެން) ވަނީ ލިބިފަ އެވެ.\nޚިޔާލު 1 on "އާމިރު ޚާންގެ ދެވަނަ ކައިވެނި ވެސް ނިމުމަކަށް، އެކަން ހާމަކުރީ 15 އަހަރު ފަހުން!"\nRana | ޖުލައި 3, 2021 at 15:35 |\n“ބޮލީވުޑްގެ ކުޅަދާނަ އެކްޓަރު އާމިރު ޚާން ގެ ދެވަނަ ކައިވެނި ނިމުމަކަށް އައިތާ 15 އަހަރު ފަހުން އެކަން ހާމަކޮށްފި ”\nނިމުމަކަށް އައިތާ 15 އަހަރުފަހުން އެކަން ހާމަކުރީތޯ ނޫނީ ކައިވެންޏަށް 15އަހަރުފަހުން ނިމުމަކަށް އައީތޯ


Trump Visaafai Othy Eynaage Faaru Kaariah Kin'boo Thakaai Viha Gadha Harufa Thah Ves Dhookuran - Vaguthu\nޓްރަމްޕް ބޭނުންވަނީ ފާރު ކާރިއަށް ކިނބުލާއި ވިހަގަދަ ހަރުފަ ދޫކުރަން\nއެމެރިކާގެ ރައީސް ޑޮނަލްޑް ޓްރަމްޕް ވެރިކަމާއި ހަވާލުވުމަށް ފަހު އެންމެ އިސްކަމެއް ދީގެން ކުރަން އުޅުނު ކަމަކީ އެ ގައުމާއި މެކްސިކޯ އާއި ދޭތެރޭ ބޮޑު ފާރެއް އެޅުމުގެ މަސައްކަތެވެ. ނަމަވެސް، މިކަން ކުރަން އެތައް ބިލިއަން ޑޮލަރެއް ހަރަދުވާކަމުން، ޓްރަމްޕް އަށް ވަނީ އެކަންތައް މަތިން ހަނދާން ނައްތާލަން ޖެހިފައެވެ.\nމިހާރުވެސް މި ދެ ގައުމުގެ ދެމެދުގައި ގިނަ ސަރަހައްދު ތަކުގައި ފެންސެއް އަޅާފައި އޮވެއެވެ. ޓްރަމްޕް ބޭނުންވީ އެ ފެންސު ބޮޑުކޮށް، އިތުރަށް ވަރުގަދަ ކުރަންށެވެ. އަދި މިކަން ކުރާނީ މެކްސިކޯގެ ލާރިން ކަމަށްވެސް ޓްރަމްޕް ބުނިއެވެ. އެ ގައުމުން އެކަން ކުރަން އެއްބަސް ނުވުމުން ދެން ޓްރަމްޕް ބުނެފައި ވަނީ ފާރުގެ މަސައްކަތަށް އަރާ ފައިސާ އަށް ހަރަދު ކުރާނީ ކެނަޑާ އިން ކަމަށެވެ.\nޓްރަމްޕުގެ ތާކުން ތާކު ނުޖެހޭ މިފަދަ ވާހަކަތަކުގެ ސަބަބުން އާއްމުންގެ މެދުގައި އޭނާ އަށް އޮތް މަގުބޫލުކަން ދަނީ ވަރަށް ހަލުވި ކަމާއި ދަށަށް ދަމުންކަން ފާހަގަކޮށްލެވެއެވެ. ޓްރަމްޕް އާއި އެކު ފާރުގެ ވާހަކަތައް ދެއްކުމުގައި އިސްކޮށް އުޅުނު ފަރާތަކުން ދާދި ފަހުން އެކަމާއި ބެހޭ ގޮތުން ނެރުނު ފޮތް ކަމުގައިވާ "ބޯޑާ ވޯސް" ގައި ބުނެފައި ވަނީ ޓްރަމްޕް ވަނީ މެކްސިކޯ އިން އެމެރިކާ އަށް އެތެރެވާ މީހުން ގަޔަށް ބަޑި ޖަހަންވެސް ބުނެފައި ކަމަށާއި، ނަމަވެސް، އެއީ ގާނޫނާއި ހިލާފު ކަމެއް ކަމަށް އޭނާގެ އަރިސް މީހުން ބުނުމުން ދެން ޓްރަމްޕް ބުނީ އެމީހުން ފަޔަށް ބަޑި ޖަހަން ކަމަށެވެ.\nމީގެ އިތުރުންވެސް، ދެ ގައުމުގެ ދެމެދުގައި ބޮޑު ވަޅެއް ކޮނެ، ފެން އަޅައި އެ ވަޅުތެރެއަށް ކިނބޫ ތަކާއި ވިހަގަދަ ހަރުފަތައް ދޫކޮށްލަށްވެސް ޓްރަމްޕުގެ ވިސްނުމުގައި ހުރި ކަމަށް ފޮތުގެ ޝާއިރު ބުނެފައި ވެއެވެ. މި ފޮތް އާއްމުންނަށް ރިލީސް ކުރާނީ މި މަހުގެ 8ވަނަ ދުވަހުއެވެ. އެމޭޒަން މެދުވެރިކޮށް މި ފޮތް ގަތުމުގެ ފުރުސަތު އެ ދުވަހުން ފެށިގެން ހުޅުވާލާނެއެވެ.\nހެއިޓީން އދ. އާއި އެމެރިކާގެ އެހީއަށް އެދިއްޖެ\nއޮކްޓޯބަރ 3, 2019 11:46\nޓްރަމްޕުގެ ވިސްނުން ބަރާބަރު! ރައީސްގެ ޒިއްމައެއް އެޔީ ގަވްމުގެ ސަލާތީފިޔަވަޅު އެޅުމަކީ


SunOnline: Australia gai Facebook in anekkaaves habaru share kurevey goi hadhany\nއޮސްޓްރޭލިއާގައި ފޭސްބުކުން އަނެއްކާވެސް ހަބަރު ޝެއާ ކުރެވޭ ގޮތް ހަދަނީ\nރުގިއްޔާ މުހައްމަދު މޫސާ 23 Feb 2021, 19:29\nފޭސްުބުކުން ވަނީ ހަބަރު ޝެއާ ކުރުން ހުއްޓުވުމަށް އެޅި ފިޔަވަޅު އުވާލާނެ ކަމަށް ބުނެފަ -- ފޮޓޯ: އީޕީއޭ\nކެންބެރާ (ފެބްރުއަރީ 23): އޮސްޓްރޭލިއާގައި ފޭސްބުކް މެދުވެރިކޮށް ހަބަރު ޝެއާ ނުުކުރެވޭ ގޮތް މިދިޔަ ބުރާސްފަތި ދުވަހު ހެދުމަށް ފަހު، އެ ނިންމުން ބަދަލު ކުރާނެ ކަމަށް މިއަދު އެ ކުންފުނިން ބުނެފި އެވެ.\nފޭސްބުކުން އޮސްޓްރޭލިއާގައި ހަބަރު ޝެއާ ނުކުރެވޭ ގޮތް ހެދީ މިދިޔަ ހަފްތާގައި އެގައުމުގެ ޕާލިމެންޓުގެ ތިރީގެއިން ފާސްކުރި "ނިއުސް މީޑިއާ ބާގެއިނިން ކޯޑް"އާ ހެދި އެވެ. އެ ބިލުގައިވާ ގޮތުން ނޫސް މީޑިއާތަކުން އުފައްދާ ލިޔުންތަކުގެ ތެރެއިން ފޭސްބުކާއި ގޫގުލްގައި ހިއްސާ ކުރާ ލިޔުންތަކަށް އެ ދެ ކުންފުނިން ފައިސާ ދޭން ޖެހޭނެ އެވެ. އަދި ފައިސާ ދޭނެ ވަރެއް ނިންމާނީ އެ ކުންފުނިތަކާއި މީޑިއާތަކުން މަޝްވަރާ ކުރުމަށް ފަހު އެވެ.\nއެ ބިލުގައި ފޭސްބުކާއި ނޫސް އުފައްދާ ފަރާތްތަކާ ދެމެދު އޮންނަ ގުޅުން ދޭހަކޮށްފައި ވަނީ ރަނގަޅަކަށް ނޫން ކަމަށް ބުނެ މިދިޔަ ބުރާސްފަތި ދުވަހު އެ ކުންފުނިން ވަނީ އޮސްޓްރޭލިއާގައި އެގައުމުގެ ހަބަރުތަކާއި ބޭރުގެ ހަބަރުތައް ވެސް އެ ޕްލެޓްފޯމުން ނުފެންނަ ގޮތަށް ހަދާފަ އެވެ. ނަމަވެސް މިއަދު ފޭސްބުކުން ވަނީ އޮސްޓްރޭލިއާގެ ސަރުކާރާ މަޝްވަރާ ކުރުމަށް ފަހު އެ ފިޔަވަޅު އުވާލަން ނިންމާފައިވާ ކަމަށް ބުނެފަ އެވެ.\nފޭސްބުކްގެ ގްލޯބަލް ނިއުސް ޕާޓްނާޝިޕްސްގެ ނައިބު ރައީސް ކެމްބެލް ބްރައުން ވިދާޅުވި ގޮތުގައި އެ ކުންފުނިން އެއްބާރުލުންދޭ ބޭނުންވާ މީޑިއާތައް ހިޔާރު ކޮށް، އެ ބަޔެއްގެ ހަބަރު ޝެއާ ކުރުމުގެ އިހުތިޔާރު ފޭސްބުކަށް ދޭނެ ކަމަށް އޮސްޓްރޭލިއާގެ ސަރުކާރުން މިހާރު ވަނީ ބުނެފަ އެވެ.\n"އަޅުގަނޑުމެންނަށް އޮޓޮމެޓިކްކޮށް، މަޖުބޫރުން [މީޑިއާތަކާ އެކު] މަޝްވަރާއަކަށް ދާން ނުޖެހޭ ގޮތަށް، ފޭސްބުކުން ހަބަރު ފެންނާނެކަން ނިންމުމުގެ އިހުތިޔާރު އަޅުގަނޑުމެންނަށް އޮންނާނެކަން ސަރުކާރުން ވަނީ ބުނެފަ. އަދި އަޅުގަނޑުމެން ހިޔާރު ކުރާ މީޑިއާތަކަށް އެއްބާރުލުން ދިނުމާ ބެހޭ އެއްބަސްވުމަކަށް އާދެވިއްޖެ،" ކެމްބެލް ވިދާޅުވި އެވެ.\nމީގެ އިތުރުން އޮސްޓްރޭލިއާގެ ފެޑެރަލް ޓްރެޝަރާ ޖޯޝް ފްރައިޑެންބާގްވެސް ވަނީ އެގައުމުން ނިއުސް މީޑިއާ ބާގެއިނިން ކޯޑަށް އިސްލާހު ގެންނާނެ ކަމަށް ވިދާޅުވެފަ އެވެ. އަދި އެގައުމުގައި ފޭސްބުކް މެދުވެރިކޮށް އަލުން ހަބަރު ޝެއާ ކުރެވޭނެ ގޮތް ކުރިއަށް އޮތް ދުވަސްތަކުގައި ހަދާނެ ކަމުގެ ޔަގީންކަން އެ ކުންފުނީގެ ވެރިޔާ މާކް ޒަކަބާގް ދެއްވި ކަމަށް ވިދާޅުވެފަ އެވެ.\nއެ އިސްލާހުތަކުގެ ތެރޭގައި، ފޭސްބުކުން އޮސްޓްރޭލިއާގެ ނޫސްވެރިކަމަށް އެކަށީގެންވާ ވަރުގެ އެހީއެއް ފޯރުކޮށްދޭކަން ސާބިތު ކުރެވިއްޖެ ނަމަ ވަކި މީޑިއާތަކާ އެކު މަޝްވަރާ ކުރަން ނުޖެހޭ ގޮތް ހެދުން ހިމެނެ އެވެ. އަދި ފައިސާއާ ބެހޭ ގޮތުން އެއްބަސްވުން ހެދުމަށް ފޭސްބުކާއި މީޑިއާއަށް ދެ މަހުގެ މުއްދަތެއް ދިނުން ހިމެނެ އެވެ.\nއޮސްޓްރޭލިއާގެ ސަރުކާރުން އެ ބިލް ހުށަހަޅަމުން ބުނި ގޮތުގައި، ހަބަރު ކިޔަން ބޭނުންވާ މީހުންގެ ފަރާތުން ގޫގުލް އާއި ފޭސްބުކަށް ކަސްޓަމަރުން ލިބޭތީ އެ ދެ ކުންފުނިން މީޑިއާތަކަށް ފައިސާ ދޭން ޖެހެ އެވެ. އަދި އެއީ ޑިމޮކްރަސީގެ މުހިއްމު ބައެއް ކަމަށްވާ ނޫސްވެރިކަމަށް ލިބިގެންދާނެ ބޮޑު އެހީއެކެވެ.


މަޤާމު: ޕްރިންސިޕަލް (ދާއިމީ)\nމަސައްކަތް ކުރަން ހަމަޖެހިފައިވާ ތަން: ނ. މޭނާ ސްކޫލް\nރަށް: ނ. ހޮޅުދޫ\nޓީޗިން ސަރވިސް އޮފިސަރ 2\n- ޓީޗިންގ ސަރވިސް އޮފިސަރ2ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ2ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ3ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ3ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ4ގެ ޝަރުޠު ހަމަވުމާއެކު، ލީޑިންގ ޓީޗަރގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ4ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ5ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ5ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ނުވަތަ އެއަށްވުރެމަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ6ގެ ޝަރުޠު ހަމަވުމާއެކު، ލީޑިންގ ޓީޗަރު މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ6ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ނުވަތަ ކިޔަވައިދިނުމުގެ ރޮގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ7ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ7ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ 8 ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ 8 ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ9ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ9ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ 10 ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ 10 ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\n- ޓީޗިންގ ސަރވިސް އޮފިސަރ 11 ގެ ޝަރުޠު ހަމަވުމާއެކު، ލީޑިންގ ޓީޗަރުގެ މަޤާމުގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން. ނުވަތަ\n- ޓީޗިންގ ސަރވިސް އޮފިސަރ 11 ގެ ޝަރުޠު ހަމަވުމާއެކު، ސްކޫލް ހިންގުމުގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ކިޔަވައިދިނުމުގެ ރޮނގުން2އަހަރު ދުވަހުގެ ތަޖުރިބާ ލިބިފައިވުން.\nއިތުރުގަޑީގެ ފައިސާ: އިތުރުގަޑީގައި މަސައްކަތްކުރަން ޖެހޭނަމަ، ހަމަޖެހިފައި އޮންނަ އުސޫލެއްގެމަތިން އިތުރުގަޑީގެ ފައިސާލިބޭނެއެވެ.\n(1) ދަރިވަރުންނަށް އުނގަންނައިދިނުމުގެ އެންމެހައި ހަރަކާތްތައް ރާވައި ހިންގުން.\n(2) ސްކޫލްގެ ވަސީލަތްތައް އެންމެ ފައިދާހުރިގޮތުގައި ބޭނުންކޮށް،ގެން ދަރިވަރުންގެ ނަތީޖާގެ ފެންވަރު މަތިކުރުމަށް މަސައްކަތްކުރުން.\n(3) މުޖުތަމަޢާއި ސްކޫލާ ދެމެދު އޮންނަ ގުޅުމަކީ ބަދަހި ގުޅުމެއްކަމަށް ހެދުން.\n(1) ޕްރިންސިޕަލެއްގެ ހައިސިއްޔަތުން ކިޔަވައިދިނުމާ ގުޅިގެން ކުރަންޖެހޭ އެންމެހައި މަސައްކަތްތައް ރާވައި ހިންގުން.\n(2) ޓީޗަރުންނާއި ކިޔަވައިދިނުމުގައި ހަރަކާތްތެރިވާ އެހެނިހެން މުވައްޒަފުންގެ މަސައްކަތްތައް ކުރިއަށްގެންދާގޮތް ކަނޑައެޅިފައިވާ ގޮތުގެމަތިން ބަލައި، މުޤައްރަރުގައިވާ ގޮތުގެމަތިން އުނގެނުމާއި އުނގަންނައިދިނުމުގެ ހަރަކާތްތައް ގެންދިއުމަށް މަގުފަހިކޮށްދިނުން.\n(3) ސްކޫލްގައި މަސައްކަތްކުރައްވާ ލީޑިންގ ޓީޗަރުންގެ މަސައްކަތްތައް ރާވައި ބެލެހެއްޓުން.\n(4) ޑެޕިއުޓީ ޕްރިންސިޕަލުންނާއި ލީޑިންގ ޓީޗަރުންނާ ހަވާލުކޮށްފައިވާ މަސައްކަތްތައް ބަރާބަރަށް ކުރޭތޯ ބެލުމާއި، އެ މަސައްކަތް ކުރެވެމުން ނުދާނަމަ، އެކަން ޙައްލުކުރުމަށްޓަކައި ފިޔަވަޅުއެޅުން.\n(5) ސްކޫލްގެ ތަޢުލީމީ ސިޔާސަތުތައް ކަނޑައެޅުމުގައި ޢަމަލީގޮތުން ބައިވެރިވެ، ސީނިއަރ މެނޭޖްމަންޓް ޓީމުގެ އެންމެއިސް މެންބަރެއްގެގޮތުގައި ހަރަކާތްތެރިވުން.\n(6) ސްކޫލްގެ ދަރިވަރުންގެ 80 އިންސައްތަ ދަރިވަރުންނަކީ ހުރިހާ މާއްދާއަކުން ފާސްވެގެން އަހަރު ނިންމާލާ ދަރިވަރުންތަކެއްކަމަށް ހެދުން.\n(7) ސްކޫލްގެ ހުރިހާ ދަރިވަރުންނަކީވެސް އަހަރުނިމޭއިރު ބޭސިކް ލިޓްރަސީއާއި ނިއުމަރަސީ ސްކިލްތައް ހާސިލުކުރެވިފައިވާ ދަރިވަރުންތަކެއްކަން ކަށަވަރުކުރުން.\n(8) ހަވާލުކޮށްފައިވާ މަސްއޫލިއްޔަތުތައް އަދާކުރުމުގައި ޑެޕިއުޓީ ޕްރިންސިޕަލާއި، ލީޑިންގ ޓީޗަރުންނާއި ޓީޗަރުންނާއި ބެލެނިވެރިންނާއެކު، ކަނޑައެޅިފައިވާ މައްސަލަތަކާ އެއްގޮތަށް ބައްދަލުވުންތައް ބޭއްވުން.\n(9) ދަރިވަރުންނާއި ބެލެނިވެރިންނާއި މުވައްޒަފުންނަށް ފޯރުވާދޭންޖެހޭ މަޢުލޫމާތުތައް އެކަށީގެންވާގޮތެއްގައި ފޯރުވައިދުނުން.\n(10) މުވައްޒަފުންގެ ކުރިއެރުމަށް ތަފާތު ޕްރޮގްރާމްތައް ރާވައިހިންގުން.\n(11) ދަރިވަރުންގެ ތަފާތު ހުނަރު ތަރައްޤީކުރުމަށް އެކިއެކި ހަރަކާތްތައް ރާވައި ހިންގުން.\n(12) ރިޕޯޓްކުރާ މުވައްޒަފުންގެ ފެންވަރު ވަޒަންކުރުމުގެ ތެރެއިން ސިވިލް ސަރވިސްގެ މުވައްޒަފުންގެ ފެންވަރުބަލާ ފޯމްތައް ކަނޑައެޅިފައިވާ ތާރީޚަށް ނިންމުން.\nމި ވަޒީފާއަށް އެންމެ ޤާބިލް ފަރާތެއް ހޮވުމަށް ބެލެވޭނެ ކަންތައްތައް:\n- ތަޢުލީމާއި ތަމްރީނާއި، މަސައްކަތުގެ ތަޖުރިބާއާއި، މަސައްކަތުގެ ހުނަރާއި ފެންވަރާއި ޤަބިލުކަމާއި ސިފަތަކަށެވެ.\n- މި މަޤާމަށް ޝަރުޠުހަމަވާ މީހެއް ހޮވުމުގައި، ތަޢުލީމީ ދާއިރާގައި މަސައްކަތްކޮށްފައިވާ މީހުންނަށް އިސްކަންދެވޭނެއެވެ.\nއިތުރު މަޢުލޫމާތު ހޯދުމަށް: ފޯން: 3341362\nމެއިލް އެޑްރެސް: [email protected]\nސުންގަޑި: ޝަރުޠުހަމަވާ މީހުން، 2014 ސެޕްޓެންބަރު 21 ވަނަ ދުވަހުގެ 15:00 ގެ ކުރިން، ތިރީގައި ބަޔާންކޮށްފައިވާ ތަކެއްޗާއެކު، މިނިސްޓްރީ އޮފް އެޑިޔުކޭޝަނުގެ އެސް އޭ ސެކްޝަނަށް ހުށަހެޅުން އެދެމެވެ.\nހުށަހަޅަންޖެހޭ ތަކެތި: ސިވިލް ސަރވިސްގެ ވަޒީފާއަށް އެދޭ ފޯމް(ފޯމް www.csc.gov.mv އިން ލިބެން ހުންނާނެއެވެ.)\nއެކްރެޑިޓްކޮށްފައިވާ ތަޢުލީމީ ސެޓްފިކެޓްތަކުގެ އެޓެސްޓެޑް ފޮޓޯކޮޕީ.\nމުއްދަތު ހަމަނުވާ އައި.ޑީ ކާޑުގެ ސާފު ފޮޓޯކޮޕީ (އެޓެސްޓްކޮށްފައިވާ)\nސިވިލް ސަރވިސްއަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާމަގާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nއިންޓަރވިޔުގައި ޕްރެޒެންޓޭޝަނެއް ހުށަހަޅަންޖެހޭނެއެވެ.\nސިވިލް ސަރވިސްގައި މަސައްކަތްކުރާ މުވައްޒަފެއްނަމަ، "މުވައްޒަފުންގެ މަސައްކަތުގެ ފެންވަރުބެލުމުގެ ނަތީޖާއާއި، ހާޒިރީއާއި، މަސައްކަތުގެ އުޅުމާއި އަޚްލާޤު ހުރިގޮތް ބަޔާންކުރާ ލިޔުން"\nއިންޓަވިއު އޮންނާނެ ތަނާއި ތާރީޚު: މި މަޤާމަށް މީހަކު ހޮވުމަށް ބާއްވާ އިންޓަރވިއުއާއި ޕްރެޒެންޓޭޝަން އޮންނާނީ، 2014 ސެޕްޓެންބަރު 22 އާއި 23 އާ ދެމެދު މިނިސްޓްރީ އޮފް އެޑިޔުކޭޝަނުގައެވެ.


Salah ge2goal aaeku Liverpool3vana ah, Brighton athun Tottenham bali - One Online\nސަލާހާއެކު ލިވަޕޫލުން އުފާފާޅުކުރަނީ --- ފޮޓޯ/ ގެޓީ\nސަލާހްގެ ދެ ގޯލާއެކު ލިވަޕޫލް ތިންވަނައަށް، ބްރައިޓަން އަތުން ޓޮޓެންހަމް ބަލި\nއިނގިރޭސި ޕްރިމިއާ ލީގުގައި ރޭ ލިވަޕޫލުން ވެސްޓްހަމް ބަލިކުރިއިރު، ޓޮޓެންހަމް ބްރައިޓަން އަތްދަށު ވެއްޖެއެވެ.\nރަށުން ބޭރުގައި ލިވަޕޫލުން ވެސްޓްހަމް ބަލިކުރީ 3-1 ގެ ނަތީޖާއަކުންނެވެ. މެޗުގައި މުހައްމަދު ސަލާހްގެ ދެ ގޯލް ފެނިގެން ގޮސްފައިވާއިރު، ރޭގެ މެޗުގައި ސަލާހް ޖެހި ފުރަތަމަ ގޯލަކީ އެންމެފަހުން ލީގުގައި ކުޅުނު ހަތް މެޗުން އޭނާއަށް ޖެހުނު ފުރަތަމަ ގޯލެވެ. މެޗުން މޮޅުވެ، 21 މެޗުން 40 ޕޮއިންޓް ހޯދައި، ލިވަޕޫލް ވަނީ ތިންވަނައަށް ޖެހިލައިފައެވެ.\nމި ހަފްތާ ފެށިއިރު، ތިންވަނައިގައި އޮތް ލެސްޓާއިން ރޭ ލީގުގައި ލީޑްސް އަތުން ބަލިވެ، ހަތަރުވަނައަށް ވެއްޓިފައިވާއިރު، ދެވަނައިގައި އޮތް ޔުނައިޓެޑަށް 21 މެޗުން ލިބެނީ 41 ޕޮއިންޓެވެ. ލިވަޕޫލް ވަނީ ޔުނައިޓެޑާ ޕޮއިންޓަކަށް ގާތް ކޮށް، ލީގު ތަށްޓަށް އުންމީދު އާކޮށްފައެވެ.\nމެޗުގެ ފުރަތަމަ ހާފްގައިވެސް ބޯޅަ ކޮންޓްރޯލްކޮށް، ލިވަޕޫލުން މުޅި މެޗު ކޮންޓްރޯލް ކުރި ނަމަވެސް، އެ ހާފް ނިންމާލީ ގޯލެއް ނުޖެހިއެވެ. އެހެން ނަމަވެސް ދެވަނަ ހާފްގެ ކުރީކޮޅުގައި ސަލާހް ލީޑު ނަގައިދިނެވެ. ފުރަތަމަ ގޯލަށް 11 މިނެޓް ވީއިރަށް ލިވަޕޫލުން ލީޑު ފުޅާކުރީ މިހާތަނަށް ލީގުގައި ފެނުނު އެންމެ ކުޅަދާނަ ކައުންޓާ އެޓޭކް ގޯލުންނެވެ.\nވެސްޓްހަމްގެ ކޯނަރު ކައުންޓާ އެޓޭކަށް ބަދަލުކޮށް ޓްރެންޓް އެލެކްސެންޑްރާ އާނޯލްޑް މަތިމަތިން ޒެރްދާން ޝަގީރީއަށް ދުއްވާލިއިރު، އެ ބޯޅަ ކޮންޓްރޯލްވެސް ނުކޮށް ޝަގީރީ މަތިން ވައްޓާލީ އޭރިއާ ތެރޭގައި އޮތް ސަލާހަށެވެ. އޭނާ ރީތިކޮށް ކޮންޓްރޯލްކޮށް ގޯލަށް ވައްދާލީ ފަސޭހަކަމާ އެކުގައެވެ.\nސަޑިއޯ މާނޭއަށް އަނިޔާވެ ރޭގެ މެޗުގައި ކުޅެފައި ނުވާއިރު، ދެވަނަ ހާފްގައި ރޮބާޓޯ ފިރްމީނޯ ނުކުމެ އެޓޭކް ވަރުގަދަކޮށް، ތިންވަނަ ގޯލަކަށް ފުރުސަތު ތަނަވަސްކުރިއެވެ. އެ ގޯލް ނިންމާލީ ޖޯޖީނިއޯ ވައިނާލްޑަމްއެވެ. ވެސްޓްހަމްގެ ހަމައެކަނި ގޯލަކީ ކްރެގް ޑޯސަން ކޯނަރަކުން ޖެހި ގޯލެކެވެ.\nރޭގެ މެޗުން ޓޮޓެންހަމް ބަލިވީ 1-0ގެ ނަތީޖާއަކުންނެވެ. މެޗުގައި ބްރައިޓަންގެ ގޯލް އެޓީމަށް ޖަހައިދިނީ ލިއޮންޑްރާ ޓްރޮސާޑެވެ. އެ މޮޅަކީ މިދިޔަ އަހަރު ޖޫން މަހަށްފަހު ބްރައިޓަންއިން ހޯމް މެޗަކުން މޮޅުވި ފުރަތަމަ ފަހަރެވެ.\nޓޮޓެންހަމްގެ އެންމެ މުހިއްމު ކުޅުންތެރިޔާ ހެރީ ކޭންއަށް އަނިޔާވެ، އޭނާ ރޭގެ މެޗަށް ނުކުމެފައިނުވާއިރު، އޭނާ ނެތްތަން ފޫބެއްދުމަށް ކޯޗު މޮރީނިއޯ ނެރުނީ ގެރެތު ބޭލްއެވެ. ބޭލްއަށް މެޗުގައި އެކަށީގެންވާ ކުޅުމެއް ދެއްކިފައިނުވާއިރު، މޮރީނިއޯ މެޗަށްފަހު ބުނެފައި ވަނީ ކޭން ނެތްތަން ވަރަށް ބޮޑަށް ދެއްކި ކަމަށެވެ.\nރޭގެ މެޗުން ބަލިވެ، ޓޮޓެންހަމް އޮތީ ތާވަލުގެ ހަވަނައިގައެވެ. 20 މެޗުން 33 ޕޮއިންޓް އެޓީމަށް ލިބިފައިވާއިރު، އަންނަ ހަފްތާގައި ނުކުންނަން ޖެހޭނީ ހަތް ވަނައިގައި އޮތް ޗެލްސީއާ ދެކޮޅަށެވެ.\nގުޅޭ ޓެގު އިނގިރޭސި ޕްރިމިއާ ލީގު ހޯސޭ މޮރީނިއޯ ލިވަޕޫލް ޓޮޓެންހަމް ހޮޓްސްޕާ މުހައްމަދު ސަލާހު


Adhurey Dheenee Fathuva Dhehvamun Dhaathy Kanboduvan - Anara - Vaguthu\nއަދުރޭ ދީނީ ފަތުވާ ދެއްވަމުންދާތީ ކަންބޮޑުވަން - އަނާރާ\nރައްޔިތުންގެ މަޖިލީހުގެ މަކުނުދޫ ދާއިރާގެ މެމްބަރު އަނާރާ ނައީމް\nފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ (އަދުރޭ) ދީނީ ފަތުވާ ދެމުން ގެންދަވާތީ ކަނބޮޮޑުވެ ލައްވާކަމަށް މަކުނުދޫ ދާއިރާގެ މެންބަރު އަނާރާ ނައީމް ވިދާޅުުވެއްޖެއެވެ.\nއަނާރާ އެހެން ވިދާޅުވީ ކުރެއްވި ޓުވީޓެއްގައެވެ. "އަބްދުއްރަހީމް އަބްދުﷲ (އަދުރޭ) ދީނީ ފަތުވާ ދެމުން ގެންދަވާތީ ކަނބޮޮޑުވޭ" އަނާރާ ވިދާޅުވިއެވެ.\nމަކުނުދޫ ދާާއިރާގެ މެންބަރު އަނާރާ މިހެން ވިދާޅުވެފައި ވާއިރު ދާދިފަހުން ދިއްގަރުގައި ބޭއްވި ހަފްލާގައި މެންބަރު އަބުދުއްރަހީމް ވަނީ އިސްލާމްދީނަށް ހަޖޫޖަހާ ފިކުރަށް ފުރަގަސް ދޭންޖެހޭ ކަމަށްވިދާޅުވެ ވާހަކަދައްކަވާފައެވެ.\n"ކޮންމެ ރައްޔިތަކުވެސް ތަރައްގީ ބޭނުންވޭ, އިސްލާމްދީނަށް ހަޖޫޖަހާ ބަޔަކާއި ބައިއަތު ހިފާކަށް ނުވާނެ, އެމްޑީޕީ އާއި ބައިތު ހިފާކަށް ނުވާނެ, ދިއްގަރު ދާއިރާގެ މެންބަރު ނެތަސް އަޅުގަނޑު އެދައުރު އަދާކޮށްދޭނަން" އަދުރޭ ވިދާޅުވިއެވެ.\nއަދުރޭ ވިދާޅުވިގޮތުގައި ރައީސް ޔާމީން ޑރ. މުހައްމަދު ޝަހީމު އަލީ ސައީދު ރަނިންގް މޭޓަކަށް ނެގުން އެއީ އިސްލާމު ދީނަށް ކުރައްވާ އިހުތިރާމް ހާމަވެގެންދާ ކަމެއް ކަމަށެވެ.\n"ރައީސް ޔާމީންގެ ރަނިންގް މޭޓް އިއުލާން ކުރުމާއި އެކު އިދިކޮޅު ފަރާތްތަކަށް ހަޖަމެއް ނުވި" އަދުރޭ ވިދާޅުވިއެވެ.\nއޭގެއިރުން މެންބަރު އަބުދުއްރަހީމް މުލަކުގައި ބޭއްވި ރަސްމިއްޔާތުގައި ވިދާޅުވިގޮތުގައި މާތްވެގެންވާ އިސްލާމް ދީނުގެ ހިޔާވަހިކަމުގެ ދަށުގައި ރާއްޖެ ބާއްވަން ބޭނުންވާނަމަ ކުރިއަށް އޮތް ރިޔާސީ އިންތިޚާބުގައި ރައީސް ޔާމީނަށް ވޯޓު ދޭން ޖެހޭނެއެވެ.\nޖުލައި 11, 2018 10:15\nނަޝީދު ދީނަށް ހަޖޫޖަހާތީ ކަންބޮޑެއް ނުވޭތަ ދީނީ އިލްމުވެރިޔާ އަންނާރާ...\nޖުލައި 11, 2018 10:21\nހުޅުމާލޭގައި އަނާރާ ގެސްޓު ހައުސް ވިޔަފާރިކޮށް، ޒުވާނުން މަސްތުކުރުވާ އަދި ޙަލާލު ނޫންގޮތެއްގައި ފައިސާ ހޯދާތީ ކަންބޮޑުވަން\nޖުލައި 11, 2018 10:27\nބަލަގަބޮޑުމޮޔައާ ކަލޭއަޑުނޭހީމާނިމުނީއެއްނޫން ރައީސްޔާމިން2018އިންޝާﷲ\nކޮންއިރަކު ތިކަމެއް އަދުރޭފެށީ، އެހެންކަމަކާ ކަންބޮޑުވެގެން ތިއުޅެނީ، ރަގަޅަށް ބުނެބަލަ\nޖުލައި 11, 2018 10:29\nތިތިބަ ބޮޑެތި ދީނީމީހުން އަންނި ފަހަތަށްއަރާ ޤައުމު ހަލާކު ކުރަން މަސައްކަތް ކުރާތީ ކަންބޮޑުވޭ، އަންނިއަށް ދީން ދަސްކޮށް ދީބަލަ\nޖުލައި 11, 2018 10:31\nއަނާރާ ލަދެއްނެތި އުޅެތީ ހައިރާންވަން\nޖުލައި 12, 2018 11:17\nޢަނާރާ ކަމަނާ ގެ ބުރުގާފުޅަށް ކިހިނެއްތޯތިވަނީ\nޖުލައި 11, 2018 10:38\nމީގަ ކޮބާ ފަތުވާދީފަ. ކުލަބަދަލުވީމަވާނުވާ ކިޔޭނުކިޔޭ ނޭގެނީދޯ\nޖުލައި 11, 2018 10:43\nއަނާރާ މަރެއްނުވޭ އޭނާ އެބަހުރި، އޭނާ މަރުވީ އޭނާގެ ދާއިރާއަށް އެކަނި. ކަމަނާ ކުރިން ކަންކުރި ގޮތަށް މިހާރަކު ނުވާނެ، ބޮޑު އީދާ ދިމާކޮށް ކޮންމެ އަހަރަކު -/10،000 ދީފާ ބޮލައް ޗިޕެއް ނުޖެހޭނެ..\nޙަނީފް / މަކުނުދޫ\nޖުލައި 11, 2018 10:54\nއަނާރާ ކަހަލަ މީހުން ލާދީނީ ޖަމާޢަތަކަށް ބައިޢަތުހިފާފައިވާތީ ދެރަވެ ހިތާމަކުރަން! ގޮނޑިޔަށް ހޮވާފަ ތިހުރީ އަހުރެމެން! އެކަމަކު ދީންކިޔަވައިގެން ތިބެ ހަރަމްކޯރުވާން ކެރޭތީ މާ ބޮޑަށް ދެރަވަން!\nޖުލައި 11, 2018 10:55\nއަނާރާ ދީނީ ފަތުވާ ނުދެއްވާތީ ކަންބޮޑުވޭ! ދީނީ ސިޔާސަތާ އިދިކޮޅު ސިޔާސަތަކަށް ބައިއަތު ހިފުމުން އަނާރާގެ ދީނީ ވިސްނުމާދޭތެރެ ސުވާލު އުފެދިއްޖެ!\nޖުލައި 11, 2018 10:56\nތިތިބަ ބޮޑެތި ދީނީމީހުން އަންނި ފަހަތަށްއަރާ މަސައްކަތް ކުރާތީ ދެރަވޭ\nޖުލައި 11, 2018 10:58\nއީޔޫގެ ޤަރާރަށް ތަބާވާނެ ވާހަކަޔާއި އެއަށް އަމަލު ކުރާނެ ވާހަކަ ސީދާބަހުން އެމްޑީޕީން ބުނެފަ އެއޮތީ! އިސްލާމް ދީނުގެ އަދުއްވުނާ ތަބާވާނެ ވާހަކަ ބުނެފަ އެއޮތީ!\nއަންނި ދެއްކި ވާހަކަ ތަކަށް ކަންބޮޑު ނުވީ ކީއްވެތަ!\nޖުލައި 11, 2018 11:01\nއަންނި އިސްލާމްދީނާ ކަނޑައެޅިގެން އިދިކޮޅަށް ބޭނުންހާއެއްޗެއް ގޮވަމުންދުވާއިރު އެކަމާ ކަންބޮޑެއްނުވޭބާ؟\nކަލޭ ކަންބޮޑެއް ނުވޭތަ ކަލޭގެ ދާއިރާމީހުންނައް ވަފާތެރި ނުވެވުނީމަ.... ކަލޭ މާރީތިތަ ދީނުގެ ވާހަކަ ދައަކަން. މީގެ ކުރިން ކަލެއަށް އިޙްތިރާމް ކުރި ވަރަށް ގިނަބަޔަކު. އެކަމަކު މިހާރު ކަލޭއެކޭ ެއެއްގޮތް އެމް.ޑީ.ޕީ މީހުން ކުޅެންގެންގުލޭ ބުދެކޭ.\nޖުލައި 11, 2018 11:07\nބަލައަނާރާ ތީދީންކިޔަވައިގެންހުރިއިލްމުވެރިއެއް. މިހާރުތިހިރީ ދީނުކަންކަމާއެއްޗެއްބުނަންނުކެރިފަ ހަމަބުނީ އިއްތިހާދުންބޭރުކޮށްލީ ދެންލަލަލާ\nޖުލައި 11, 2018 11:19\nމަގޭ އަތުގައި ނޯވޭ ދީނީ ތަޢުލީމުގެ ޑިގްރީއެއްވެސް. ވީމާ ރަސޫލާއަށް ފުރައްސާރަކުރާ މީހަކާ ދެކޮޅަށްވެސް އެއްޗެއް ނުބުނެވޭނެދޯ އަނާރާ............ ކުޑަކުއްޖެއް ކައިރީގައި ކޮއްކޯ ނަމާދުކޮށްދީންތޯވެސް ނޭހޭނެ ދޯ!\nޖުލައި 11, 2018 11:22\nތިޔަ އަދުރޭ އަކީ ކުރީގަ ބޮޑުވަގެއް މިހާރު ތީ މާމޮޅުމީހަކަށް ވެގެން އުޅުނަސް ތިޔަ އަދުރޭ އަށް ގޮތެއްހަދަން އެބަޖެހޭ\nޖުލައި 11, 2018 12:36\nޔަގީނޭ ކަލޭކަން ވަގަކީ، ވަގެއްވީމަ އެހެން މީހުންނަކީވެސް މަގެއްކަމަށް ހީކުރަނީ\nޖުލައި 11, 2018 11:37\nޖުލައި 11, 2018 11:40\nމި ދައިތަ ގަނޑު މުދަލަށް ހުރި ފޯރި ބަލާބަލަ ނިކަން..\nޖުލައި 11, 2018 13:01\nމަކުނުދޫ ދާއިރާގެ ރަޢިޔަތުން ކަމަނާ ހޮވީ މުސާރަ ނަންގަވައިގެން ގޭގަ ހުންނަވާކަށް ނޫން. މިކަމާ އަޅުގަނޑުމެން ވަރަށް ކަންބޮޑުވޭ. މި ފައިސާހަލާލު ވާނެ ތޯ؟\nޖުލައި 11, 2018 14:01\nމުޙައްމަދު ތިހެން ބުންޏަސް އެއަންހެނާ ބުނާނެ ފަތުވާދިނިއްޔޭ.\nޖުލައި 11, 2018 13:07\nމިމީހުންގެ އަގު އަމިއްލަޔައް އެވެއްޓެނީ. އެމްޑީޕީ މީހުން ލާދީނީ ވާހަކަ ދައްކާއިރު އެއްވެސް އެއްޗެއް ނުބުނެހުރެ މި އެއްޗެހި ކިޔަނީ އިސްލާމްދީނަށް ހަޖޫޖަހާ ބަޔަކާއި ބައިއަތު ހިފާކަށް ނުވާނެ ކަމައް ބުނީމަ އެމީހަކާދިމާލައް.\nޖުލައި 11, 2018 13:09\nނަސީދު ހަޖޫޖެހިޔަސް އޯކޭ. އަނާރާ ކަހަލަ މީހުން މިގައުމަކައް ބޭނުމެއްނޫން\nޖުލައި 11, 2018 13:59\nބަލަގަ ރޯނު އެދުރާ "ޝަހާދަތުގެ ދެކަލިމަ ދުލުން ކިޔުމަކީ އިސްލާމް ދީނުގެ ފުރަތަމަ ރުކުނޭ ، ރޯދަހިފުމަކީ ފަރުޟު ކަމެކޭ" މިހެން މީހަކު ގާތު ބުންޏަސް އެއީ ފަތުވާ ދިނުންތަ؟ ބަނގުރާ އެއީ ޙަރާމް އެއްޗެކޭ ބުންޏަސް އެއީ ފަތުވާ ދިނުންތަ؟\nޖުލައި 11, 2018 14:20\nއަނާރާ އެހުށަހެޅުން އޭރުހުށަހެޅީވެސް ޖެއްސުންކުރަވެގެން ،، މިސަރުކާރަށް ދެވޭނެ ފައިސާއާއި ނުދެވޭނެ ފައިސާއެގޭނީ ސަރުކާރަށް ،، އޭރުގައޮތީ އެއަރޕޯޓް ގަންނަންޖެހިފަ ބައިވަރު ދަރަނިތަށް ދައްކަންޖެހިފަ އެއިރު ނުދެވުނު ފައިސާމިއަދު ދެވެންހުރެދާނެ . އަނާރާ ރަގަޅުވާނެ ދާއިރާގެ ހާލުބެއްލެވުން . މީހެއްނަމަ ތިފަދަ ގޮތެއްނެތް މަޖިލީހަކަށް ވަދެނީންނާނެ ،، ޝުކުރު.......\nޖުލައި 11, 2018 15:23\nއަނާރާ އެއްވެސް މަސައްކަތެއްނުކޮށް ރައްޔިތުންގެ ފައިސާއިން ބޮޑު މުސާރަނަގމުންދާތީ އަހަރަމެން ކަންބޮޑުވޭ!\nމިހާރު އަނާރާ ދައްކާ ވާހަކަތަކަށް ވުރެ އަދުރޭގެ ވާހަކަތައްވެސް މާރަނގަޅު . ސަބަބަކީ މިގައުމަށް ގައިރުދީން އިމްޕޯޓް ކުރަން އުޅޭ މީހުންގެ ފަހަތަށް އަނާރާ ވެސް އަރުއްވާފަ ވުމުން.\nޖުލައި 11, 2018 15:30\nދެން އޮތް5 އަހަރު އަނާރާ އަށް ތި ގޮނޑި ނުލިބޭނެ ހހެހެހ\nޖުލައި 12, 2018 11:13\nޖުލައި 12, 2018 11:21\nކަމަނާ ވެސް ސިހުރުޖެހުނީދޯ\nއަދުރޭ ބުނީ ހަމަ ރަގަޅައް އެއީ ހަގީގީ ވާހަކައެއް ކަމައް ގަބޫލު ކުރެވޭ، ނަސީދު ހައްދަވައިގެން ރޯބުހުތާން ދޮގު ހަދާ ހިއްޕަވާއިރު އަނާރާ އައް އޯކޭ ދީނައްފުރައްސާރަކޮއް ހަދާއިރު އޯކޭ ، ނަޝީދު ދީނަށް ހަޖޫޖަހާތީ ކަންބޮޑެއް ނުވޭތަ ދީނީ އިލްމުވެރިޔާ އަންނާރާ..\nޖުލައި 11, 2018 20:08\nއެމީހަކު ދުލުން ބުނާ ކޮންމެ ބަހަކަށްވެސް އަދި އަތުން ކުރާ ކޮންމެ ޢަމަލަކަށްވެސް ހަމަކަށަވަރުން އެމީހަކަށް ޖަޒާދެއްވާނެތެވެ. މާތްﷲގެ ޙަޞުރަތުގައި ޢިލްމުވެރިންގެ ދަރަޖައަކީ، ނަބީބޭކަލުންގެ ދަރަޖައާއި އެއްފަދަ ދަރަޖައެކެވެ. ޢިލްވެރިންނަށް ތަބަޢަވެ، އެމީހުންގެ ވާހަކަތައް ޤަބޫލުކުރާ މީހުން މަޙްޝަރު ކުރެވޭނީ ޢިލްމުވެރިންގެ ސަފުތަކުގައެވެ. އެހެނީ، މާތްﷲގެ ފޮތާއި ސުންނަތުގެ ނައްސުތަކުން ދަރުސްދޭ ބަޔަކީ، ޢިލްމުވެރިންނެވެ. އަދި ޙައްޤާއި ބާޠިލު އަންގައިދޭ ބަޔަކީ، ޢިލްމުވެރިންނެވެ.\nޖުލައި 11, 2018 21:35\nހިލޭ ފިރިހެނުންގެ އަތްތައް މަތިން ވަލިއްޔުލް އަމްރުގެ އަމުރު މުގުރާލާ މަޖިލީސްކުރާގެއަށް ވަދެގަތީ ކޮންދީނެއްގައި އޮތްކަމަކަށްވާތީތޯ! ކަމަނާ ހޭފުޅު ކޮބައިތޯ!\nޖުލައި 11, 2018 22:04\nބަހެއް ބުނެލާއިރު ހަފަރާތް ބަލާފަ ނޫނީ ނުބުނާތި ވަތުފުއްވެސް ބަލަ ކިލަބުކަމެއް ނެތްހާލަތުގައި މެނުވީ ނޫންނަމަ އަމިއްލައަށް ވާނީ ފަޟީހަތް މިފަހަރު ތިއޮތީ ހަމައެހެން ވެފަދޯ؟


Naifaru housing mashroou huttaalai alun beelamah laan AG in angaifi\nނައިފަރު ހައުސިން މަޝްރޫއު އަލުން ބީލަމަށް ލާން އޭޖީން އަންގައިފި\nޅ. ނައިފަރުގައި މި ސަރުކާރުން ފެށި ހައުސިން މަޝްރޫއުގެ މަސައްކަތް ހުއްޓާލުމަށް އެޓާނީ ޖެނެރަލް (އޭޖީ) ގެ އޮފީހުން އަންގާފައިވާ ކަމަށް ހައުސިން މިނިސްޓަރު އައިމިނަތު އާތިފާ މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީގައި މެންބަރަކު ކުރެއްވި ސުވާލަކަށް ޖަވާބު ދެއްވަމުން މިނިސްޓަރު އާތިފާ ވިދާޅުވީ ނައިފަރުގައި ސަރުކާރުން ކުރިއަށް ގެންދާ މަޝްރޫއުގެ މަސައްކަތް މި ވަގުތަށް ކުރިއަށް ނުގެންދެވޭނެ ކަމަށް އަންގައި އޭޖީގެ އޮފީހުން މިއަދު ސިޓީއެއް ފޮނުވި ކަމަށެވެ. އަދި އަލުން އެ މަޝްރޫއު ބީލަމަށް ލާން ސިޓީގައިވާ ކަމަށެވެ.\nޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) ގައި ހިމަނައިގެން ސަރުކާރުން ނައިފަރުގައި ކުރިއަށް ގެންދަނީ 100 ހައުސިން ޔުނިޓްގެ މަޝްރޫއެކެވެ. އެ މަޝްރޫއަކީ ރައީސް އިބްރަހީމް މުހައްމަދު ސޯލިހްގެ ރިޔާސީ ވައުދުފުޅެކެވެ.\nއެ ކަމުގެ ކަންބޮޑުވުން ފާޅު ކުރައްވައި މިނިސްޓަރު އާތިފާ ވިދާޅުވީ އެފަދަ މަޝްރޫއުތަކަކީ ވީހާ ވެސް އަވަހަށް ނިންމަން ބޭނުންވާ މަޝްރޫއުތައް ކަމަށެވެ. ނަމަވެސް އެފަދަ އެންގުންތަކުގެ ސަބަބުން އަލުން ބީލައަށް ހުޅުވާލައިގެން މަޝްރޫއު ކުރިއަށް ގެންދަން ދިމާވުމުން މަސައްކަތް މަޑުޖެހި އެތައް އުނދަގޫތަކެއް ދިމާވާ ކަމަށެވެ.\nމަޖިލީހުގެ ގައުމީ ތަރަައްގީގެ ކޮމިޓީގައި މިނިސްޓަރު އައިމިނަތު އާތިފާ ޖަވާބުދާރީވަނީ -- ފޮޓޯ: މަޖިލިސް\n"ނައިފަރު ހައުސިން ޕްރޮޖްކްޓާ ގުޅިގެން މިއަދު އޭޖީ އޮފީހުން ސިޓީއެއް ދެއްވި އެ ޕްރޮޖެކްޓް ކުރިއަށް ނުގުންދެވޭނެ ކަމަށް. މި އަހަރު ޕީއެސްއައިޕީގައި އޮތް ވައުދެއް ހަވާލުކޮށްފައި މިހާ ހިސާބަށް މި ދިޔައީ. ވަރަށް ދިގު އެތައް ބައިވަރު ޕޮއިންޓްގެ މައްޗަށް ލިއުއްވާފައި އެ ފޮނުއްވާލީ. މިއަދު ފޮނުވި ސިޓީގައި ވަނީ އަލުން އަނެއްކާ ބިޑް ކުރަން މި ޖެހުނީ." މިނިސްޓަރު ވިދާޅުވި އެވެ.\nސަރުކާރުގެ ވައުދުތަކުގެ ތެރޭގައި ހިމަނޭ އެފަދަ މުހިއްމު މަޝްރޫއުތައް ލަސްވެގެން ދިއުމުން އެ ކަމުގެ ފުރިހަމަ ޒިންމާ މިނިސްޓަރު އަމިއްލަފުޅަށް ނަންގަވާ ކަމަށާއި އަލުން އެ މަސައްކަތް ފަށައިގެން ވިއަސް އެ ވައުދުތައް ފުއްދެވުމަށް މަސައްކަތް ކުރައްވާނެ ކަމަށް މިނިސްޓަރު ވިދާޅުވި އެވެ.\nރައްޔިތުންގެ މަޖިލިސް އެޓާނީ ޖެނެރަލް ބޯހިޔާވަހިކަން + ހައުސިން ޔުނިޓް ހައުސިން މިނިސްޓްރީ ނައިފަރު އާމިނަތު އާތިފާ\nމާލޭގައި ހާލުގައި ދިރިއުޅޭ 17،000 އަށް ވުރެ ގިނަ އާއިލާ\nމި ސަރުކާރުގެ ފްލެޓް މަޝްރޫއުއަށް ފައިނޭންސް ނުލިބޭ: މުއިއްޒު\nފްލެޓްގެ އަދަދު މަދުވީ މި ސަރުކާރުން ގެނައި ބަދަލާހެދި


މިއަޅުކަމަށް ގޮވާލާ މީހުންނަށް ދަތިއުނދަގޫތަކާއި ދުއްތުރާތައް ޖެހޭނެހެއްޔެވެ؟ – DhiSalafiyyah\n“ހެޔޮކަންކަމަށް އަމުރުކުރާ މީހުންނަށާއި އަދި ނުބައިކަންކަން މަނާކުރާމީހުންނަށް ދަތިއުނދަގޫތަކާއި ދުއްތުރާތައް ޖެހޭނެ ހެއްޔެވެ؟\nހެޔޮކަންކަމަށް އަމުރުކުރާ މީހުންނާއި އަދި ނުބައިކަންކަން މަނާކުރާ މީހުން ޣާފިލުވުމާއި އަދި ޝަހުވަތްތަކުން އެމީހުންގެ ނަފުސު ދުރުކުރެއެވެ. އަދި މީސްތަކުން އެބައިމީހުން އެކަމެއްގެ މަތީގައި އުޅެ، އިޢުތިޤާދުކޮށްފައިވާ ޤޯސް އިޢުތިޤާދުތައް ރަނގަޅުކޮށްދެއެވެ. އަދި މިކަމަކީ އެމީހެއްގެ މަސައްކަތްކަމުގައި ވެއްޖެމީހާ ފަހެ ހަމަކަށަވަރުންވެސް އެމީހަކަށް ދަތިތަކާއި އުނދަގޫތައް ޖެހެއެވެ. ސަބަބަކީ އެކަންކުރާ މީހާ އެމީހުންނާއި އަދި އެމީހުން އެދޭ ކަންތައްތަކުންނާއި އަދި ޤަބޫލުކުރާ(އިޢުތިޤާދުކުރާކަންކަމުން) ދުރުކުރާތީއެެވެ.\nމިކަމުގެ ސަބަބުން ލުޤުމާނު (ޢަލައިހިއްސަލާމް) އެކަލޭގެފާނުގެ ދަރިކަލުންނަށް އެއަޅުކަން އަދާކުރައްވާނަމަ ކެތްތެރިވުމަށް ވަޞިއްޔަތްކުރެއްވެވިއެވެ. އެކަލޭގެފާނު ވިދާޅުވިއެވެ.\n(يَا بُنَيَّ أَقِمِ الصَّلَاةَ وَأْمُرْ بِالْمَعْرُوفِ وَانْهَ عَنِ الْمُنكَرِ وَاصْبِرْ عَلَىٰ مَا أَصَابَكَ) (1)\nމާނައިގެ ތަރުޖަމާއީ:”އޭމަގޭ ލޯބިވާ ކުޑަދަރިފުޅާއެވެ. ނަމާދުޤާއިމުކުރާށެވެ. އަދި ހެޔޮކަންކަމަށް އަމުރުކޮށް އަދި ނުބައިކަންކަން މަނާކުރާށެވެ. އަދި(އެކަމުން) ޖެހޭ މުޞީބާތްތަކަށް ދަރިފުޅުކެތްތެރި ވާށެވެ.”\nއަދި އެއީ އެއިލާހުގެ އަޅުތަކުންގެ މައްޗަށްވާ ﷲސުބުޙާނަހޫ ވަތަޢާލާގެ ސުންނަތެވެ. އިބުނު ކަޘީރު ރަޙިމަހުﷲ ވިދާޅުވިއެވެ. “ހެޔޮކަންކަމަށް އަމުރުކުރާ އަދި ނުބައިކަންކަމަށް މަނާކުރާ މީހާގެ މައްޗަށް ކޮންމެހެންވެސް ދަތިއުނދަގޫތަކާއި ތުރާތައް މީސްތަކުންގެ ކިބައިން ޖެހޭނެއެވެ. ފަހެ އެބައިމީހުން ކެތްތެރިވާށެވެ. އަދި (ލިބެންއޮތް ބޮޑުވެގެންވާ އަޖުރަށް) އުއްމީދުކުރާށެވެ.”\nފަހެ އެމީހަކު މިއަޅުކަމަކާއިގެން ތެދުވެއްޖެނަމަ އެމީހަކު ގެންގުޅޭ ގޮތުގެ(ގޮތްތަކުގެ) ސުލޫކާއި މެދު ބިރުނުގަންނާށެވެ. އަދި ދިމާވާ އުނދަގޫތަކަށް ޘަވާބުލިބުމަށް، އެމީހެއްގެ ޘާބިތުކަމަކީ އަދި ރައްކާތެރިކޮށްދޭ ކިއްލާކަމަކީ އަދި އިތުބާރަކީ އެމީހެއްގެ ކެތްތެރިކަންކަމުގައި ހަދާށެވެ. ފަހެ އޭރުން ﷲގެ ޙަޟްރަތުގައިވާ އަޖުރު ނުހަނު ބޮޑުވެގެންވެއެވެ.\nއަދި ﷲގެ ވަޖުހުފުޅަށްޓަކައި (އިޚުލާސްތެރިކަމާއެކު) ހެޔޮޢަމަލުތައް ކުރާށެވެ. ސަބަބަކީ އޭރުން ތިބާ ކޮންމެ ޙާލެއްގައިވެސް ކާމިޔާބުލިބޭ މީހަކަށްވާނެއެވެ. އަދި ތިބާގެ ދެކޮޅު ހެދުމުން(ނުބައިކަމަށް ދެކޮޅުހެދުމުން) އެއްވެސް ދެކޮޅުހަދާމީހަކަށް ނުވަތަ މީހުންދައްކާ ދަޅަތަކަކުން ތިބާއަށް ގެއްލުމެއް ނުދެވޭނެއެވެ. ނަމަވެސް ﷲއަށް ޝުކުރުކުރާށެވެ. ސަބަބަކީ ތިބާއަކީ ހެޔޮކަން އަދާކުރާމީހެކެވެ. އަދި ދުނިޔެއަކީ އެތައްބަޔަކު ފަނާވެ ޣަރަޤުވެފައިވާ ފުންކަނޑެކެވެ. ފަހެ(އެކަނޑުގައި ދުއްވާ) ތިބާގެ ބައްތެއްޔަކީ ﷲގެ ތަޤުވާކަމުގައި ހަދާށެވެ.”(2)\n(1)سورة لقمان: 17\n(2) މަދީނަތުއްނަބަވިއްޔާގެ މަސްޖިދުއްނަބަވީގެ އިމާމު އަދި ޚަޠީބު ޑރ. ޢަބްދުލްމުޙުސިނު އަލްޤާސިމު ލިޔުއްވާފައިވާ “الأمر بالمعروف والنهي عن المنكر أصل من أصول الدين” (ހެޔޮކަންކަމަށް އަމުރުކުރުމާއި ނުބައިކަންކަން މަނާކުރުމަކީ ދީނުގެ އަޞްލުގެ ތަކުގެ ތެރެއިން އަޞްލެކެވެ) މިފޮތުން ނެގިފައިވާ މައުޟޫއެކެވެ.


މި ސްކޫލުގެ GS84/IUL/2020/06 (27 ފެބްރުއަރީ 2020) ނަންބަރު އިޢުލާނާއި ގުޅިގެން އަންދާސީ ހިސާބު ހުށައަޅާފައިވަނީ އެއްމެ ފަރާތަކުން ކަމުގައިވާތީ އެ އިޢުލާން ބާޠިލުކޮށް އަލުން3ވަނަ ފަހަރަށް އެފުރުޞަތު ހުޅުވާލަމެވެ. މިސްކޫލްގެ އިސްވެރިޔާ ހުންނެވުމަށްޓަކައި މަދުވެގެން 01 ކޮޓަރީގެ ގެއެއް (އެޓޭޗް ފާޚާނާއާއެކު) ބަދިގެ އަދި ކާގެއާއިއެކު (ކައްކައި ކެއުމަށް ބޭނުންކުރާ ސާމާނާއެކު) ކުއްޔަށް ދިނުމަށް ޝައުގުވެރިވެލައްވާ ފަރާތްތަކުން ތިރީގައި ދެންނެވިފައިވާ ގޮތަށް ސުކޫލަށް ހާޟިރުވެ މައުލޫމާތު ސާފުކޮށް، އަންދާސީ ހިސާބު ހުށައެޅުންއެދެމެވެ.\n05 ޖުލައި 2020 (އާދީއްތަ)\n08 ޖުލައި 2020 (ބުދަ)\n10 ޛުލްޤަޢިދާ 1441\nސުންގަޑި: 08 ޖުލައި 2020 1300


Muslimunge dhifaau ga3khan in hanu thibeythee kanboduvun faalhu kohffi – Iru\nމުސްލިމުންގެ ދިފާޢުގައި3ހާނުން ހަނު ތިބޭތީ ކަންބޮޑުވުން ފާޅުކޮށްފި\nބޮލީވުޑުގެ އެންމެ ވަރުގަދަ ތިން ސުޕަސްޓާރުން އިންޑިއާގެ ސިޓިޒެންޝިޕް އެމެންޑްމެންޓް އެކްޓް (ސީއޭއޭ) އާ މެދު އެއްޗެއް ބުނުމަށް އެގައުމުގެ މަޝްހޫރު ފިލްމު ޑިރެކްޓަރަކު ގޮވާލައިފި އެވެ.\nމުސްލިމުންނާ މެދު ތަފާތު ކުރުން ގެންގުޅޭ ރައްޔިތުކަމާ ބެހޭ އެ ގާނޫނާ ދެކޮޅަށް މުޅި އިންޑިއާގައި މުޒާހަރާ ކުރަމުން ދާއިރު، ގިނަ ތަރިންތަކެއް ވެސް ވަނީ މުޒާހަރާގެ ބައިވެރިންނާ އެއްކޮޅަށް ވާހަކަދައްކާފަ އެވެ.\nއެކަމަކު ބޮލީވުޑުގެ އެންމެ ވަރުގަދަ ތިން ސުޕަސްޓާރުން ކަމަށްވާ، ޝާހްރުކް ހާން، އާމިރް ހާން އަދި ސަލްމާން ހާން އެކަމުގައި އެއްޗެއް ބުނެފައެއް ނުވެ އެވެ. އެ ތިން ތަރިންނަކީ ވެސް މުސްލިމުންނެވެ.\nއެއާއެކު މަގްބޫލު ފިލްމު ޑިރެކްޓަރު އަނޫބާވް ސިންހާ ބުނެފައި ވަނީ އެ ގާނޫނާ ދެކޮޅަށް ވާހަކަ ނުދައްކާ މީހުން ދެކެ ރުޅި އަންނަ ކަމަށެވެ. އަނޫބާވް އަކީ ބޮޑުވަޒީރު ނަރެންދްރަ މޯދީއަށް އާއްމުކޮށް ފާޑުކިޔާ މީހެކެވެ.\nއަނޫބާވް ބުނީ އެ ތިން ހާނުންނަކީ މުޅި ބޮލީވުޑް ކޮންޓްރޯލް ކުރާ ތަރިން ކަމަށާއި، އެމީހުން އެންމެ ބަހެއް ބުނި ނަމަވެސް، އޭގެ އަސަރު އެތައް މިލިއަން ފޭނުންނަށް ކުރާނެ ކަމަށެވެ.\nޝާހްރުކް ހާންގެ 40 މިލިއަން ފޮލޯވާސް ޓްވިޓާގައި ތިބެއެވެ. ސަލްމާންގެ 38 މިލިއަން އަދި އާމިރު 25 މިލިއަން ފޮލޯވާސް ޓްވިޓާގައި ތިބެއެވެ. ނަމަވެސް މުސްލިމުންގެ ދިފާޢުގައި މިއިން އެއްވެސް މީހަކު އަދި މިހާތަނަށް އެންމެ ޓްވީޓެއް ވެސް ކޮށްފައެއް ނުވެއެވެ.\nމުސްލިމުންގެ ދިފާޢުގައި ވާހަކަ ނުދައްކާތީ ތިން ޚާން ޓެގްކޮށް ގިނަ ބަޔަކު ގެންދަނީ ޓްވީޓް ކުރަމުންނެވެ. ނަމަވެސް އެއިން އެއްވެސް ޓްވީޓަކަށް އެއިން މީހަކު ޖަވާބު ދީފައެއް ނުވެއެވެ.\n“ރޮއިޓާސް” އިން ބުނީ މުސްލިމުންނާއި ދެކޮޅަށް ފާސްކޮށްފައިވާ ޤާނޫނާއި އިންޑިއާގައި ހިނގަމުންދާ ހަމަނުޖެހުންތަކާއި ބެހޭ ގޮތުން ތިން ޚާންގެ ބަހެއް ހޯދަން ވަކިވަކިން އެމީހުންނަށް ގުޅަން މަސައްކަތް ކުރި ކަމަށާއި ނަމަވެސް އެއްވެސް މީހަކު އެއްވެސް ޖަވާބެއް ދީފައި ނުވާ ކަމަށެވެ.\nއިންޑިއާގެ ބޮޑުވަޒީރު ނަރެންދްރަ މޯދީ އަކީ ބޮލީވްޑްގެ ތަރިންނާއި އެކު ހާއްސަ ގުޅުމެއް ބާއްވާ ބޭފުޅެކެވެ. މީގެ ކުރިން މޯދީ ވަނީ އެކިފަހަރު މަތިން ތިން ޚާން އާއި ވެސް ބައްދަލުކޮށްފައެވެ. އަދި ހަފްލާތަކުގައި އެމިހުން ވަނީ މޯދީ އަށް ވަރަށް ބޮޑަށް ތައުރީފް ވެސް ކޮށްފައެވެ.


Licamak night market budha dhuvahu hulhuvanee\nލިކަމެކް ނައިޓްމާކެޓް ބުދަދުވަހު ހުޅުވަނީ\nލިކަމެކް ޕްރައިވެޓް ލިމިޓެޑް އިން ބާއްވާ ނައިޓްމާކެޓް ބުދަދުވަހު ހުޅުވުމުގެ އެންމެ ފަހުގެ ތައްޔާރީތައް ވާން ފަށައިފިއެވެ.\nދަރުބާރުގެ ބޭރު އަދި ހޯލް ހިމެނޭ ގޮތަށް ބާއްވާ މި ނައިޓްމާކެޓްގައި ހުރިހާ ސްޓޯލްއެއްވަނީ އެއްކޮށް ވިކިހުސްވެފައެވެ.\nރޯދަމަހާއި ދިމާކޮށް ބާއްވާ މިނައިޓް މާކެޓް އިންތިޒާމްކުޜާ ލިކަމެކް ކުންފުނިން ވިދާޅުވީ މިއީ ރާއްޖޭގައި ބާއްވާ އެންމެ ބޮޑު އިންޑޯ ނައިޓްމާކެޓް ކަމަށެވެ. މި މާކެޓް ކުރިޔަށް ދާނީ 17 އެޕްރީލް 2019 އިން 26 އެޕްރީލް 2019 އަށެވެ.\nނައިޓްމާކެޓް ހުޅުވުމަށް ހަމަޖެހިފައިވާ ގަޑިތަކަކީ 17 އެޕްރީލް ވަނަ ދުވަހު ހަވީރު 16.00 އިން 23.00 އަށެވެ. އަދި މިމަހު 18 ވަނަ ދުވަހުން ފެށިގެން 25 ވަނަ ދުވަހާ ހަމަޔަށް މެންދުރު 14.00 އިން ފެށިގެން 23.00 އަށް ކަމަށެވެ.އަދި 26 ވަނަ ދުވަހު މެންދުރު 1400 އިން 18.00 އަށް ކަމަށެވެ.\nކޮންމެ ދުވަހަކުވެސް 18.00 އިން ފެށިގެން 20.00 އަށް އާއްމުންނަށް ނައިޓް މާކެޓް ބަންދުވާނެ ކަމަށް އެފަރާތުން މައުލޫމާތުދެއެވެ.\nމިއީ ދިވެހިރާއްޖޭގައި މިފަދަ އިންޑޯ މާކެޓްއެއް ބާއްވާ ފުރަތަމަ ފަހަރުކަމަށާއި މިމާކެޓްގައި ބައިވެރިވެފައިވާ ފަރާތްތަކަށް ފާސްދޫކުރެމުން ދާއިރު މިމާކެޓަށް ސްޓޯލް ނަގާފައިވާ ފަރާތްތަކުން ދަނީ މިކަމަށް ވަރަށް ފުރހިމައަށް ތައްޔާރު ވަމުން ކަމަށް ލިކަމެކް އިން މައުލޫމާތު ދެއެވެ.


މައިންބަފައިން ބުރަ މަސައްކަތުން އޭނާ ބަލައި ބޮޑުކުރީ އަގަކާ ނުލަ އެވެ. ކިޔެވި އިރު އާއިލާ އާއި ޓީޗަރުންނާއި މުޖުތަމައުގެ އަޅާލުމާއި ލޯބި ލިބުނީ ވެސް ހިލެ އެވެ. ނަސީބު ރަނގަޅު ކަމުން، އޭނާ ހިމެނުނީ މޯލްޑިވްސް ނެޝަނަލް ޔުނިވާސިޓީ (އެމްއެންޔޫ) އިން ސަރުކާރުގެ ހަރަދުގައި ނަރުސްކަން ކިޔަވައިދިން އެންމެ ފަހު ބެޗުގެ ދަރިވަރުންގެ ތެރޭގަ...\nސަލްޓަން ޕާކު ފަޅުވެ، އަޅާނުލެވޭ ކަމުގެ ޝަކުވާ!